༄༅། །ཀུན་མཁྱེན་བཀྲ་ཤིས་རྣམ་རྒྱལ་གྱི་རྣམ་པར་ཐར་པ་ངོ་མཚར་གྱི་རྒྱ་མཚོ་ཞེས་བྱ་བ་བཞུགས།། རྗེ་བཙུན་བླ་མ་དམ་པའི་རྣམ་པར་ཐར་པ་ངོ་མཚར་གྱི་རྒྱ་མཚོ་ཟད་མི་ཤེས་པའི་ཡོན་ཏན་གྱི་གཏེར་ཞེས་བྱ་བ། སེམས་ཀྱི་རྡོ་རྗེ་ལ་ཕྱག་འཚལ་ལོ། །མ་ལུས་རྒྱལ་བ་ཀུན་གྱི་ཐུགས་རྗེའི་གཟུགས་བརྙན་དག་པའི་མཁའ་ལ་སྣང་བ་ནི། །ཁྱབ་བདག་དཔལ་ལྡན་བླ་མ་ཞེས་གྲགས་སྲིད་དང་ཞི་བའི་མིག་འཕྲུལ་མཁན་གཅིག་པུ། །ས་ཆེན་འདིར་ནི་ཡ་མཚན་སྒྱུ་མ་སྟོན་སླད་བཀྲ་ཤིས་རྣམ་པར་རྒྱལ་བའི་མཚན། །གང་ཁྱོད་སྐྱེ་དང་ཚེ་རབས་ཀུན་ཏུ་དད་པའི་ཡིད་མཁར་འབྲལ་མེད་རྟག་བཞུགས་ཤིག །ཁྱོད་སྔོན་བསྐལ་པ་མང་པོའི་ཕ་རོལ་ཏུ། །ཚོགས་གཉིས་རྒྱ་མཚོའི་འཇུག་ངོགས་ཉེར་བགྲོད་དེ། །སྐུ་གསུམ་ནོར་བུའི་གླིང་ལ་མངའ་མཛད་ཀྱང་། །གདུལ་བྱ་དོན་མཐུན་བཀྲི་བའི་ཐབས་མཁྱེན་པས། །གང་ཡང་མཐོ་རིས་གཟིངས་ཆེན་ལ་ཆིབས་ནས། །ཐབས་ཤེས་སྐྱ་བོ་གཡོ་བའི་རྫུ་འཕྲུལ་གྱིས། །རྣམ་གྲོལ་ཡིད་བཞིན་གླིང་དུ་ཆས་པ་ཡི། །ངོ་མཚར་གཏམ་གྱི་༼རྦ་༽དབའ་བརླབས་འདིར་བསྐྱོད་བྱ། །སྐྱེ་བུ་དམ་པ་རྣམས་ནི་སེམས་ཅན་གྱི་དོན་ལ་ནམ་ཡང་བརྟུན་པ་མི་ལྷོད་པའི་དབང་ལས། བསམས་བཞིན་དུ་སྲིད་པར་སྐྱེ་བ་བཞེས་ནས་གདུལ་བྱའི་སྐལ་བ་དང་འཚམས་པར་གང་ལ་གང་འདུལ་གྱི་སྐུར་སྟོན་པ་སྟེ། བདག་ཉིད་ཆེན་པོ་འདི་ནི་མ་འོངས་པའི་དུས་སུ་ཀུན་གཟིགས་རྒྱལ་པོ་ཞེས་བྱ་བའི་དེ་བཞིན་གཤེགས་པར་མངོན་པར་རྫོགས་པར་འཚང་རྒྱ་བར་འགྱུར་བའི། སློབ་པ་ལམ་དུ་བྱང་ཆུབ་སེམས་དཔའི་སྤྱད་པ་སྤྱོད་པའི་ཚེ་འཕགས་པ་འཇམ་པའི་དབྱངས་ཞེས་བྱ་བར་གྲགས་པ་དེའི་རྣམ་པར་སྤྲུལ་པ་སྟེ། དེ་དག་གི་མཛད་པའི་མཐའ་མ་ལུས་པ་ནི་དུས་གསུམ་གྱི་བདེ་བར་གཤེགས་པ་མཐའ་དག་གིས་ཀྱང་བརྗོད་པ་ལས་འདས་ན། བདག་འདྲ་བས་ཅི་ཞིག་སྤོབས། དེ་ལྟ་བས་ན་སྙིགས་མའི་དུས་འདིར་ཀུན་མཁྱེན་བཀྲ་ཤིས་རྣམ་པར་རྒྱལ་བ་ཞེས་བྱ་བའི་མཚན་གྱིས་སེམས་ཅན་གྱི་དོན་མཛད་པའི་ཚུལ་ཆེ་ལོང་ཙམ་ཞིག་བརྗོད་པར་བྱའོ། །དེ་ཡང་། སྔོན་གྱི་སྐྱེས་པའི་རབས་ནི་བསམ་གྱིས་མི་ཁྱབ་སྟེ། འཕགས་པའི་ཡུལ་དུ་ནི་གྲུབ་པའི་དབང་ཕྱུག་ནག་པོ་པ་ཞེས་བྱ་བར་གྲགས་ཤིང་། ཨྱཽན་གྱི་ཡུལ་དུ་ནི་ཨིནྡྲ་བོ་དྷི་ཞེས་བྱ་བ་དང་། ཤམྦྷ་ལའི་ཡུལ་དུ་ནི་རྒྱ་མཚོའི་བློ་གྲོས་ཞེས་བྱ་བ་ལ་སོགས་པ་སྤྲུལ་པའི་སྐུའི་བཀོད་པ་མཐའ་ཡས་པ་སྟོན་པར་མཛད་པ་རྣམས་ལས། སྐུ་སྐྱེ་བ་འདིའི་སྔ་མ་ནི། མཁས་པ་མཁས་པ་ཞེས་བྱ་བའི་གྲངས་སུ་བགྲང་བ་ལས་ཀྱང་དངོས་གྲུབ་ཀྱིས་ཡང་དག་པར་བརྒྱན་པའི་སྐྱེས་ཆེན། ཀུན་མཁྱེན་དྲི་མེད་འོད་ཟེར་རམ་ཀློང་ཆེན་རབ་འབྱམས་པ་ཞེས་ཀྱང་བྱ། མཚན་དངོས་རྫོགས་ཆེན་པ་ཚུལ་ཁྲིམས་བློ་གྲོས་ཞེས་བྱ་བ་དེ་ཉིད་ཡིན་ནོ་ཞེས་རྗེ་ཉིད་ཀྱིས་ཞལ་གྱིས་འཆེས་པར་ཐོས་སོ། །དེ་ཉིད་ཀྱི་མཛད་པའི་མཐའ་མ་འོད་གསལ་ཆོས་ཀྱི་སྐུ་ལ་ཞུགས་པའི་རྗེས་ལས་སྲིད་པ་བར་མ་དོའི་ཚུལ་དུ་བདེ་བ་ཅན་གྱི་ཞིང་ཁམས་རྣམ་པར་སྦྱངས་ནས། རྒྱལ་བ་འོད་དཔག་ཏུ་མེད་པའི་ཐུགས་ཀྱི་སྲས་དམ་པར་བཞུགས་པ་ལས། སྔོན་གྱི་སྨོན་ལམ་གྱི་དུས་མཁྱེན་པས་མིའི་འཇིག་རྟེན་གྱི་གདུལ་བྱ་འདུལ་བའི་དུས་ལ་བབ་པར་དགོངས་པ་ན། དེ་བཞིན་གཤེགས་པ་འོད་དཔག་ཏུ་མེད་པས་མིའི་འཇིག་རྟེན་དུའང་ཞལ་དངོས་སུ་བསྟན་ནས་དགེ་བའི་བཤེས་གཉེན་མཛད་པར་དམ་བཅའ་བ་བརྟན་པོ་དང་བཅས་པས་བསྐུལ་བའི་ཚེ། གང་དུ་འཁྲུངས་པར་འགྱུར་བའི་ཡུལ་གྲུ་དྭགས་པོའི་སའི་ཐིག་ལེ་ན། དེའི་ཚེ་སྐུ་རབ་པའི་གདུང་བརྒྱུད་ཉིད་ཆེ་ཞིང་བཙུན་པར་གྲགས་པས་རྒྱལ་རིགས་དང་རྗེས་སུ་མཐུན་པའི་རིགས་ལ་གཟིགས་པ་དང་། རྒྱལ་པོ་པུ་དེ་གུང་རྒྱལ་གྱི་ཐུགས་ཀྱི་སྡུག་པ་གཅིག་པུ་པར་གྱུར་པ་དགྱེར་དཔལ་ལེགས་འོད་ཀྱི་གདུང་བརྒྱུད་ལྷ་དགྱེར་དཀར་པོ་དམ་པའི་ཆོས་ལ་སྤྱོད་པའི་སྐལ་བ་ཅན་གྱི་རུས་ལ་གཟིགས་པ་དང་། ཕ་བརྒྱུད་མའི་ཡན་ལག་དང་བཅས་པ་བདུན་བརྒྱུད་དང་མ་བརྒྱུད་ཕའི་ཡན་ལག་དང་བཅས་པ་བདུན་བརྒྱུད་ཀྱི་བར་དུ་ཆོས་ལ་སྤྱོད་པའི་ཆོ་འབྲང་ལ་གཟིགས་པ་དང་། སྙིགས་མ་ལྔ་པོས་ཧ་ཅང་སྦགས་པའི་དུས་འདིར་སྐུ་དངོས་ཀྱི་གདུལ་བྱ་རྣམས་ལམ་ལོག་པར་ལྷུང་གིས་དོགས་པས་ཡང་དག་པའི་ལམ་ལ་འཁྲིད་པའི་དུས་ལ་གཟིགས་པ་དང་། པདྨ་སམྦྷ་བའི་ལུང་ལས། ད་ལྟའི་ལྷ་བུ་དོན་ཡོད་སྡེ། །མ་འོངས་དགོངས་འདུས་དར་དུས་སུ། །ང་ལ་ནག་པོའི་ནུབ་ཕྱོགས་སུ། །སྲས་སམ་རྡོ་རྗེའི་མིང་ཅན་འབྱུང་། །ཞེས་གསུངས་པ་ལྟར། མངའ་བདག་ཁྲི་སྲོང་ལྡེའུ་བཙན་གྱི་སྲས་རྒྱ་ཚ་ལྷའུ་དོན་ཡོད་སྡེ་བསམས་བཞིན་དུ་སྲིད་པ་བཟུང་ནས། འཁོར་ལོས་བསྒྱུར་བའི་དཔལ་ལ་འགྲན་པར་བཟོད་པའི་ས་སྐྱོང་མིའི་དབང་པོ། ནང་དུ་རིགས་སྔགས་འཆང་བའི་མཐུ་སྟོབས་ཀྱི་མངའ་བདག ཇོ་སྲས་ཀུན་དགའ་རྒྱལ་མཚན་ཞེས་བྱ་བའི་ཡབ་ལ་གཟིགས་པ་དང་། རང་བཞིན་གྱི་དབང་པོ་དུལ་བས་སྙིང་རྗེས་རྒྱུད་རླན་ཞིང་གཡོ་རྒྱུའི་སྤྱོད་པས་མ་གོས་པ། གཟུགས་དང་ལང་ཚོ་ཕུལ་དུ་བྱུང་ཞིང་སྤྱོད་ལམ་གྱིས་ཀྱང་ཡིད་འཆིང་བར་མཁས་པ། རྒྱལ་ཡུམ་སྒྲོལ་དཀར་གྱི་སྤྲུལ་པ་ཆོས་སྒྲོལ་མ་ཞེས་བྱ་བའི་ཡུམ་ལ་གཟིགས་པ་དང་། འཁོར་ལོ་སྡོམ་པའི་དཀྱིལ་འཁོར་གྱི་འཁོར་ལོར་རང་བཞིན་གྱིས་གྲུབ་པའི་གནས་ཙཱ་རི་ཏྲ་ཡེ་ཤེས་ཀྱི་འཁོར་ལོ། ཀུན་སྣང་སྒྱུ་འཕྲུལ་གྱི་ཕོ་བྲང་ཆེན་པོའི་སྒོ་འཕར་འབྲུག་མངའ་ཞེས་བྱ་བ་ས་ཕྱོགས་དེར་སྐྱེས་སོ་ཅོག་རང་བཞིན་གྱིས་གྲུབ་པའི་དཔའ་བོ་དང་རྣལ་འབྱོར་མ་ཤ་སྟག་འབྱུང་བའི་ཡུལ་ལ་གཟིགས་པ་སྟེ། གཟིགས་པ་རྣམ་པ་བདུན་ལ་དགོངས་ནས་ལྷ་དང་རིག་པ་འཛིན་པ་དག་གིས་ཉེ་བར་བསྟེན། འཇིག་རྟེན་སྐྱོང་བ་རྣམས་ཀྱིས་མདུན་བསྡར། དཔའ་བོ་དང་ཌཱ་ཀི་དུ་མས་རྗེས་བཞིན་དུ་འབྲང་། རྡོ་རྗེའི་ཆོས་སྐྱོང་བ་རྣམས་དང་དཀར་པོའི་ཕྱོགས་ལ་དགའ་བ་རྣམས་ཀྱིས་སྔུན་ནས་བསུ། སངས་རྒྱས་དང་བྱང་ཆུབ་སེམས་དཔའི་ཚོགས་སྤྲིན་གྱི་ཕུང་པོ་ལྟར་གཏིབས་པས་བྱིན་གྱིས་རློབས། ལྷའི་བུ་དང་བུ་མོ་གྲངས་མེད་པས་སྣ་ཚོགས་པའི་མཆོད་སྤྲིན་སྤྲོ་བ་དང་བཅས་པས། འཇའ་དང་འོད་ཀྱི་ལམ་ནས་ཡུམ་གྱི་མངལ་དག་པ་ལྷའི་གཞལ་ཡས་ཀྱི་ཁང་པར་གཤེགས་པར་མཛད་དོ། །རིགས་རུས་ཆོ་འབྲང་གདུལ་བྱའི་དུས་དང་ནི། །ཡབ་ཡུམ་ཡུལ་གྱི་མཆོག་དང་རྣམ་བདུན་ལ། །གཟིགས་ནས་ལྷ་སྲས་གཞོན་ནུའི་ཚུལ་གྱིས་ནི། །ཁྱོད་སྐུ་ལྷུམས་སུ་ཞུགས་པའི་མཛད་པ་བསྟན། །དམ་པ་ཏོག་དཀར་ལྷ་ལས་འཕོས་པའི་ཚེ། །གཟིགས་པ་ལྔ་ཡིས་འགྲོ་བའི་དོན་མཛད་ན། །རྒྱལ་བའི་སྲས་པོ་གཟིགས་པ་བདུན་ལྡན་ཁྱོད། །ཕུལ་བྱུང་ངོ་མཚར་གནས་སུ་བདག་གིས་འཁུམས། །དེའི་ཚེ་ཡུམ་གྱི་རྣལ་ལམ་དུ། །རྗེ་བོ་སྟེང་ཞེས་བྱ་བའི་འོད་གླིང་ཆེན་པོ་དཔལ་སྒང་མེ་ཏོག་གིས་སེར་ལྟེམ་གྱིས་གང་བའི་ནང་ན། ཕྱག་འདེབས་ཀྱི་ཞིང་འོལ་མོ་གོང་མ་བྱ་བ་ནས་ཀྱི་ལོ་ཤིན་ཏུ་ལེགས་པ་སྲུབས་ཐོལ་རུམ་པའི་དབུས་ན་ཡུམ་ཉིད་བཞུགས་པའི་མདུན་གྱི་ནམ་མཁའ་ལ་ཉི་མ་དང་ཟླ་བ་སྐར་མ་གསུམ་ཀ་ལྷན་ཅིག་ཏུ་ཤར་བས་ངོ་མཚར་བའི་གཏམ་གླིང་བའི་མོད་ལ་ཉི་མ་དེ་ཉིད་ཁར་ཟོས་ནས་ཁོང་དུ་མེད་པ་སྙམ་བྱེད་པའི་ངང་དུ་རྣལ་སད་པ་ན་ཉི་མའི་དཀྱིལ་འཁོར་ཤར་རིའི་རྩེ་མོར་འཕགས་པ་དང་དུས་མཚུངས་པས་ཡ་མཚན་པའི་རྨི་ལྟས་དེ་ཉིད་ཡབ་ལ་གསོལ་བ་ན་ལྷག་པར་དགྱེས་ཏེ། ལུས་ཉེ་བར་འཚོ་བའི་ཐབས་སུ། གསང་སྔགས་དང་རིག་སྔགས་འཆང་བའི་རྡོ་རྗེ་འཛིན་པ་རྣམས་ཀྱིས་བསྲུང་བའི་འཁོར་ལོ་རྒྱ་ཆེར་བསྒོམ་པ་དང་། བསླབ་པ་ལ་གནས་ཤིང་ཡིད་གཞུངས་པས་གསུང་རབ་སྒྲོག་པར་བརྩོན་པ་རྣམས་ཀྱིས་རྒྱལ་བའི་བཀའ་དྲི་མ་མེད་པ་ཡུན་དུ་ཀློག་པ་དང་། སྲིད་ཞུའི་མེལ་ཚེ་ལ་ནན་ཏན་དུ་འབད་པའི་སྐུ་འཁོར་བ་རྣམས་ཀྱིས་བཀུར་བསྟིས་ཉེ་བར་མཆོད་པ་དང་། རྐྱེན་དུ་འཕྲོད་པའི་ཉེར་སྤྱད་མཁོ་དགུ་ཅོག་མ་ཚང་བ་མེད་པར་སྦྱར་བ་དང་བཅས་ནས། ཡུམ་ཁང་བཟང་དབེན་པར་བཞུགས་སུ་བསྩལ་ལོ། །དེའི་ཚེ་ཡུམ་གྱི་སྐུ་ལུས་ཡང་ཞིང་བདེ་ལ། གསུང་ངག་རང་བཞིན་གྱིས་འཇམ་པ་ཉིད་ཀྱང་ལྷའི་གདངས་ལྟར་སྙན་པར་སྨྲ། ཐུགས་རིག་མཆོག་ཏུ་དྭངས་ཤིང་དགེ་བ་ལ་འབད་མེད་དུ་འཇུག་པ་སོགས་སྔོན་བས་ཀྱང་བདེ་བར་གྱུར་ཞེས་༼གྲགས་༽གྲག་ན། བདག་ཉིད་ཆེན་པོ་འདི་ངེས་པར་ཏིང་ངེ་འཛིན་གྱི་སྒོ་མི་འདྲ་བ་མང་པོ་ལ་སྙོམས་པར་ཞུགས་པར་གདོན་མི་འཚལ་བས། དེ་ལྟ་བུའི་མཐུ་དཔལ་འབའ་ཞིག་ཏུ་གོར་མ་ཆག་གོ །ཐ་མལ་མངལ་གནས་འདམ་རྫབ་དང་འདྲ་ཡང་། །ཁྱོད་སྐུ་ལྷ་ཡི་རྫུ་འཕྲུལ་གྱིས་སྤྲུལ་བའི། །ངོ་མཚར་མངལ་གྱི་གཞལ་མེད་ཁང་ཆེན་དེར། །ཏིང་འཛིན་གནས་ལ་གཡོ་མེད་བརྟན་པར་བཞུགས། །སྤྲིན་དཀར་དྲྭ་བས་གཡོགས་ཀྱང་ཉིན་བྱེད་ནི། །མཁའ་ལ་འཇའ་ཚོན་ཕྲེང་བས་མཛེས་པ་ལྟར། །ཁྱོད་སྐུ་ཡུམ་གྱི་ལྷུམས་སུ་བཞུགས་ཚེ་ཡང་། །དགེ་ལེགས་མཚན་མས་ནོར་འཛིན་ཁྱབ་པར་མཛད། །རྒྱལ་སྲས་ཟླ་བ་ལས་བྱུང་ཕན་བདེ་ཡི། །འོད་དཀར་ཡུམ་གྱི་གདུང་བ་འཕྲོག་བྱེད་པ། །ཏིང་འཛིན་བསིལ་འོད་སྐྱེ་དགུ་ཀུནྡའི་གཉེན། །རྨད་བྱུང་སྣང་གསལ་འདི་ཀྭེ་ཨ་ལ་ལ། །དེ་ལྟར་ཡུམ་གྱི་ལྷུམས་སུ་ཟླ་བ་དགུའམ། བཅུའི་བར་དུ་བདེ་བར་བཞུགས་ནས། ས་ཕོ་སྟག་འབྲུ་མང་པོའི་ལོ། དབྱར་ཟླ་རྭ་བ་ས་གཞི་སྔོ་གཞོན་ནུ་མས་གང་བས། མརྒད་ཀྱི་གོས་གྱོན་པ་ལྟར་སྣུམ་ལ་ལྗང་བས་མཛེས་པར་བྱས་པའི་དུས་དགེ་བ་ལ་ཡུམ་ལ་གནོད་པ་མེད་ཅིང་བདེ་བར་བཙའ་བའི་མཛད་པས། སྐྱེ་དགུ་མ་ལུས་པ་ཡིད་མགུ་བར་མཛད་ཅིང་། ཡབ་ཀྱིས་རིག་སྔགས་འཆང་བའི་དབང་པོར་འགྱུར་བར་དགོངས་ནས། མཚན་སྔགས་པ་ཞེས་བྱ་བར་བཏགས་སོ། །བལྟམས་ནས་སྐུ་སྐྱེད་བསྐྲུན་པའི་ཚེ་ནའང་གཞན་བས་གསོ་སླ་ལ་སྐུ་སྐྱེད་ཆེ་ཞིང་སྙུང་གཞི་དཀོན་པ་སོགས། ཞབས་འབྲིང་པ་རྣམས་ངལ་དུབ་ལས་སྐྱོབ་པར་མཛད་ལ། གསུང་བྱོན་པའི་དང་པོར་ཡང་བླ་མ་བླ་མ་ཞེས་གསུངས་པར་༼གྲགས་སོ།༽གྲག་གོ །བྱིས་པའི་སྤྱོད་པས་རྩེད་མོ་སོགས་མཛད་པའི་ཚེ་ནའང་ཐ་མལ་པའི་སྤྱོད་པ་དོར་ནས། ཆོས་ཁྲི་བརྩིགས་པ་དང་རྡེའུ་སོགས་གྲལ་ལ་བསྒྲིགས་ནས་དགེ་འདུན་གྱི་ཚོགས་ལ་གདུགས་ཚོད་ཞུ་བའི་ཚུལ་དང་། སཱཙྪ་སོགས་གྲལ་ལ་བཀོད་ནས་རྟེན་གསུམ་ལ་མཆོད་པ་འབུལ་བའི་ཚུལ་དང་། བྱིས་པའི་ཚོགས་མང་པོ་བསྡུས་པའི་དབུས་སུ་ཉིད་རང་ཆེས་མཐོ་བའི་སར་བཞུགས་ནས་ཆོས་གསུང་བ་དང་ཡོན་བསྔོ་བའི་ཚུལ་དང་། རྡོ་རྩེ་རྒྱལ་ཅན་གང་རྙེད་གཏོར་མའི་ཚུལ་དུ་བསྒྲིགས་ནས། རྡོའམ་ཤིང་བུའི་རྔ་ལ་རྔ་ཡོག་བསྣུན་པའི་རྣམ་པས་གདངས་དབྱངས་དང་བཅས་ཏེ་ཆོས་སྐྱོང་བའི་བསྲུངས་མ་མཆོད་པའི་རྣམ་འགྱུར་ལ་སོགས་པ་སྔོན་གྱི་བག་ཆགས་སད་པའམ། མ་འོངས་པའི་མཛད་པ་ལུང་སྟོན་པའི་རྣམ་པ་ངོ་མཚར་བའི་སྤྱོད་པ་འབའ་ཞིག་མཛད་དོ། །གཞན་ལ་ཕན་བདེ་བསྐྲུན་པའི་བྱེད་པོ་ཁྱོད། །ཡུམ་གྱི་གེ་སར་རྩེ་མོར་འཁྲུངས་པའི་ཚེ། །ཚད་མེད་རྣམ་བཞིའི་ཞལ་གྱི་འཛུམ་དཀར་དེས། །འགྲོ་ཀུན་ཚངས་པའི་བདེ་ལ་རབ་ཏུ་སྦྱར། །སྔགས་སྐྱེས་དཔའ་བོའི་དབང་ཕྱུག་གང་གི་མཚན། །རིགས་དང་རྗེས་སུ་མཐུན་པར་ཡབ་ཀྱིས་གསོལ། །ཚངས་དབྱངས་གསུང་གི་དང་པོར་བླ་མ་ཞེས། །སྙན་འཇེབས་ངོ་མཚར་གཏམ་འདི་ཕྱོགས་བཅུར་བསྒྲགས། །བྱིས་པའི་ངང་ཚུལ་རྩེད་མོ་ལ་སྤྱོད་ཀྱང་། །སྔོན་དང་ཕྱི་མའི་རྣམ་ཐར་འདི་ཡིན་ཞེས། །རང་གི་མཛད་བཟང་མཚོན་པའི་བརྡ་སྟོན་པ། །འདི་ལས་ངོ་མཚར་གནས་སུ་གྱུར་པ་སུ། །གཞན་ཡང་བྱམས་པ་དང་སྙིང་རྗེས་ཐུགས་རྒྱུད་གཏམས་པའི་དབང་ལས། ངན་ལོང་དང་སྤྲང་པོའི་ཚོགས་གཟིགས་མ་ཐག་སྙིང་རྗེའི་སྤུ་ལོང་རབ་ཏུ་གཡོ་བའི་ཞལ་རས་ཀྱི་མདངས་འགྱུར་བ་སོགས་སྐུའི་རྣམ་འགྱུར་ལས་ཀྱང་ཡང་དག་པའི་རིགས་སད་པར་རྗེས་སུ་དཔག་པར་ནུས་ལ། སྐུ་སྐྱེ་བ་དཔག་ཏུ་མེད་པ་ནས་སྦྱིན་པ་ལ་གོམས་པ་ཕུལ་དུ་བྱུང་བའི་རྣམ་འགྱུར། ན་བཟའ་དང་ཕྱགས་ལ་སོགས་པ་སྐུའི་རིམ་གྲོ་པས་བཟློག་ཀྱང་མི་གསན་པར་སྤྲང་པོ་སོགས་འཕོངས་པ་རྣམས་ལ་འཕངས་པ་མེད་པར་གནང་། ན་བཟའ་གཅིག་ལས་མ་བཞེས་པའི་སྐབས་ལ་ལར། མདུན་བཤམ་འོག་མ་དང་ཆ་གའི་ནང་དང་མགུལ་གོང་གི་ནང་སོགས་བྲེགས་ནས་གནང་བ་ཡབ་ཡུམ་གྱིས་གྱ་ཚོམས་ཀྱི་སྤྱོད་པ་ལས་བཟློག་པའི་ཐབས་སུ་ན་བཟའ་གསར་པ་བཞེས་པ་བཀག་ཀྱང་། ཧྲུལ་པོ་བཞེས་པ་ལ་ངལ་བའི་ཐུགས་མི་མངའ། ཡབ་ཡུམ་དང་ཐ་དད་དུ་བཞུགས་པའི་ཚེ་ན། བསམ་པ་ཆུང་ངུས་མི་སྤྱོད་པར་བང་མཛོད་ཀྱི་དངོས་པོ་ཁམ་ཆེན་པོ་རྣམས་ཀྱང་འཕངས་པ་མེད་པར་སྟེར་བ་ལ། སྣ་བོ་དག་གིས་འགོག་པར་མི་ནུས་པས་ཟད་པ་མེད་པར་སྤྱོད། དགུང་ལོ་བདུན་བཞེས་པ་ནས་བཟུང་བསྙེན་གནས་ཡན་ལག་བརྒྱད་པའི་ཁྲིམས་མནོས་ཏེ། ཟླ་བ་བྱུང་ངོ་ཅོག་ལ་ལན་གསུམ་མམ་གཉིས་མི་ཆགས་པར་བསྲུང་། རང་བཞིན་གྱིས་ཐུགས་སྒམ་པས་གཞན་གྱིས་བཅོ་བ་ལ་ཐུགས་མི་གཡོ་ཞིང་། རྐྱེན་ངན་པ་ཅི་བྱུང་རུང་ཐུགས་མི་འཁྲུགས། གཅིག་ཏུ་དམ་པའི་ཆོས་ཁོ་ན་ལ་ཐུགས་གཞོལ་བས་དུས་རྟག་ཏུ་དཀོན་མཆོག་མཆོད་པ་ལ་བརྩོན་པར་མཛད་ཅིང་། བླ་མ་སློབ་དཔོན་གྱི་མིང་དུ་གྲགས་པ་མཐའ་དག་ལ་གུས་པས་འདུད་པ་སོགས། མདོར་ན། སྦྱོར་བའི་སྔོན་དུ་སྙིང་རྗེ་དང་། །བཟོད་པ་དང་ནི་མོས་པ་དང་། །དགེ་ལ་ཡང་དག་སྤྱོད་པ་ནི། །རིགས་ཀྱི་རྟགས་སུ་ཤེས་པར་བྱ། །ཞེས་ཇི་སྐད་གསུངས་པ་ལྟར་རྒྱལ་བའི་རིགས་ཀྱི་ནུས་པ་ཡང་དག་པར་རྟས་པའི་ཚུལ་སྟོན་པར་མཛད་དོ། །བག་ཆགས་མཚོན་བརྒྱས་བཀྲ་བ་རི་མོའི་གཟུགས། །ཀུན་གཞིའི་མེ་ལོང་དྭངས་པ་ལ་ཤར་བ། །འདུ་བྱེད་གཡོ་བའི་མིག་གིས་མཐོང་བ་ལས། །འགྲོ་མང་མི་དགེ་ངང་གིས་སྤྱོད་ན་ཡང་། །རྒྱལ་བའི་སྲས་ཁྱོད་གཏོང་ལ་གོམས་པ་ཡིས། །དབུལ་འཕོངས་སྡུག་བསྔལ་སེལ་བ་སྦྱིན་པའི་ཆར། །འབད་མེད་སྙིང་རྗེའི་མཁའ་ལས་ངང་གིས་འབེབས། །ཚོགས་གཉིས་ཆུ་གཏེར་སྐྱེད་མཁས་ཁྱེད་ལགས་སོ། །འདི་དག་ནི་སྐུ་བལྟམས་ཤིང་གཞོན་ནུ་རོལ་རྩེད་མཛད་པའི་ཚུལ་ཆེ་ལོང་ཙམ་བརྗོད་པའི་གཏམ་གྱིས་རྦ་རླབས་གྱེན་དུ་བསྐྱོད་པའི་རིམ་པའོ།། །།ད་ནི། སངས་རྒྱས་ཀྱི་བསྟན་པ་རིན་པོ་ཆེའི་སྒོར་ཞུགས་ནས་ཐོས་བསམ་སྒོམ་གསུམ་གྱིས་ཐུགས་རྒྱུད་ཡོངས་སུ་སྦྱངས་པའི་ཚུལ་བརྗོད་པར་བྱ་སྟེ། དེ་ཡང་། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་གསུངས་པ་ལྟར། ཐོག་མར་ཚུལ་ཁྲིམས་ཀྱི་ཕུང་པོ་ཐུགས་རྒྱུད་ལ་བསྐྲུན་པའི་ཚུལ་ནི། འཁོར་བ་ནི་མེའི་འོབས་ལྟ་བུ། མྱ་ངན་ལས་འདས་པ་ནི་བདུད་རྩིའི་ཆུ་རྒྱུན་ལྟ་བུ། འཁོར་བ་ནི་རོ་མྱགས་ཀྱི་འདམ་ལྟ་བུ། མྱ་ངན་ལས་འདས་པ་ནི་དག་པའི་ཤེལ་ལྟ་བུ། འཁོར་བ་ནི་སྡུག་བསྔལ་གྱི་རྒྱ་མཚོ་ཆེན་པོ། མྱ་ངན་ལས་འདས་པ་ནི་ཐར་པའི་སྐམ་པའོ་སྙམ་དུ་དགོངས་ནས། ངེས་འབྱུང་གི་བསམ་པ་བཅོས་མ་མ་ཡིན་པ་ཐུགས་རྒྱུད་ལ་འཁྲུངས་ཏེ། ཁྱིམ་ནས་ཁྱིམ་མེད་པར་རབ་ཏུ་བྱུང་བར་བཞེད་ནས་ཆོས་ཐོས་ཀྱི་རྣམ་པ་ལན་མང་དུ་མཛད་པ་ན། ཡབ་ཀྱི་ཞལ་ནས། བུ་ཆུང་སྔགས་པ་འདི་ཆེ་ཀའི་ཆེ་འོག་ས། སྐུ་རབ་པའི་རྒྱལ་སྲིད་ཀྱི་ཕྱེད་དབང་རྒྱུ་ཡིན་ན་ཡང་། ཆོས་ཀྱི་བག་ཆགས་སད་པའི་རྣམ་པ། དྭགས་པོ་འདྲ་བའི་ཡུལ་དུ་བློ་མི་ཁུགས་པ་ཅིག་འདུག་པ་དང་། འདི་ལུས་ལ་འཁོར་དུས་མ་ལ་རྨི་ལྟས་བཟང་པོའང་བྱུང་། ཤེས་རབ་ཀྱང་ཆེན་པོ་འདུག་པས། དབུས་ཕྱོགས་སུ་ཆོས་ལ་རྫོང་པ་འཐད་པར་འདུག་ཅེས་གསུང་ཞིང་། མི་ཟད་པའི་ལོངས་སྤྱོད་ཆེན་པོ་དང་བཅས་ནས་བརྫངས་ཏེ། དགུང་ལོ་བཅུ་གསུམ་བཞེས་པ་ལྕགས་ཕོ་སྟག་གི་ལོ་ལ་བོད་ཤིང་སྒོ་ཅན་དུ་གཏོགས་སོ་འཚལ་གྱི་རྒྱལ་པོའི་ཕོ་བྲང་སྣེའུ་གདོང་རྩེར་ཁ་ཆེའི་པཎྜི་ཏ་ཤཱཀྱ་ཤྲཱི་བྷ་དྲའི་རྒྱལ་འཚབ་དམ་པ། ཚོགས་ཆེན་མོ་པའི་མཁན་ཆེན་རིན་པོ་ཆེ་བཀྲས་སེང་པའི་དྲུང་དུ། ཚིགས་སྔ་མ་དགེ་བསྙེན་དུ་སྒྲུབ་པ་སྔོན་དུ་འགྲོ་བས་རབ་ཏུ་བྱུང་ཞིང་། ཚིགས་བར་མ་དགེ་ཚུལ་ཉིད་དུ་ཉེ་བར་བསྒྲུབས་པ་ན་མཁན་པོའི་མཚན་ལས་གྲས་ཏེ། བཀྲ་ཤིས་རྣམ་རྒྱལ་ཞེས་བྱ་བའི་མཚན་དུ་གསོལ་ལོ། །དུས་ཕྱིས་དགུང་ལོའི་ཚིགས་ལེགས་པར་ཚང་ནས་བརྟན་མཁས་གཉིས་ལྡན་གྱི་མཁན་པོ་རྗེ་བཙུན་སུ་མ་ཏི་ཀཱིརྟི་དང་། ལས་ཀྱི་སློབ་དཔོན་འདུལ་བ་འཛིན་པ་གནས་བརྟན་མཁས་པ་ཆེན་པོ་ཀཱིརྟི་དྷྭ་ཛ་ཞེས་པ་དང་། གསང་སྟེ་སྟོན་པ་ལྐོག་ཏུ་བར་ཆད་དྲིས་ནས་ནང་དུ་འོང་བ་ཞུ་བ་ལ་མཁས་པ་ནམ་མཁའ་དཔལ་དང་། དུས་སྒོ་བརྗོད་པ་སྣར་ཐང་པ་ཤེས་རབ་སེང་གེ་ལ་སོགས་པ་དགེ་སློང་གི་དགེ་འདུན་བཅུའི་ཚོགས་ཀྱིས་བསྙེན་པར་རྫོགས་པ་དགེ་སློང་གི་དངོས་པོ་ཐུགས་རྒྱུད་ལ་བསྐྱེད་ནས། ཚུལ་ཁྲིམས་མིག་གི་འབྲས་བུ་ལྟར་བསྲུང་བ་ལ་མཁས་པར་མཛད་དོ། །སྤོང་སེམས་གསེར་གྱི་ཆར་པས་སྦགས་པ་ཡི། །སྙིང་སྟོབས་གསེར་རིའི་རྩེ་མོར་ཚུལ་ཁྲིམས་ཀྱི། །ཉིན་བྱེད་དད་པའི་ཤིང་རྟས་ལེགས་དྲངས་ཏེ། །ཐུབ་བསྟན་གླིང་བཞི་གསལ་བར་ཁྱོད་ཀྱིས་མཛད། །བསླབ་གསུམ་ནོར་བུས་གཏིང་མཐའ་མེད་གང་བའི། །ཐུབ་བསྟན་རོལ་མཚོའི་དབུས་སུ་བསྟི་མཛད་པ། །ཁྱོད་སྐུ་གསེར་གྱི་རི་དབང་བརྗིད་པ་ནི། །ངུར་སྨྲིག་ཐུན་མཚམས་སྤྲིན་གྱིས་དྲྭ་བས་གཡོགས། །དེ་ཚེ་མཁའ་ལ་ལྷ་ཚོགས་གར་བྱེད་ཅིང་། །དབང་པོའི་གཞུ་ཡི་གུར་ཁང་ཉམས་དགའ་བ། །གེ་སར་རྡུལ་ཚོགས་རྒོད་པའི་འཛུམ་ཕྲེང་ཅན། །ངོ་མཚར་མིག་གི་དགའ་སྟོན་ཅི་ཡང་མཐོང་། །སྲིད་པའི་ནགས་ཚལ་སྡུག་བསྔལ་ཚང་ཚིང་ཅན། །གཏི་མུག་མུན་པར་འཁྱམས་པའི་འགྲོ་འདི་རྣམས། །ཁྱོད་སྐུ་མཛེས་པའི་གཟི་འོད་དེས་རེག་ཚེ། །ཐར་པའི་ལམ་བཟང་སྣང་བར་བྱས་པ་སྙམ། །འགྲོ་ཀུན་སྲིད་པའི་མཚོ་ལས་སྒྲོལ་མཁས་པ། །བསླབ་གསུམ་ཡོངས་སུ་རྫོགས་པའི་དེད་དཔོན་ཁྱོད། །རྣམ་གྲོལ་ཡིད་བཞིན་གླིང་དུ་ཆས་པ་ན། །སྐལ་བཟང་དོན་མཐུན་ཚོགས་རྣམས་ཅིས་མི་སྤྲོ། །དེ་དག་ནི་སོ་སོ་ཐར་པ་ཡོངས་སུ་རྫོགས་པ་ཐུགས་ཉམས་སུ་བསྟར་བའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།ད་ནི་ཐོས་པའི་སྒྲོན་མེས་མ་རིག་པའི་མུན་པ་བསལ་ནས། ཤེས་བྱའི་གནས་མ་ལུས་པ་ཇི་ལྟ་བ་བཞིན་མཁྱེན་པར་མཛད་པའི་ཚུལ་རྣམས་བརྗོད་པར་བྱ་སྟེ། དགུང་ལོ་དྲུག་ལོན་པའི་ཚེ་ཀློག་གི་གྲར་ཞུགས་པ་ན། བརྡ་བསྟན་པ་ཙམ་གྱིས་མཁྱེན་ལ། དེའི་མོད་ལ་ཕྱག་བྲིས་ཀྱང་བཤུར་མའི་ཀ་མང་འདོགས་འབྲེལ་དང་བཅས་པ་ཙམ་བསླབས་པས། འབྲུ་མ་དང་། ཡིག་སྣ་དང་། གཟབ་མ་ལ་སོགས་པ་བོད་ཀྱི་ཡིག་རིགས་མ་ལུས་པ་མཁས་པར་མཁྱེན་ཅིང་། ལཉྩ་ན་དང་། ཝརྟུ་ལ་དང་། དྷ་རི་དང་། འགའ་ཧུ་ལ་དང་། ནཱ་ག་རའི་ཡི་གེ་ལ་སོགས་པ་རྒྱ་གར་བའི་ཡིག་རིགས་མི་ཅིག་པ་མང་པོ་བྲི་བ་དང་ཀློག་པ་ལ་མཁས་པ་ནི་ཞར་ལས་མཁྱེན་ཏོ། །དེ་ནས་རབ་ཏུ་མ་བྱོན་གྱི་བར་ལོ་ངོ་དྲུག་བདུན་གྱི་རིང་ལ་གྲུབ་ཆེན་ཡོན་ཏན་བཟང་པོ་བ་ལས་ཡབ་ཆོས་གསང་སྔགས་རྙིང་མ་ལ་ཐོས་བསམ་མཛད་དེ། ཞི་ཁྲོ་སྒྱུ་འཕྲུལ་གྱི་དབང་གསན་པ་སྔོན་དུ་འགྲོ་བས་རྒྱུད་གསང་བ་སྙིང་པོ་དང་། སྒྱུ་འཕྲུལ་གྱི་ཕྱག་ལེན་བྲིས་ཐིག་དབྱངས་དང་བཅས་པ། ཡོངས་རྫོགས་དབང་མོ་ཆེ་སྔོན་དུ་བཏང་ནས། གཏེར་ཁ་འོག་མའི་ཕྱག་ལེན་བླ་རྫོགས་ཐུགས་གསུམ་དང་། ཡབ་མེས་ཀྱི་ཆོས་སྐྱོང་སྤུ་གྲི་སྐོར་གསུམ་དང་། དཔེ་སྲོག་རྩང་གསུམ་གྱི་བསྒྲུབ་ཐབས་བཀའི་ལུང་ལས་རིམ་དང་བཅས་པ་ལེགས་པར་མཁྱེན་ཅིང་། རྡོ་རྗེ་ཆོས་སྐྱོང་བ་རྣམས་སྐུ་ལུས་དང་གྲིབ་མའི་ཚུལ་དུ་སྐད་ཅིག་ཀྱང་མི་འབྲལ་བར་འགྲོགས་ནས། འཕྲིན་ལས་མ་ལུས་པ་ཐོགས་པ་མེད་པར་བསྒྲུབ་བོ། །དུས་ཕྱིས་ཀྱང་དམ་པ་འདིའི་དྲུང་དུ་རྙིང་མའི་རྒྱུད་འབུམ་གྱི་ལུང་དང་། སྒྱུ་འཕྲུལ་གྱི་དབང་ལུང་མན་ངག་ཆ་ལག་དང་བཅས་པ། གཏེར་ཁ་གོང་འོག་གཉིས་ལ་གྲགས་པའི་དབང་ལུང་མན་ངག་ལས་ཚོགས་དང་བཅས་པ་ཕྲ་མོ་རྣམས་ཀྱང་རྫོགས་པར་གསན་ནས་མཁྱེན་པར་མཛད་ལ། གྱིང་པ་སྤྲུལ་སྐུ་སོགས་ལ་བླ་མ་དགོངས་པ་འདུས་པའི་དབང་ལུང་མན་ངག་སོགས་ཆོས་སྐོར་མཐའ་དག་པར་གསན་ཞིང་། ཡབ་རྗེའི་དྲུང་དུའང་ཡབ་ཆོས་རྙིང་མའི་སྐོར་མང་དུ་གསན་ནོ། །རབ་ཏུ་བྱོན་མ་ཐག་པ་ནས་བོད་ཀྱི་རྡོ་རྗེའི་གདན། དཔལ་གསང་ཕུ་ནེའུ་ཐོག་གི་ཆོས་གྲྭར་ཕྱགས་ཕབ། མཐོང་སྨོན་གྲྭ་ཚང་གི་སློབ་དཔོན་མཁས་པ་ཆེན་པོ་དཀོན་མཆོག་བཟང་པོ་ལ་གཏུགས་ནས། གསང་ཕུ་བ་ལ་གྲགས་པའི་ཕར་ཚད་བསྡུས་གསུམ་ལ་ལེགས་པར་སྦྱངས་ཤིང་། ཁྱད་པར་དུ་ཤེས་རབ་ཀྱི་ཕ་རོལ་ཏུ་ཕྱིན་པ་མངོན་པར་རྟོགས་པའི་རྒྱན་འགྲེལ་པ་དང་བཅས་པ་ལ་མཁས་པར་མཛད་དོ། །རྡོ་རྗེ་འཇིགས་བྱེད་ཀྱི་དབང་བསྐུར་བ་རིགས་མི་ཅིག་པ་མང་པོ་དང་། རྒྱུད་རྟོག་བདུན། རྟོག་གསུམ། གཏམ་རྒྱུད་ཀྱི་རྟོག་པ་རྣམས་ཀྱི་བཤད་པ། ལས་ཚོགས་ཀྱི་མན་ངག སྔགས་བཏུའི་བྱིན་བརླབས། སྔགས་བཏུ། སྔགས་ཀྱི་རྗེས་གནང་སོགས་དང་རྭ་ལོའི་ཤོག་དྲིལ་སོགས་མན་ངག་མང་པོ་གསན་ཞིང་། ཐམས་ཅད་མཁྱེན་པ་སངས་རྒྱས་དཔལ་བ་ལས་བརྒྱུད་པའི་མི་གཡོ་བ་དཀར་པོའི་རྗེས་གནང་། སྒྲུབ་ཐབས། ལས་ཚོགས་ལ་སོགས་པའི་ཆོས་སྐོར་ཡོངས་སུ་རྫོགས་པ་དང་། དེ་ལས་རྒྱུད་པ་དཔལ་ལྡན་ས་སྐྱ་པའི་ཆོས་སྐྱོང་གུར་གྱི་མགོན་པོའི་རྗེས་གནང་རིགས་མི་འདྲ་བ་མང་པོ་དང་སྒྲུབ་ཐབས། ལས་ཚོགས། བསྟོད་པ། བསྐང་གསོ་དང་བཅས་པ་མང་པོ་དང་། འཇམ་དབྱངས་ཀྱི་ཆོས་སྐོར་རིགས་མི་འདྲ་བ་མང་པོ་གསན་ནས་མཁྱེན་པར་མཛད་ཅིང་། དམ་པ་དེའི་བཀའ་དྲིན་ལས་དགུང་ལོ་བཅུ་བཞི་པ་ནས་བཟུང་སྟེ་འཇིགས་མཛད་ལྷ་དགུ་མ་ལ་ཐུགས་དམ་དུ་མཛད་ནས་སྐུ་ཇི་སྲིད་འཚོའི་བར་དུ་འཆག་མེད་དུ་མཛད་དོ། །གྲྭ་ཚང་དེའི་སློབ་ཆུང་། གཙང་སྣར་ཐང་པ་ཤེས་རབ་སེང་གེ་ལས་ཀྱང་དབུ་མ་རིག་པའི་ཚོགས་མ་ལུས་པ་དང་ཚད་མ་སྡེ་བདུན་མདོ་དང་བཅས་པའི་དེ་ཁོ་ན་ཉིད་ཐུགས་སུ་ཆུད་པར་མཛད་ལ། འདུལ་བ་འབུམ་སྡེའི་མངའ་བདག་སྐྱོར་མོ་ཀླུང་པ་བསམ་གཏན་འཕེལ་ལས། མདོ་རྩ་བ་གཙོ་བོར་གྱུར་པའི་འདུལ་བའི་གཞུང་ལུགས་མ་ལུས་པ་རྣམས་ཀྱི་ཚིག་དོན་དང་། ཀུན་ལས་བཏུས་དང་། མཛོད་ལ་སོགས་པ་མངོན་པའི་གཞུང་ལུགས་རྒྱ་མཚོ་ལྟ་བུ་ལ་མཁས་པར་བསླབས་ཤིང་མཁས་པ་ཆེན་པོ་སུ་མ་ཏི་ཀིརྟིའི་ཞལ་ལས་ཀྱང་དབུ་མའི་གཞུང་ལུགས་མང་པོ་དང་། འདུལ་བའི་བཤད་པ་ལག་ལེན་དང་བཅས་པ་ལེགས་པར་གསན་ནོ། །ཁྱད་པར་དུ་ཡང་རྒྱལ་བ་མ་ཕམ་པའི་ཐུགས་ཀྱི་སྲས་དམ་པ་རོང་སྟོན་ཤེས་བྱ་ཀུན་རིག་གི་ཞལ་ལས་སྡེ་སྣོད་ཕལ་ཆེ་བ་གསན་ནས་མཁས་པའི་དབང་པོར་གྱུར་ལ། བྱེ་བྲག་ཏུ་ཤེས་རབ་ཀྱི་ཕ་རོལ་ཏུ་ཕྱིན་པ་རྒྱས་འབྲིང་བསྡུས་པ་གསུམ་གྱི་བཤད་པ་དང་། མངོན་པར་རྟོགས་པའི་རྒྱན་འགྲེལ་པ་དང་བཅས་པའི་བཤད་པ་ལ་ནན་ཏན་དུ་མཛད། རིགས་ཚོགས། བཞི་བརྒྱ་པ། སྤྱོད་འཇུག་སོགས་གཞུང་ཕྱི་མོའི་དབུ་མ་རྣམས་འགྲེལ་པ་དང་བཅས་པ་དང་། འཇུག་པ་རྩ་འགྲེལ་སོགས་ཐལ་འགྱུར་གྱི་གཞུང་མང་པོ་དང་། རྟོག་གེ་འབར་བ་རྩ་འགྲེལ་སོགས་རང་རྒྱུད་ཀྱི་གཞུང་མང་པོ་དང་། སྒོམ་རིམ་ཐོག་མཐའ་བར་གསུམ་སོགས་ཉམས་ལེན་སྟོན་པའི་དབུ་མའི་གཞུང་དཔག་ཏུ་མེད་པ་ལ་མཁས་པར་སྦྱངས། བྱམས་པའི་ཆོས་ལྔ། དེ་དང་འབྲེལ་བའི་ཆོས་སྡེ་ཉི་ཤུ། དེར་མ་འདུས་པའི་མངོན་པ་གོང་འོག་གི་གཞུང་མང་པོ། འདུལ་བ་ལུང་སྡེ་བཞིའི་སྙིང་པོར་གྱུར་པ་སོ་སོར་ཐར་པའི་མདོ་དང་མདོ་རྩ་བརྒྱ་ཆེར་འགྲེལ་དང་བཅས་པ་གསན་ཞིང་། མེ་ཏོག་ཕྲེང་རྒྱུས་ལ་ནན་ཏན་དུ་མཛད། ཚིག་ལེའུར་བཅས་པ་སུམ་བརྒྱ་པ། འོད་ལྡན་སོགས་འདུལ་བའི་གཞུང་ལུགས་འགྲེལ་པ་འགྲེལ་བཤད་དང་བཅས་པ་རྣམས་དང་། རྣམ་འགྲེལ་ངེས་སོགས་སྡེ་བདུན་འགྲེལ་པ་འགྲེལ་བཤད་དང་བཅས་པ། ཚད་མ་རིགས་པའི་གཏེར་རང་གི་འགྲེལ་པ་དང་བཅས་པ་སོགས་གསུང་རབ་ཕལ་ཆེ་བ་ལ་མི་འཕྲོགས་པའི་སྤོབས་པ་བརྙེས་པར་མཛད། ཀྱཻ་རྡོ་རྗེའི་རྒྱུ་དུས་ཀྱི་དབང་བསྐུར་བ་སྔོན་དུ་འགྲོ་བས་སྣང་བ་གསུམ་གྱི་ཁྲིད་དང་ལམ་འབྲས་ཀྱི་ཆ་ལག་འགའ་ཞིག་ལུང་ཐབས་སུ་གསན། གསང་འདུས་མི་བསྐྱོད་པའི་དབང་དང་། རྒྱུད་འགྲེལ་ཆེན་སྒྲོན་མ་གསལ་བ་དང་སྦྱར་བའི་བཤད་བྱ་དང་། རིམ་ལྔའི་ཁྲིད་སོགས་རྫོགས་རིམ་གཞན་མང་པོ་དང་། ངན་སོང་སྦྱོང་རྒྱུད་དང་ཀུན་རིག་གི་བཤད་པ་ཞི་བྱེད་བརྒྱུད་པ་ཕྱི་མའི་དབང་ལུང་མན་ངག་དང་བཅས་པ། བཀའ་བསྲུངས་ཨ་གྷཽ་རའི་རྗེས་གནང་། སྒྲུབ་ཐབས་ལས་རིམ་དང་བཅས་པ། ཕོ་གཅོད་བྲུལ་མཚོ་དྲུག་པའི་སྐོར་ཚང་མ་དང་། མོ་གཅོད་ཀྱི་སྐོར་མང་པོ་ལ་སོགས་པ་ཕ་དམ་པ་ནས་བརྒྱུད་པའི་ཐུགས་དམ་གྱི་སྙིང་པོ་རྣམས་ཀྱང་ཚང་བར་གསན། སྐྱེས་བུ་གསུམ་གྱི་ལམ་གྱི་རིམ་པ་དང་། ཤེས་རབ་ཀྱི་ཕ་རོལ་ཏུ་ཕྱིན་པའི་ཁྲིད་དང་། ཐང་སག་བའི་ལུགས་ཀྱི་དབུ་མའི་ལྟ་ཁྲིད་དབུ་མ་སྙིང་པོའི་ལྟ་ཁྲིད་སོགས་ཉམས་ལེན་གྱི་ཁྲིད་རིམ་ཀྱང་མང་དུ་གསན་ནས་ཐུགས་ཉམས་སུ་བཞེས་པས་མཁས་པ་རྣམས་ཀྱི་གཙུག་གི་རྒྱན་དུ་གྱུར་པ་ལས་ཀྱང་ཆེས་མཆོག་ཏུ་གྲུབ་པའི་སྐྱེས་བུ་ཆེན་པོར་གྱུར་ཏོ། །ཐམས་ཅད་མཁྱེན་བློ་གྲོས་བརྟན་པ་ཡུན་རིང་དུ་བསྟེན་ནས། སྒྲའི་བསྟན་བཅོས་ཀ་ལཱ་པ་དང་། ཙནྡྲ་པ། སྡེབས་སྦྱོར་རིན་ཆེན་འབྱུང་ལྡན། སྙན་ངག་མེ་ལོང་། དཔག་བསམ་ཁྲི་ཤིང་། ཨ་མ་ར་ཀོ་ཥ། ཀླུ་ཀུན་ཏུ་དགའ་བའི་ཟློས་གར། སུམ་རྟགས་ལ་སོགས་པ་ཐ་སྙད་ཀྱི་གཙུག་ལག་མ་ལུས་པ་ལ་མཁས་པར་བསླབས། ཀྱཻ་རྡོ་རྗེའི་རྒྱུད་གསུམ་གྱི་བཤད་པ་དང་། བདེ་མཆོག་རྩ་རྒྱུད་སྡོམ་འབྱུང་དང་བཅས་པའི་བཤད་པ། གསང་འདུས་རྩ་རྒྱུད་བཤད་རྒྱུད་བཞི་དང་བཅས་པའི་བཤད་པ། གཤིན་རྗེ་གཤེད་དམར་ནག་གི་རྒྱུད་ལ་སོགས་པ་རྒྱུད་སྡེ་མང་པོའི་བཤད་པ་ཡང་མཐའ་ཆོད་པར་གསན། ཁྱད་པར་དུ་ལམ་འབྲས་བུ་དང་བཅས་པའི་མན་ངག ལམ་སྐོར་ཆ་ལག་དང་བཅས་པ་མྱོང་ཁྲིད་དུ་གསན་ནས་ལམ་གྱི་མངོན་པར་རྟོགས་པ་མཐའ་དག་ཐུགས་རྒྱུད་ལ་འཁྲུངས་པར་མཛད། རྡོ་རྗེ་གུར་གྱི་མགོན་པོ་ལྕམ་དྲལ་ལྷ་བརྒྱད། བཅུ་གཉིས་མ། བཅུ་བདུན་མ། ལས་མཁན་ལྕམ་སྲིང་ལྔ། གཅེར་བུ་ཟངས་གྲི་ཅན་དང་། བེར་ནག་ཟངས་གྲི་ཅན་རྣམས་ཀྱི་རྗེས་གནང་སོ་སོར་ཡོད་པ་རྣམས་དང་། གྲི་གུག་ལྷ་ལྔ། གུར་ལྷ་བརྒྱད། བཅུ་གཉིས་མ་རྣམས་ཀྱི་དབང་དང་། དེ་རྣམས་ཀྱི་བསྒྲུབ་ཐབས་ལས་ཚོགས་རྒྱུད་རྒྱ་གཞུང་དང་བཅས་པའི་ལུང་མན་ངག་ལག་ལེན་སོགས་ཆ་ཚང་དང་། ཞལ་བཞི་པའི་བསྙེན་བསྒྲུབ་ལས་གསུམ་གྱི་རྗེས་གནང་དང་། གནད་ལ་དབབ་པ། ཞལ་བརྙན་ཅན། དཀར་སེར་དམར་ནག་བཞི། ལྷ་མང་མ་ཧེ་གདན་ཅན། ཁྱུང་ཞལ་ཅན་རྣམས་ཀྱི་རྗེས་གནང་སོ་སོར་ཡོད་པ་དང་། དེ་རྣམས་ཀྱི་སྒྲུབ་ཐབས། ལས་རིམ། རྒྱ་གཞུང་མན་ངག་དང་བཅས་པ་ཡོངས་སུ་རྫོགས་པ་དང་། གྲི་གུག་བཅུ་བདུན་མའི་དབང་རྗེས་གནང་དང་དུར་ཁྲོད་ནག་པོའི་རྒྱུད་ཀྱི་ཆོས་སྐོར་སོགས་ཀྱི་ལྡང་ལུགས་རྣམས་དང་། མགོན་པོ་སྟག་ཞོན་གྱི་སྐོར་ལ་སོགས་པ་གསར་རྙིང་ཐུན་མོང་བའི་ཆོས་སྐྱོང་མང་པོའང་གསན་པས་འཕྲིན་ལས་མཐའ་དག་ཐོགས་མེད་དུ་བསྒྲུབ་ལ། ཕུར་པ་ལྷ་ཁྲའི་དབང་དྲག་པོ་སྒྲོལ་དབང་དང་བཅས་པ། ལུང་ལག་ལེན། བཀའ་བསྲུངས་དཀར་བདུད་ཀྱི་སྐོར་དང་བཅས་པ། རྗེ་བླ་མ་དམ་པ་ནས་བརྒྱུད་པའི་དུས་ཀྱི་འཁོར་ལོའི་ཆོས་སྐོར་རྣམས་དང་། ཡོག་ཆེན་རྣམས་ཀྱི་དབང་ལུང་མན་ངག་ཡོངས་སུ་རྫོགས་པ་དང་། གཞན་ཡང་དཔལ་ལྡན་ས་སྐྱ་པ་ལ་གྲགས་པའི་དབང་ལུང་མན་ངག ལས་རིམ་ལ་སོགས་པ་མཐའ་དག་དང་། མདོ་མང་སོགས་ལུང་ཀྱང་དཔག་ཏུ་མེད་པ་གསན་ཞིང་། རྡོ་རྗེ་འཇིགས་བྱེད་ཀྱི་དབང་བསྐུར་བ་ལྷ་མང་ཉུང་སོགས་ཀྱི་དབྱེ་བས་ཐ་དད་པ་དུ་མ་དང་། རྒྱུད་རྟོག་བདུན་སོགས་ཀྱི་བཤད་པ་ལག་ལེན་དང་བཅས་པ་དང་། རྭ་རྩེ་སེམས་འཛིན་དང་། མཚན་མ་གྱེན་འགྲེང་སོགས་ལ་ཉམས་ཁྲིད་དུ་མཛད་ཅིང་། རྭ་པོད་ཡོངས་རྫོགས་ཀྱི་ལུང་ལག་ལེན་དང་བཅས་པ་གཤེད་དམར་གྱི་དབང་རྣམས་དང་། རྣམ་རྟོག་འོད་གསལ་གྱི་བྱིན་བརླབས། ཤིན་ཏུ་སྤྲོས་མེད་ཀྱི་ཁྲིད་ཆ་ལག་དང་བཅས་པ། སྦྲ་ནག་དང་གདོང་དྲུག་གི་ཆོས་སྐོར་རྣམས་དང་། ལས་ཀྱི་གཤིན་རྗེ་དམར་ནག་གི་རྗེས་གནང་བསྒྲུབ་ཐབས་ལས་ཚོགས་དང་བཅས་པ་དང་། དམག་ཟོར་རྒྱལ་མོའི་སྐོར་སོགས་ཆོས་སྐྱོང་མི་འདྲ་བ་མང་པོ་དང་། བརྒྱུད་པ་གཞན་ལ་གྲགས་པའི་ཆོས་ཀྱི་རྣམ་གྲངས་སོགས་དམ་པ་འདི་ཉིད་ལ་ཇི་སྙེད་ཅིག་བཞུགས་སོ་འཚལ་བུམ་པ་གང་བྱོའི་ཚུལ་དུ་གསན་ནས་མཁྱེན་པར་མཛད། རྡོ་རྗེ་འཆང་ཆེན་པོ་ཀུན་དགའ་བཟང་པོའི་ཞབས་པད་ཉེ་བར་བསྟེན་ནས། བདེ་དགྱེས་འཇིགས་གསང་། དུས་འཁོར། འཁོར་ལོ་སྡོམ་ཆེན་ལ་སོགས་པ་དབང་བསྐུར་བ་མང་པོ་དང་། རྒྱུད་གསུམ་ལ་སོགས་པ་རྒྱུད་སྡེའི་བཤད་པ་མང་པོ་དང་། ལམ་འབྲས་ལ་སོགས་པ་མན་ངག་བསམ་གྱིས་མི་ཁྱབ་པ་དང་། ས་སྐྱ་བཀའ་འབུམ་ལ་སོགས་པ་ལུང་གི་ཚོགས་དཔག་ཏུ་མེད་པ་དང་། དམར་པོ་སྐོར་གསུམ་དང་། གུར་ཞལ་གྱི་སྐོར་ལ་སོགས་པ་ལས་རབ་འབྱམ་བསྒྲུབ་པའི་ཐབས་མང་པོ་དང་། རྗེ་ཉེད་ཀྱི་བཀའ་འབུམ་ཡོངས་སུ་རྫོགས་པ་སྟེ། དཔལ་ལྡན་ས་སྐྱ་པའི་ཆོས་ལུགས་བཞུགས་སོ་འཚལ་དང་། རས་ཆུང་སྙན་རྒྱུད་ཀྱི་སྐོར་དབང་ལུང་མན་ངག་དང་བཅས་པ་ཡོངས་སུ་ཚང་བ་དང་། བརྒྱུད་པ་གཞན་ལས་བྱུང་བའི་གདམས་པའང་མང་དུ་གསན། རྔོག་བྱང་ཆུབ་དཔལ་བ་ལ་དཀྱིལ་འཁོར་བདུན་གྱི་དབང་། མ་རྒྱུད་གསུམ་དང་། མཚན་བརྗོད་རྣམས་ཆ་ལག་དང་བཅས་པའི་བཤད་པ། རྒྱུད་སྡེ་རྣམས་ཀྱི་རྫོགས་པའི་རིམ་པ་མང་དག་དང་། བཀའ་བསྲུངས་དུད་སོལ་གྱི་ཆོས་སྐོར་ཚང་བ་ལ་སོགས་པ། རྔོག་པ་ལ་གྲགས་པའི་ཐུན་མོང་མ་ཡིན་པའི་ཆོས་མཐའ་དག་བུམ་པ་གང་བྱོའི་ཚུལ་དུ་གསན་ཞིང་། ཤོག་དྲིལ་རྣམས་ལ་སོགས་མར་པའི་ཟབ་ཆོས་གཞན་ཡང་མང་དུ་གསན། ཞང་གི་བཀའ་འབུམ་དང་། བཀའ་རྒྱ་མ་ལ་སོགས་པ་ཚལ་པ་ལ་གྲགས་པའི་ཆོས་སྐོར་མཐའ་དག་དང་། གསང་བ་སྙིང་པོ་ལ་སོགས་པ་རྙིང་མའི་ཆོས་སྐོར་འགའ་ཞིག་དང་། བརྒྱུད་པ་གཞན་ལས་བྱུང་བའི་བསྒྲུབ་ཐབས་ལས་རིམ་མན་ངག་ལ་སོགས་པ་མང་དུ་གསན་ནས་ཐུགས་སུ་ཆུད་པར་མཛད། འཇམ་དབྱངས་རིན་རྒྱལ་བ་ལས། དུས་ཀྱི་འཁོར་ལོའི་དབང་ལྷ་མང་ཉུང་དང་དཀྱིལ་འཁོར་གྱི་ཁྱད་པར་ལས་རིགས་མི་འདྲ་བ་མང་པོ་དང་། དབང་མདོར་བསྟན་རྩ་འགྲེལ། སྡུས་རྒྱུད་རྩ་འགྲེལ། ལྟ་འདོད་མདོར་བསྟན། དོན་དམ་བསྙེན་པ་དང་བཅས་པའི་བཤད་པ་ལན་མང་དུ་གསན་ནས་ཚིག་དོན་མཐའ་དག་ལ་མཁས་པར་མཛད་ཅིང་། རྡོ་རྗེ་སྙིང་འགྲེལ་དང་ཕྱག་རྡོར་བསྟོད་འགྲེལ་སོགས་བྱང་ཤམྦྷ་ལ་པའི་ཆོས་སྐོར་མང་པོ་དང་། རྣལ་འབྱོར་ཡན་ལག་དྲུག་པ་ལ་སོགས་པ་ཀུན་མཁྱེན་ཇོ་ནང་པ་ལས་བརྒྱུད་པའི་ཆོས་སྐོར་མཐའ་དག་གསན། འཇམ་དབྱངས་ཆེན་པོ་དོན་གྲུབ་འོད་ཟེར་ཡུན་དུ་བསྟེན་ནས། དུས་ཀྱི་འཁོར་ལོ་ཙ་མི་ལོ་ཙཱ་བ་ནས་བརྒྱུད་པའི་དབང་ལུང་མན་ངག་བཤད་པ་དང་བཅས་པ་རྣམས་དང་། ཀརྨ་པ་ལ་གྲགས་པའི་དབང་དང་གདམས་ངག་མ་ལུས་པ་རྣམས་དང་། ཞྭ་ནག་ཅན་བརྒྱུད་པ་དྲུག་གི་བཀའ་འབུམ་ཡོངས་སུ་རྫོགས་པ་ལ་སོགས་པ་དྭགས་པོ་བཀའ་བརྒྱུད་ཀྱི་ཆོས་སྐོར་ཕལ་ཆེ་བ་རྣམས་དང་། བརྒྱུད་པ་གཞན་ལས་བྱུང་བའི་ཆོས་ཀྱི་རིམ་པ་བསམ་གྱིས་མི་ཁྱབ་པ་ལ་སོགས་པ་གསན་ཡིག་ན་བཞུགས་སོ་འཚལ་ཞུས་ནས་མཁྱེན་པར་མཛད། མཁྱེན་རབ་ཀྱི་དབང་ཕྱུག་གྲགས་པ་འབྱུང་གནས་པའི་དྲུང་དུ། གདན་ས་ཐེལ་པ་ལས་བརྒྱུད་པ་དང་། ཞྭ་ལུ་པ་ལས་བརྒྱུད་པ་གཙོ་བོར་གྱུར་པའི་དབང་རྗེས་གནང་ལུང་མན་ངག་དང་བཅས་པ་དཔག་ཏུ་མེད་པ་གསན། གྲུབ་པའི་དབང་ཕྱུག་ཆེན་པོ་བཀའ་འགྱུར་བ་ཤཱཀྱ་རྒྱལ་མཚན་པ་ལས། རྒྱལ་བའི་གསུང་རབ་བཀའ་འགྱུར་རོ་ཅོག་གི་ལུང་དང་། བསྟན་འགྱུར་ཕལ་ཆེ་བའི་ལུང་རྡོ་རྗེ་འཕྲེང་བ་དང་། མི་ཏྲ་བརྒྱ་རྩ། བསྒྲུབ་ཐབས་བརྒྱ་རྩ། རྒྱ་མཚོ་རྣམས་གཙོ་བོར་གྱུར་པའི་དབང་བསྐུར་བ་དང་། རྗེས་སུ་གནང་བ་བགྲང་བ་ལས་འདས་པ་དང་། དྭགས་པོ་བཀའ་རྒྱུད་ཀྱི་ཟབ་ཁྲིད། དབང་རྗེས་གནང་བྱིན་བརླབས་ལུང་ལ་སོགས་པ་ཆོས་སྐོར་ཤིན་དུ་མང་བ་དང་། ཤངས་པ་བཀའ་བརྒྱུད་ཀྱི་ཆོས་སྐོར་མན་ངག་ཕྲ་མོས་མཐའ་བརྟེན་པ་ཡོངས་སུ་རྫོགས་པ་དང་། རྙིང་མའི་ཆོས་སྐོར་མང་པོ་དང་། བཀའ་གདམས་པའི་ཆོས་སྐོར་བསམ་གྱིས་མི་ཁྱབ་པ་དང་། མཁའ་རེག་སྐོར་གསུམ་དང་། ཁྲོ་ཕུ་བའི་གདམས་པ་ལ་སོགས་པ་གདམས་པ་ཕྲན་བུའང་རྒྱ་ཡོངས་སུ་མ་ཆད་པར་གསན་ཏེ་མཁྱེན་པར་མཛད། ཆོས་ཀྱི་རྗེ་ངག་དབང་རྒྱལ་མཚན་པ་ལས་ཞི་བྱེད་བརྒྱུད་པ་སྔ་ཕྱི་བར་གསུམ་གྱི་དབང་ལུང་མན་ངག་བཀའ་བསྲུངས་དང་བཅས་པ་ཡོངས་སུ་རྫོགས་པར་གསན་ནས་མཁས་པར་མཛད་དོ། །སྤྱན་སྔ་ཆོས་ཀྱི་རྗེ་ཀུན་དགའ་རྒྱལ་མཚན་པ་ལས་ཀྱཻ་རྡོ་རྗེ་ལུགས་བཞིའི་དབང་སོགས་དཔལ་ལྡན་ས་སྐྱ་པའི་ཟབ་ཆོས་ཤིན་དུ་མང་པོ་དང་། གཤེད་དམར། སྦྲ་ནག གདོང་དྲུག་ལ་སོགས་གཤིན་རྗེ་གཤེད་ཀྱི་སྐོར་དང་། དམར་པོ་སྐོར་གསུམ་དང་། མཁའ་སྤྱོད་མ་སྐོར་གསུམ་སོགས་མཆོག་བསྒྲུབ་པའི་གདམས་པ་ཁྱད་པར་ཅན་རྣམས་དང་། གྲི་གུག་མ་ལྷ་ལྔ་དང་། བཅུ་བདུན་མ། གུར་ལྷ་བརྒྱད་དང་། བཅུ་གཉིས་མའི་དབང་སོགས་མགོན་པོའི་གདམས་པའི་སྐོར་ཞིབ་ཚེགས་དང་བཅས་པ། ཞལ་བཞི་པ་ལྷ་མང་དང་། ལས་བཞིའི་རྗེས་སུ་གནང་བ་སོགས་གདམས་པ་ཡོངས་རྫོགས་དང་། གཞན་ཡང་ཐེག་ཆེན་ཆོས་ཀྱི་རྒྱལ་པོ་ལས་བརྒྱུད་པའི་ཟབ་ཆོས་མ་ལུས་པ་གསན་ནས་མཁས་པར་མཛད། རྒོད་ཕྲུག་གྲགས་འབྱུང་བ་ལས་གཅོད་ཡུལ་གྱི་གདམས་པ་མཐའ་དག་དང་། འབྲི་གདན་གྱི་ཟབ་ཆོས་རྣམས་ལ་སོགས་པ་བཀའ་བརྒྱུད་རིན་པོ་ཆེའི་གདམས་ངག་ཇི་སྙེད་ཅིག་གསན། མཁན་ཆེན་རིན་པོ་ཆེ་བྱང་བཟང་པའི་དྲུང་དུ། བརྒྱུད་པ་སྣ་ཚོགས་ལས་འོངས་པའི་དབང་བསྐུར་བ་དང་རྗེས་སུ་གནང་བ་གྲངས་ཀྱི་མི་ཆོད་པ་ཙམ་གསན་ཅིང་། གཞན་ཡང་བླ་མ་དམ་པ་དཔག་ཏུ་མེད་པ་བསྟན་ནས། བོད་གངས་ཅན་གྱི་ལྗོངས་ན་བཞུགས་པའི་དམ་པའི་ཆོས་ལ་མ་གསན་བྱ་བའམ། མི་མཁྱེན་བྱ་བ་ཅུང་ཟད་ཀྱང་མེད་དེ། དེ་ཉིད་ཀྱིས་ན་ཀུན་མཁྱེན་པའི་སྐྱེས་བུ་ཞེས་བྱ་བར་ཡོངས་སུ་གྲགས་སོ། །ཁྱོད་ཐུགས་ལྷ་ཡི་གཞལ་ཡས་ཁང་ཆེན་དེར། །རྒྱལ་བའི་གསུང་རབ་གསེར་གྱི་རི་མོའི་ཚོགས། །མཐའ་དག་གསལ་བར་བྲིས་པའི་ངོ་མཚར་གང་། །ས་གསུམ་སྐྱེ་དགུའི་ཡིད་ལ་ལྷག་པར་སྨན། །རྒྱལ་བའི་བཀའ་རྣམས་མཁའ་ལྟར་རྒྱ་ཆེ་ཞིང་། །ལུང་གི་སྐར་ཚོགས་བགྲང་བར་མི་ནུས་ཀྱང་། །ཁྱོད་ཀྱི་མཁྱེན་རབ་ཆོས་ཀྱི་དབྱིངས་ཆེན་དེར། །མ་ལུས་ཅིག་ཅར་ཤོང་འདི་སྐལ་བ་བཟང་། །རྒྱ་ཆེན་ཐོས་པའི་ཕ་མཐའ་མི་མངོན་ཞིང་། །ཟབ་གནད་གདམས་པའི་གཏིང་དཔག་རབ་ཏུ་དཀའ། །ཉམས་དང་རྟོགས་པའི་རྦ་རླབས་ཆེར་གཡོ་བ། །དམ་ཆོས་ཆུ་ཡི་གཏེར་ཆེན་ཁྱོད་ལགས་སོ། །དེ་དག་ནི་རྒྱལ་བའི་གསུང་རབ་ལ་གསན་པ་མཛད་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།ད་ནི་བསམ་གཏན་གྱི་གནས་ལ་གཅིག་ཏུ་བརྩོན་པས་བདེ་ཆེན་གྱི་ཡེ་ཤེས་བརྙེས་པའི་ཚུལ་མདོ་རྩམ་བརྗོད་པར་བྱ་སྟེ། སྐུ་གཞོན་ནུའི་ཚེའང་། སྒོམ་ཁྲིད་སྟོན་པའི་བླ་མ་ཡིན་ནོ་ཅོག་ལ་ཤིན་ཏུ་གུས་ཤིང་བླ་མ་ཡོན་ཏན་དཔལ་བ་ལ་རྫོགས་ཆེན་གྱི་ཁྲིད་མང་དུ་གསན་ནས་སྒོམ་པའི་ཚུལ་དང་། བླ་མ་གཙང་ཆེན་པ་ལ། གཙང་རྡུལ་གྱི་ཁྲིད་གསན་ནས་བསྒོམ་པའི་ཚུལ་མཛད་པ་སོགས། བྱིས་པའི་ཚེ་ནའང་རྣལ་འབྱོར་གྱི་དབང་ཕྱུག་རྣམས་དང་ཆ་འདྲ་བར། སྒོམ་གྱི་རིམ་པ་ལ་ཤིན་དུ་དགྱེས། གསན་པ་གནང་བའི་སྐབས་སུའང་། བཤད་སྦྱང་དང་རིགས་ལུང་གྲོལ་ནས། ཡང་ན་བསྐྱེད་པའི་རིམ་པ་དང་ལྡན་པས་སྔགས་བཟླ་བར་མཛད། ཡང་ན་རྫོགས་པའི་རིམ་པ་སྤྲོས་པ་དང་བཅས་པས་རླུང་གི་སྦྱོར་བའམ་སྤྲོས་པ་མེད་པའི་ཏིང་ངེ་འཛིན་ལ་རྩེ་གཅིག་ཏུ་གནས་པས། ནུབ་མོ་རྣལ་མཛད་པ་གཞན་གྱིས་མི་ཚོར་བར་གྲགས་སོ། །ཁྱད་པར་དུའང་། རྒྱལ་བའི་གསུང་རབ་མང་དུ་ཐོས་པ་རྣམས་ཀྱི་དོན་གྱི་སྙིང་པོ་ནི་སྒྲུབ་པ་དྲི་མ་མེད་པས་ཉམས་སུ་ལེན་པ་ཁོ་ནའོ་སྙམ་དུ་དགོངས་ནས་དགུང་ལོ་ཉེར་གཉིས་བཞེས་པའི་ཚེ། ས་མོ་ཕག་གི་ལོ་ལ། བཀའ་བཞི་འཛིན་པ་དགེ་འདུན་གྲུབ་པ་གསང་ཕུའི་འཆད་ཉན་སློབ་ཆུང་ལ་བསྐོས་ནས་རྗེ་ཉིད་ཙཱ་རི་ཏྲའི་གནས་ཆེན་པོར་བསྒྲུབ་པ་ལ་བཞུགས་པར་བཞེད་དེ། དྭགས་པོར་ཕེབས་པ་ན་ཐོག་མར་ཤར་ཕུའི་འཇམ་དབྱངས་ཕུག་པར་དབོན་པོ་བཟང་རིན་པས་སྲིད་ཞུ་འབུལ་བའི་ཉེར་གནས་མཛད་ནས་དཔོན་སློབ་གཉིས་ཁོ་ན་ལ་ཉེར་གནས་ཀྱང་ཡོལ་བས་བར་བཅད་དེ་སྐུ་མཚམས་ལ་བཞུགས་པ་ན། སྒྲུབ་པའི་རྫས་ལ་སོགས་པ་ཉེ་བར་མཁོ་བ་རྣམས་ཀྱང་འབད་མེད་དུ་བྱུང་ཞིང་། གནས་དེར་ཕེབས་མ་ཐག་པ་ནས་ཐུགས་རིག་དྭངས་ཤིང་ཐུགས་སྤྲོ་བས་ཐུགས་དམ་ལ་ངང་གིས་འཇུག་པར་གྱུར། ཞག་བཅུ་སྐོར་ཙམ་སོང་རྗེས་ནས་ནམ་མཁའ་དྭངས་ཤིང་མེ་ཏོག་དང་འཇའ་འོད་ཀྱིས་གང་བ་དང་། སྐབས་སུ་དྲི་བཟང་པོ་བྲོ་བའང་བྱུང་ཞིང་། རྣལ་ལམ་ངོ་མཚར་ཅན་མང་པོ་ཤར་བ་དང་། ཏིང་ངེ་འཛིན་གྱི་སྒོ་མི་འདྲ་བ་མང་པོའང་འཁྲུངས། བཟླས་པའང་སྔར་ལས་འགྲོ་ཆེ་ཞིང་། གཉིད་དང་རྨུགས་པ་སངས་པས་སྐུ་གསུང་ཐུགས་ཤིན་སྦྱངས་ཀྱི་བདེ་བ་ཐོབ་པ་བྱུང་། ཞག་ཉི་ཤུ་རྩ་ལྔ་ལོན་པའི་ཚེ། དབོན་པོ་བཟང་རིན་པའི་རྨི་ལམ་ལ། ནམ་མཁའ་འཇའ་དང་འོད་ཀྱིས་གང་བའི་དབུས་ནས་ཤེལ་རྡོའི་རལ་གྲི་འོད་འཕྲོ་བ་ཞིག་བབས་བྱུང་བ་གང་དུ་བབས་ལེགས་པར་བལྟས་དུས་གཟིམས་ཕུག་གི་རྩེར་བབས་བྱུང་བ་བྲག་དང་ཐོག་ལ་ཐལ་བྱུང་དུ་ཕུག་ནས་རྗེའི་སྐུ་ལ་ཐིམ་སོང་བར་རྨིས་ཤིང་། མངོན་སུམ་དུ་ཡང་རིལ་བུ་ལས་འོད་འཕྲོ་བ་སོགས་ངོ་མཚར་བའི་བལྟས་མང་པོ་མཐོང་། དྲུང་ཉིད་ཐུགས་དམ་ལས་མ་གཡོས་པར་ནང་ན་བཞུགས་ཀྱང་། རྩིག་པ་སོགས་ཀྱི་སྣང་བ་ནུབ་ནས། ཉི་མའི་དཀྱིལ་འཁོར་ཤར་བ་གཟིགས་པ་སྙམ་པའི་ངང་ལ། འཇའ་འོད་ཀྱི་གུར་ཁྱིམ་རབ་ཏུ་མཛེས་པའི་དབུས་སུ་རྗེ་བཙུན་འཇམ་པའི་དབྱངས་སྨྲ་བའི་སེང་གེས་ཞལ་དངོས་སུ་བསྟན་ནས་སྲིད་པའི་མཐའི་བར་དུ་དགེ་བའི་བཤེས་གཉེན་མཛད་པར་ཞལ་གྱིས་འཆེས་ཤིང་གསུང་རབ་མ་ལུས་པ་ལ་དབང་འབྱོར་བར་བྱིན་གྱིས་བརླབས་སོ། །དམར་གསལ་འོད་ཀྱི་དྲྭ་བས་གཡོགས་པའི་སྐུ། །པདྨ་རཱ་གའི་ལྷུན་པོ་བརྗིད་པ་ལ། །མཚན་དཔེའི་འཇའ་རིས་གཡོ་བས་མཛེས་པ་ནི། །མཁའ་ལ་མེ་ལོང་གཟུགས་བཞིན་གསལ་བར་གཟིགས། །ཞེན་མེད་དག་པའི་སྣང་བ་དེ་ཤར་ཚེ། །སྤྲོས་བྲལ་རང་རིག་རྗེན་པར་ཉམས་སུ་མྱོང་། །དེ་བས་རང་ཉིད་འཇམ་དབྱངས་བླ་མའི་སྐུར། །སྒྲིབ་གཉིས་དག་པའི་མཁའ་ལ་སྣང་བ་སྙམ། །རྣམ་མེད་རྣམ་པར་སྣང་བ་དག་པའི་སྐུ། །རྗོད་མེད་རྗོད་པའི་གསུང་ནི་ཚངས་པའི་དབྱངས། །མཐའ་མེད་མཐའ་ལས་འདས་པ་ཐུགས་རྗེའི་འཇིང་། །སྔོན་མེད་སྔོན་བསགས་དབང་གིས་མཇལ་བ་ན། །ཁྱོད་ཀྱི་དགེ་བའི་བཤེས་གཉེན་ང་ཡིན་ཞེས། །ཉིད་ཀྱི་ཉིད་ལ་རྗེས་སུ་འདོམས་མཛད་པ། །སྐྱེ་མེད་བྲག་གི་རྔ་གསང་སྒྲོག་པ་ལྟའི། །གདངས་སྙན་གསུང་གི་གསང་བས་མགུ་བར་མཛད། །དེ་ནས་འབྲུག་མདར་ཕེབས་ཏེ་ཉིན་མོ་ཐ་མལ་བ་ལྟར་གནས་པས་ཡུམ་གྱི་ཐུགས་ལ་གང་བབས་ཡི་སྤྱོད་པ་ལྷུར་མཛད། མཚན་མོའི་ཆ་ལ་ཤུག་མོ་ཆེ་ལ་སོགས་པའི་དུར་ཁྲོད་རྣམས་སུ་གསང་སྤྱོད་ལ་ཐེགས་ནས་ཐུགས་དམ་གྱི་བོགས་བཏོན་པས། ས་ལམ་མང་པོ་ཅིག་ཅར་དུ་ཆོད་པར་མཛད་ལ། སླར་ཙཱ་རི་ཏྲར་ཐེགས་པར་བཞེད་ཀྱང་ཡུམ་ཧ་ཅང་ཐུགས་བརྩེ་ཆེས་པའི་གསུང་ནན་མ་བཟློག་པར། ཙཱ་རིའི་གནས་ཀྱི་ནང་དང་འདྲ་བར་དགོངས་ནས། འབྲུག་ནང་གི་སྒོ་གོང་བྱ་བར་ལོ་ཅིག་གི་རིང་ལ་སྐུ་མཚམས་ལ་རྩེ་ཅིག་ཏུ་བཞུགས་པས། གནས་ལུགས་ཀྱི་རྟོགས་པ་མངོན་དུ་གྱུར་ནས། གནས་འདིར་རྡོ་རྗེའི་མགུར་མའང་མང་དུ་གསུངས་སོ། །དུས་ནམ་ཞིག་གི་ཚེ། ཞོངས་ཁ་སྐྱིད་མོ་སྒང་བྱ་བའི་རི་སུལ་དབེན་པར། ལྷ་མོ་ཤྲ་མ་ཎའི་སྒོ་ནས་རྨི་ལམ་བརྟག་པར་མཛད་པས། རང་ཉིད་ཀྱི་མ་འོངས་པའི་གནས་མཁྱེན་ཏེ། ཡུལ་ཚེ་མ་འབྲོག་ཞིག་ན། འབྲོག་མོ་ཤ་རྩ་དམར་སིང་ངེ་བ་ཅིག་གི་བུར་སྐྱེས་ནས། མ་དེའི་གམ་དུ་ཞིག་མའི་ནང་དུ་བདག་ཉལ་བའི་སྟེང་ནས་གོས་སེར་པོ་ཞིག་བཀབ་འདུག་པར་རྨིས་པས། ཚེ་རྟིང་མ་ཡང་མིའི་ལུས་བླངས་ནས་བསྟན་པ་ལ་ཕན་པ་ཅིག་བྱེད་པ་ཡིན། ཞེས་གསུངས་པར་གྲགས་སོ། །གནས་དེ་རྣམས་སུ་ཡུམ་གྱིས་ཡང་ཡང་མཇལ་བར་ཕེབས་པས། ཅུང་ཟད་ཐུགས་དམ་གྱི་སང་དུ་གྱུར་པ་ན། ད་ནི་ངོ་ཤེས་པའི་མིས་བགྲོད་པར་བཀའ་བའི་གནས་དམ་པ་ཞིག་བཙལ་ལོ་དགོངས་ནས་ཙཱ་རིའི་གནས་ཀྱི་སྙིང་པོ་ཕོ་བྲང་གཡུ་མཚོའི་ཁར་ཐེགས་ཏེ་ལོ་གསུམ་གྱི་བར་དུ་གསུང་བཅད་ལ་བཞུགས་ནས་སྒྲུབ་པ་རྩེ་ཅིག་ཏུ་མཛད་དོ། །དེའི་དུས་ན་ཙཱ་རིའི་གནས་སྒོའི་བསང་གི་དུས་ལྟར་བྱང་བར་མ་གྱུར་པས། གནས་སྐོར་བའང་ཉུང་ངུ་ཙམ་གྱི་བགྲོད་པ་ལས། ཟས་སྐོམ་སོགས་ཉེར་སྤྱད་མང་པོའི་འདུ་ལོང་ལྟ་ག་ལ་ཞིག་སྟེ། མི་ཟས་ལ་སྲེད་པའི་ཐུགས་སྤངས་ནས་ཕལ་ཆེར་དཀའ་ཐུབ་འབའ་ཞིག་མཛད་ཅིང་སྐབས་ལ་ལར་རིལ་བུ་སོགས་བཅུད་ལེན་གྱིས་ཀྱང་འཚོ་བར་མཛད་པ་སྐུ་གསེར་གྱིས་འདུ་བ་མ་སྙོམས་པ་ན། གནས་བསྐོར་བས་དོར་བའི་གཏོར་ཟན་དང་ཚོགས་ལྷག་སོགས་ཀྱིས་སྐུ་ཁམས་གསོས་ཤིང་དབེན་པ་བསྟེན་པ་འགའ་ཞིག་གིས་མཐོང་ནས། ཡུམ་ལ་གསོལ་བ་ལས་ཡུམ་གྱིས་ཁོལ་པོ་དག་བསྔགས་ནས་བཞུགས་གནས་སུ་སྤང་ལེབ་ཀྱི་སྤྱིལ་བོ་བྱས་པ་ནི་དིང་སང་ཀྱང་ཕོ་བྲང་ཆེན་མོའི་ཁའི་སྤང་མོ་འདི་ཀ་ཡིན་པར་གྲགས་ལ། གཡུ་མཚོ་བསྐོར་བར་འདོད་མི་མཐའ་དག་ལ་ཡུམ་གྱིས་ཇི་ཙམ་ཐེག་པའི་རྩམ་པ་སོགས་བསྐུར་ནས་ཕྱེད་དེ་གཡུ་མཚོའི་ཁར་སྤང་སྤྱིལ་ཕུག་པའི་སྒོམ་ཆེན་དེ་ལ་འཕྲོད་པར་གྱིས་ཤིག་པའི་ཟས་སྐོམ་ཙམ་ལ་བརྟེན་ནས་བཞུགས་པས། དབྱར་ཟླ་བ་ཕྱེད་གསུམ་ཙམ་གནས་སྒོ་བྱེ་བའི་སྐབས་སུ་མིའི་ཟས་ཉུང་ངུ་ཙམ་གྱིས་འཚོ་བར་མཛད་ཀྱང་། གནས་སྒོ་འགགས་པའི་དབང་གིས་མིའི་རྒྱུ་བ་མེད་པར་དུས་ཕལ་ཆེ་བ་ནི་དཀའ་ཐུབ་འབའ་ཞིག་མཛད་དོ། །དེར་ཡང་ཡུམ་གྱིས་བསྐུར་བའི་ཉེར་སྤྱད་འབུལ་མི་སོགས། འདུ་འཛི་ཅུང་ཟད་ཙམ་བྱུང་བས། དེ་བས་ཀྱང་དབེན་པའི་སེང་གེ་ཕུག་ཏུ་དཀའ་ཐུབ་འབའ་ཞིག་ལ་བརྟེན་ནས་བཞུགས་པའི་ཚེ། ཕུག་པའི་ཉེ་ལོགས་རྣམས་སུ། སྔོའི་རིགས་ཁ་དོག་དམར་སེར་དུ་སྣང་བ་འདབ་མའི་དབྱིབས་རྒྱ་ཇ་བཟང་པོ་དང་འདྲ་རུང་བ་གཟུགས་དང་ལང་ཚོ་ཡིད་དུ་འོང་ཞིང་དྭང་བ་འདྲེན་པ་མང་པོ་སྐྱེས་འདུག་པ་ལས། ལོ་མ་གཅིག་ཞལ་དུ་བཅུག་ནས་མྱངས་པས། ཇ་བཟང་པོའི་བྲོ་བ་འདྲ་བ་ལ་རྗོད་མི་ཤེས་པའི་བྲོ་བ་གཞན་ཡང་ཡོད་པ། ཟོས་པ་ཙམ་གྱིས་ཐུགས་རིག་དྭངས་ཤིང་བདེ་བའི་ཉམས་སྐྱེ་བ། གཞན་འདོད་ཡོན་ཐམས་ཅད་ལ་ཆགས་པ་དང་བྲལ་བར་བྱེད་པའི་ཡ་མཚན་ཅན་དུ་འདུག་ནས། དེ་ལ་སྒྲུབ་རྒྱགས་མཛད་པས། ཟས་སྐོམ་གཉིས་ཀའི་གོ་ཆོད་དེ། སྐུ་ལེགས་པར་བཞོས་ཤིང་གཟི་མདངས་དང་སྟོབས་ཀྱང་འཕེལ་བར་གྱུར་ལ། ཐུགས་དམ་གྱི་རིམ་པ་ནི་འབད་རྩོལ་མི་དགོས་པར་ཤིན་དུ་འཕེལ་བར་བྱུང་བས། ཐུགས་དགོངས་ལ་ཟས་ཡ་མཚན་ཅན་འདི་ཕྱིར་ཡུལ་ལ་ཐེགས་དུས་ཅུང་ཟད་བསྣམས་ནས། སླར་ལེན་པར་བཏང་ལ་མིའི་ཡུལ་རྣམས་སུ་ངོ་མཚར་བའི་ཞིམ་ཟས་མཛད་དོ་དགོངས་པ་ཤར་བ་ལ། ཇི་སྲིད་གནས་དེར་བཞུགས་ཀྱི་རིང་ལ་ནི་རི་ཀླུང་མཐའ་དག་གང་འདུག་ཀྱང་། ཕྱིར་ཐེགས་ཀར་བསྣམས་རྒྱུ་བཙལ་བས་ལོ་མ་གཅིག་ཀྱང་མ་རྙེད་པ། ཕལ་ཆེར་མཁའ་འགྲོས་བསྒྲུབ་རྒྱགས་ལ་སྤྲུལ་ནས་སྤྲུལ་པ་བསྡུས་པ་ཡིན་ནམ་སྙམ་གསུང་བར་གྲགས་ཏེ། དེ་ཁོ་ནར་གོར་མ་ཆག་གོ །དེ་ལྟར་དཔའ་བོ་མཁའ་འགྲོས་སྤྲུལ་པའི་སྒྲུབ་རྒྱགས་ལ་བརྟེན་ཏེ། མི་ཟས་ལ་སྲེད་པ་སྐྱུངས་ནས་སྒྲུབ་པ་ལ་རྩེ་གཅིག་ཏུ་གཞོལ་བར་མཛད་པས། ཟབ་མོའི་ཐུགས་དམ་རིན་པོ་ཆེ་གོང་དུ་འཕེལ་བ་ལས་ཟབ་ཅིང་ཞི་བ་སྤྲོས་པ་དང་བྲལ་བའི་འོད་གསལ་ཆེན་པོ་འདུས་མ་བྱས་ཤིང་ལྷུན་གྱིས་གྲུབ་པའི་བདུད་རྩི་མངོན་སུམ་དུ་བརྙེས་ཏེ། གནས་འདི་ཉིད་དུ་གནས་ལུགས་དོན་གྱི་རྟོགས་པ་མངོན་དུ་གྱུར་པའི་རྡོ་རྗེའི་གསུང་མགུར་ཀྱང་མང་དུ་གསུངས་སོ། །དེ་ལྟར་ཟབ་མོའི་ཏིང་འཛིན་གྱི་སྒོ་འབུམ་ཕྲག་མང་པོ་ཐུགས་ཉམས་སུ་བསྟར་བས། ཕྱིར་འགྲོ་བ་མ་ལུས་པ་དབང་དུ་འདུས། ནང་དུ་རྩ་རླུང་ཐིག་ལེའི་དེ་ཁོ་ན་ཉིད་ལ་དབང་འབྱོར། གསང་བར་མི་མ་ཡིན་མཐའ་དག་བྲན་དུ་བསྐོལ་ནུས་པ་ལ་སོགས་མཆོག་དང་ཐུན་མོང་གི་དངོས་གྲུབ་མ་ལུས་པ་བདེ་བླག་ཏུ་འགྲུབ་པར་མཛད་དོ། །དེ་ནས་ཡུམ་གྱིས་སྤྱན་འདྲེན་པ་ཇི་ཙམ་སྔགས་ཀྱང་གདན་མ་འདྲོངས་པས། ཡུམ་ཉིད་ཀྱིས་སྐྱེས་པའི་ཆས་སུ་རྫུས་ཏེ། ལམ་གྱི་དཀའ་བ་དཔག་ཏུ་མེད་པ་དྭང་དུ་བླངས་ནས་སྤྱན་སྔར་གཏོལ་བས། ཡུམ་གྱི་བཀའ་མ་ཆོགས་པར། གནས་ཀྱི་ཕྱི་རོལ་དུ་ཕྱགས་ཕེབས་ཏེ། གྲུམ་ལུང་སྟོད་སྨད་ཀྱི་དབེན་པ་རྣམས་སུ་ཐུགས་དམ་ལ་བརྩོན་པར་བཞུགས་པའི་ཚེ། སློབ་དཔོན་དགེ་འདུན་གྲུབ་པ་བཀྲ་ཤིས་ལྷུན་པོའི་ཆོས་སྡེ་འདེབས་པར་བཞེད་པས་གཙང་ཕྱོགས་སུ་བྱོན་ནས། གསང་ཕུའི་གྲྭ་ཚང་འཐོར་ལ་ཐུག་པའི་ཉམས་དམའ་བར་གྱུར་པ་ཐུགས་ཀྱིས་མ་བཟོད་པས། གསང་ཕུར་ཕེབས་པ་ན་ནང་གི་དེ་ཁོ་ན་ཉིད་དངོས་སུ་གཟིགས་པའི་བྱིན་གྱིས། སྐྱེ་དགུ་རྣམས་འདུན་པར་འགྱུར་བ་ནི་ཆོས་ཉིད་པས། མ་ལུས་ཤིང་ལུས་པ་མེད་པ་ཐམས་ཅད་ཀྱིས་ཆེད་དུ་བསྔགས་ཤིང་། རྗེ་བཙུན་འཇམ་པའི་དབྱངས་ཀྱི་བླ་མ་མཛད་པས། ཤེས་བྱའི་གནས་མི་མཁྱེན་པ་གཅིག་ཀྱང་མི་མངའ་འོ་ཞེས། ཀུན་མཁྱེན་བཀྲ་ཤིས་རྣམ་རྒྱལ་གྱི་མཚན་དུ་འབོད་པར་བྱེད་ལ། འགའ་ཞིག་གིས་འཇམ་དབྱངས་བཀྲ་ཤིས་རྣམ་རྒྱལ་ཞེས་པར་ཡང་འདོན་ཏོ། །དེ་ཕྱིན་ཆད་དུ་ནི་མཉམ་རྗེས་བགྲོད་པ་ཅིག་པའི་ལམ་བརྙེས་པ་ལྟར། ནང་དུ་ཡང་དག་འཇོག་ལས་ནམ་ཡང་གཡོས་པ་མི་མངའ་ན་ཡང་། ཕྱི་ལྟར་དུ་ནི་རྗེས་ཐོབ་ཀྱི་སྤྱོད་པ་གཞན་དོན་འབའ་ཞིག་མཛད་པའི་རྣམ་པར་སྣང་ངོ་ཞེས་༼གྲགས་སོ༽གྲག་གོ །བསམ་གཏན་ཆུ་ཀླུང་མང་པོ་འཁྱིལ་བའི་མཚོར། །གཡོ་མེད་བདེ་བ་ཆེན་པོའི་རི་དབང་པོ། །ཐབས་ཤེས་ལྷག་མ་ཅན་གྱིས་རབ་བསྐྱོད་པས། །སྙིང་མུན་སེལ་བའི་ཟླ་བ་དེང་འདིར་བྱུང་། །ཞི་གནས་འོད་ཆགས་རྒྱས་པའི་དཀྱིལ་འཁོར་ནི། །ལྷག་མཐོང་ཆ་ཤས་ཡོངས་སུ་རྫོགས་པ་ལས། །ཏིང་འཛིན་བསིལ་འོད་བྱེ་བ་ཕྲག་བརྒྱ་ཡིས། །ཉོན་མོངས་ཚ་གདུང་མ་ལུས་ཞི་བར་མཛད། །ནང་གི་མུན་པས་ལྡོངས་པའི་སྐྱེ་དགུ་དག །གསལ་བྱེད་འོད་དཀར་བདག་པོ་ཤར་ཡོད་ཀྱིས། །ཀུན་ཁྱབ་ཐུགས་རྗེའི་སྣང་གསལ་འདི་ལོང་ཞིག །རྨོངས་པའི་གོས་ནག་འཕྲོག་པར་གདོན་མི་ཟ། །དེ་དག་ནི་སྒྲུབ་པ་བསམ་གཏན་གྱི་གནས་ལ་བརྩོན་པ་ལྷུར་མཛད་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།དེ་ལྟར་བསམ་གཏན་གྱི་གནས་ལ་རྩེ་གཅིག་ཏུ་བརྩོན་པས་སྐྱེད་རྫོགས་ཟབ་མོའི་ཏིང་ངེ་འཛིན་ལས་ནམ་ཡང་མ་གཡོས་པར་སྒྲུབ་པ་དྲི་མ་མེད་པའི་རྒྱལ་མཚན་འཛིན་པར་མཛད་པས། ས་དང་ལམ་གྱི་མངོན་པར་རྟོགས་པ་མཐའ་དག་ཐུགས་རྒྱུད་ལ་ཡོངས་སུ་རྫོགས་པར་འཁྲུངས་པའི་ཚུལ་ནི། དངོས་ཅག་སོ་སོ་སྐྱེ་བོའི་སྤྱོད་ཡུལ་ལས་འདས་པས། ཕྱི་རོལ་གྱི་རྟགས་དང་མཚན་མ་ལས་ཤེས་པར་བྱ་དགོས་ཏེ། ཇི་སྐད་དུ། དུ་བ་ལས་ནི་མེར་ཤེས་དང་། །ཆུ་སྐྱར་ལས་ནི་ཆུ་ཤེས་ལྟར། །བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་གསུངས་པ་ལྟར་རོ། །དེ་ལ་ཐོག་མར་དག་པའི་སྣང་བ་དང་འོད་གསལ་མངོན་དུ་གྱུར་པའི་ཚུལ་ཅུང་ཟད་ཙམ་བརྗོད་པར་བྱ་སྟེ། སྐུ་གཞོན་ནུའི་དུས་སུ་དག་སྣང་ལ་ཡི་དམ་གྱི་ལྷ་མང་དུ་གཟིགས་པའི་ལོ་རྒྱུས་ཀྱང་ཡོད་ལ། ཤར་ཕུར་འཇམ་པའི་དབྱངས་སྨྲ་བའི་སེང་གེ་ཞལ་དངོས་སུ་གཟིགས་ནས་དགེ་བའི་བཤེས་གཉེན་མཛད་པར་ཞལ་གྱིས་འཆེས་པས། གནས་དེ་ལ་དིང་སང་ཀྱང་འཇམ་དབྱངས་ཕུག་པར་གྲགས་ཤིང་། ཞལ་གཟིགས་ཐང་སྐུ་དང་བསྟོད་པའང་མང་དུ་མཛད་དོ། །ཙཱ་རི་གཡུ་མཚོར་འཇིགས་མཛད་ལྷ་དགུ་མའི་དཀྱིལ་འཁོར་གྱི་འཁོར་ལོ་ལ་ལྷ་ཚོགས་གཞན་མང་པོས་བསྐོར་བ་ཡུན་རིང་དུ་གཟིགས་ཤིང་། དེ་ཕྱིན་དུ་ཡང་ཡང་གཟིགས་པས་དེ་ཉིད་བསྒྲུབ་པའི་ཐབས་ཀྱང་མཛད། སེང་གེ་ཕུག་དང་ཡུལ་སྨད། ཆོས་ཡེས་བྲག་འགོ སྒོ་གོང་། སྐྱིད་མོ་སྒང་སོགས་སུའང་གཟིགས་སྣང་ཡ་མཚན་ཅན་མང་དུ་བྱུང་། འབྲུག་མདའ་ཤུག་མོ་ཆེར་གསང་སྤྱོད་ལ་བཞུགས་པའི་ནུབ་མོ་ཅིག་ཤུག་པའི་དཀྱིལ་ནས་བཤུགས་གླུ་མང་པོ་གྲག་བཞིན་པ་དང་བཅས་པས་ཀེང་རུས་ཁ་ནས་མེ་འབར་བ་མང་པོས་གར་བྱེད་ཅིང་འཁྲབས་པའི་མོད་ལ། འགའ་ཞིག་དྲུང་ཉིད་དུ་བསྙེན་ནས་ཅུང་ཟད་མཐོ་མཚམས་པའི་རྣམ་པ་སྟོན་པ་ན་ཏིང་ངེ་འཛིན་གྱིས་གཟིར་བས། དེ་རྣམས་ཅིག་ལ་ཅིག་ཐིམ་ནས། མཐར་ཀེང་རུས་གཉིས་སུ་གྱུར་པ་དེ་ཉིད། དུར་ཁྲོད་བདག་པོ་ཡབ་ཡུམ་གྱི་སྐུ་འོད་ཕུང་གི་དབུས་ན་བཞུགས་པ། ཤུག་སྡོང་དེ་བས་ཀྱང་ཆེ་བའི་སྐུའི་རྣམ་པར་བསྟན་ནས་ནམ་མཁའ་ལ་ཡལ་བར་གཟིགས་པ་དང་། གསང་ཕུར་བྱམས་པ་འཇམ་དབྱངས་མི་གཡོ་བ་སྒྲོལ་མ་སོགས་ཞལ་གཟིགས་ཤིང་དེ་ཉིད་དང་ཕྱོགས་གཞན་དག་ཏུ་དབྱངས་ཅན་མ་རིགས་མི་འདྲ་བ་མང་དུ་གཟིགས་པའི་ཞལ་གཟིགས་བསྟད་པ་ཡང་ཡོད། ལི་མ་ལྷ་ཁང་དུ་རྣལ་འབྱོར་དབང་ཕྱུག་གི་བསྒོམ་བཟླས་མཛད་པའི་དུས་ཤིག་ཏུ། རྩིག་པ་དང་ཐོག་ལ་སོགས་པའི་སྣང་བ་ནུབ་སྟེ་ནམ་མཁའ་སྤྲིན་དང་བྲལ་བའི་དབྱིངས་སུ་པད་ཟླ་ལ་སེམས་དཔའི་སྐྱིལ་ཀྲུང་གིས་བཞུགས་པའི་རྣལ་འབྱོར་དབང་ཕྱུག་སྐུ་མདོག་རྨུག་པོ། ཕྱག་གཉིས་ཐུགས་ཀར་ཆོས་འཆད་མཛད་ཅིང་རུས་པའི་རྒྱན་དང་མེ་ཏོག་གི་ཕྲེང་བ་སོགས་ཀྱིས་མཛེས་པ་རིའི་གཏོས་ཙམ་གྱི་སྐུ་བོངས་ཅན། རྒྱབ་དུ་སྤར་བུ་སྣོད་ཀྲིཥྞ་ས་རའི་ལྤགས་པ་བཀབ་པ། སྐུ་ཟུར་དུ་རིག་མས་གདུགས་འཛིན་པ་ཉི་མའི་དཀྱིལ་འཁོར་འབུམ་ཕྲག་མང་པོ་འཁྲིགས་པ་ལྟ་བུའི་འོད་འཕྲོ་བ་གསལ་བར་གཟིགས་ཏེ། ལམ་འབྲས་བུ་དང་བཅས་པའི་གསུང་ཆོས་སོགས་གདམས་པ་མང་པོ་གནང་བས། སྔར་ཉམས་སུ་མ་མྱོང་བའི་ཏིང་འཛིན་གྱི་སྒོ་དཔག་ཏུ་མེད་པ་ཐུགས་རྒྱུད་ལ་འཁྲུངས་པ་དང་། དེ་ཕྱིན་ཆད་དུ་གནས་མ་ངེས་པ་མང་པོར་རྣལ་འབྱོར་དབང་ཕྱུག་གི་སྐུའི་རྣམ་འགྱུར་རིགས་མི་འདྲ་བ་དཔག་ཏུ་མེད་པ་ཡང་ནས་ཡང་དུ་ཞལ་གཟིགས་ཤིང་། ཆོས་གསུངས་པ་སོགས་དང་། གཟིམས་ཁང་འོག་གི་སྐྱེད་མོས་ཚལ་དུ་རྣམ་ཐོས་སྲས་གཙོ་འཁོར་ཞལ་གཟིགས་པས། གནས་དེ་ལ་དིང་སང་ཡང་རྣམ་སྲས་གོང་འོག་ཏུ་གྲགས་ཤིང་། ཞལ་གཟིགས་བསྟོད་པ་དང་། ཐང་སྐུ་ཡང་ཡོད། རོང་སྟོན་ཐམས་ཅད་མཁྱེན་པའི་ཕྱག་གི་རྗེས་གསལ་པོར་དོད་པའི་ཀ་བ་ཞིག་ཡོད་པ་ལ་དད་པ་ཆེ་ཞིང་ཆོས་ཉམས་ཆུང་བ་དག་གིས་གྲིས་གཞོགས་ཏེ་ཅུང་ཟད་ཉམས་པར་བྱས་པ་ཐུགས་ཀྱིས་མ་བཟོད་པར། འདི་ལ་སྲོག་ཤིང་བྱས་པའི་ཡི་དམ་གྱི་སྐུ་ཅིག་བཞེངས་པར་དགོངས་པའི་སྐབས་ཤིག་ཏུ། མགོན་ཁང་ནང་མར་ཐུགས་དམ་ལ་ཐེགས་ཏེ་ཕྱིར་ཕེབས་པའི་ཚེ། མདོ་འཁྱམས་ཀ་བཞི་མའི་དཀྱིལ་ན། གུར་གྱི་མགོན་པོ་ལྷ་མགོན་བཅུ་གཉིས་མ་ཁྲོམ་ཚོགས་སུ་འདུག་པ་ཞལ་གཟིགས་ཤིང་། ཐུགས་དམ་གྱི་གསལ་སྣང་ལ། ཀུན་མཁྱེན་རོང་པོའི་ཞལ་ནས། གདན་ས་པ་ཁྱེད་ཀྱིས་སྔར་བཞེངས་པའི་ཆོས་སྐྱོང་འདི་ཞལ་ཕྱིར་གཟིགས་ནས་བར་ཆད་སེལ་བའི་ཚུལ་དུ་བཞུགས་འདུག་པས། སླར་ཡང་དགོན་པ་འདི་ལ་ཞལ་གཟིགས་པའི་ཆོས་སྐྱོང་གི་སྐུ་ཞིག་བཞེངས་ཞེས་གསུངས་པའི་དག་སྣང་ཤར་བས། དེ་མ་ཐག་ལྷ་བཟོ་བ་བོས་ཏེ་ཀ་བ་ཕྱག་རྗེས་མ་ལ་སྲོང་ཤིང་མཛད་ནས་ཞལ་གཟིགས་པའི་ཤུལ་དེ་ཉིད་དུ་གུར་གྱི་སྐུ་བཞེངས་ཤིང་། འཁོར་རྣམས་ཀྱང་གང་དུ་བཞུགས་པ་དང་། སྐུའི་རྣམ་འགྱུར་སོགས་ཇི་ལྟར་ཞལ་གཟིགས་པ་དེ་ཁོ་ན་ལྟར་བཞེངས་པར་མཛད་པས་བསིལ་བའི་ཚལ་ལམ། དཔལ་ལྡན་ས་སྐྱ་པའི་༼སྒོ༽དགུ་རུམ་ལྟར་བྱིན་བརླབས་ཀྱི་གཟི་འོད་དང་བཅས་ནས། བཀའ་བསྲུངས་རྣམས་དངོས་སུ་བཞུགས་པའི་མགོན་ཁང་ཕྱི་མ་འདི་ཉིད་གྲུབ་པ་ཡིན་ལ། གཞན་ཡང་གཟིམས་ཁང་འོག་མར་ཡི་དམ་གྱི་ལྷ་དང་མཁའ་འགྲོ་ཆོས་སྐྱོང་ཞལ་གཟིགས་པའི་རིམ་པ་ནི་བགྲང་བ་ལས་འདས་པ་སྟེ། ཧ་ཅང་མང་ཆེས་པས་མཐའ་དག་པར་ཡི་གེའི་ལམ་དུ་བྲི་བར་མ་ལང་པས། དེའི་ཚུལ་མདོ་ཙམ་ནི་མགོན་ཁང་ཕྱི་ནང་གི་ལོགས་དང་། ཐུགས་དམ་ཐང་སྐུ་རྣམས་སུ་གཟིགས་སྣང་ཇི་ལྟ་བ་བཞིན་བྲིས་པའི་བྲི་སྐུ་རྣམས་མཇལ་བས་ཀྱང་ཤེས་པར་ནུས་སོ། །མཉེས་ཐང་འོར་དང་ཆོས་རྫོང་སོགས་སུ་ཆོས་ཀྱི་རྗེ་བསོད་ནམས་རྒྱལ་མཚན་པ་བདག་འཇུག་བཞེས་པའི་སྐུའི་ཆ་བྱད་ཅན་ལན་མང་དུ་མཇལ་ཞིང་། སྐུ་འདའ་ཁར་གཟིམས་ཁང་གོང་མར་སྨན་པའི་རྒྱལ་པོས་ལུང་སྟོན་པར་མཛད་པའི་ཞལ་གཟིགས་ཐང་སྐུ་དང་བསྟོད་པའང་ཡོད་ལ། འོད་དཔག་མེད་ཞལ་གཟིགས་པའི་ཞལ་གཟིགས་བསྟོད་པ་དང་ཐང་སྐུའང་ཡོད་དོ། །མདོར་ན་ཐ་མལ་པའི་སྣང་ཞེན་གྱིས་མ་གོས་པར། ཅིར་སྣང་ཡེ་ཤེས་ཀྱི་རོལ་པ་འབའ་ཞིག་ཏུ་འཆར་བའི་རང་གདངས་ཡི་དམ་གྱི་ལྷའི་འཁོར་ལོར་སད་པས། ངོ་མཚར་བའི་ཡུལ་སྣང་འབའ་ཞིག་ལ་གཟིགས་པར་མཛད་པ་ནི་དག་པའི་སྣང་བ་རྒྱུན་མི་ཆད་པའི་རྟགས་སོ། །ཆོས་རྒྱུན་ཏིང་འཛིན་དག་པ་ལྷ་ཡི་སྤྱན། །རྒྱ་ཆེན་ཤེས་བྱའི་མཁའ་ལ་རབ་ཕྱེ་བས། །སྤྲུལ་སྐུའི་ཞིང་ཁམས་རྒྱལ་བ་སྲས་དང་བཅས། །མ་སྒྲིབས་མངོན་སུམ་ཉིད་དུ་གསལ་བར་གཟིགས། །སླར་ཡང་ས་བཅུའི་ཐེམ་སྐས་ལ་འཛེགས་ཏེ། །སྟུག་པོ་བཀོད་པའི་ཞིང་ཁམས་རབ་སྦྱངས་པས། །རྣམ་སྣང་གངས་ཆེན་མཚོ་དེའི་ཞལ་སྒོ་ལས། །ཐེག་ཆེན་ཆོས་ཀྱི་སྒོ་མང་ཡང་ཡང་གསན། །ཐ་མལ་སྣང་ཞེན་མཁའ་ལ་སྤྲིན་ལྟར་དེངས། །ཅིར་སྣང་དག་པའི་འཁོར་ལོ་རབ་ཏུ་སང་། །ཡི་དམ་ལྷ་དང་ནམ་ཡང་མི་འབྲལ་བ། །སངས་རྒྱས་ཞིང་རྣམས་སྦྱངས་པ་ཁྱོད་ལགས་སོ། །གཞན་ཡང་ཆོས་ཡེས་བླག་མགོར་ཐུགས་དམ་ལ་བཞུགས་དུས་ནུབ་ཅིག་རྣལ་ལམ་དུ་དར་དཀར་པོའི་ཆོས་གོས་རྣམ་པ་གསུམ་སྐུ་ལ་བཞེས་ཏེ། མེ་ཏོག་སྣ་ཚོགས་པས་རབ་ཏུ་བཀྲ་བའི་རིའི་སྤོ་ལ་ཐེགས་པས། སྦུར་ཆེན་གྱི་རིའི་རྩེ་མོར་ཕེབས་པ་ན། རྗེ་བཙུན་འཇམ་དཔའི་དབྱངས་དགེ་སློང་གི་ཆ་བྱད་ཅན་ཞིག་དང་མཇལ་བའི་ཚེ་དེའི་ཕྱག་གི་རལ་གྲི་དེ་ལས་འོད་ཟེར་དཔག་ཏུ་མེད་པ་འཕྲོས་པའི་སྣ་ལ་གཟིགས་པས་མངའ་རིས་ནས་རྒྱ་ནག་གི་བར་གསལ་བར་གཟིགས་པ་དང་། གོང་ལར་རྫོགས་ཆེན་གྱི་མུན་མཚམས་ལ་བཞུགས་པའི་སྐབས་ཤིག་ཏུ། སྟོད་དགྱེར་ཚུན་ཆད་ཀྱི་དྭགས་ཡུལ་ཕལ་ཆེར་མངོན་སུམ་དུ་གཟིགས་ཤིང་སྐྲོང་ངད་ཀྱི་ཞིང་ཅིག་ལ་རྩས་མ་བྱེད་པའི་མིའི་གྲངས་ཚུན་ཆད་གཟིགས་པ་དང་། ཨེ་ཝྃ་དུ་རྣལ་འབྱོར་ཡན་ལག་དྲུག་པའི་ཏིང་ངེ་འཛིན་ལ་བཞུགས་དུས། སྟོང་གཟུགས་ཐམས་ཅད་ཨཱ་ལི་ཀཱ་ལིའི་གཟུགས་འབའ་ཞིག་ཏུ་གཟིགས་པ་དང་། པཎ་ཆེན་ནགས་ཀྱི་རིན་ཆེན་ལ་སྦྱོར་བ་ཡན་ལག་དྲུག་པ་གསན་པའི་དུས་སྣེ་གདོང་གི་མུན་ཁང་ནས་ཡར་ལུངས་ཐིལ་ཕལ་ཆེ་བ་དང་རྩེས་ཐང་གི་གླིང་མཐའ་དག་གསལ་བར་གཟིགས་པ་དང་། ཕྱི་ནང་གི་དངོས་པོ་གང་ལའང་ཞེན་པ་དང་མཚན་འཛིན་མི་མངའ་བར་གསལ་སྟོང་བློ་བྲལ་གྱི་ངང་མི་གཡོ་བས་ནམ་མཁའ་དག་པའི་སྣང་བ་དང་ནམ་ཡང་མ་བྲལ་བར་བཞུགས་པ་ལ་སོགས་པ་ནི་འོད་གསལ་ལ་མངའ་བརྙེས་པའི་རྟགས་སོ། །འོད་གསལ་མཁའ་ལྟར་དག་པ་རིག་པའི་གཤིས། །མ་རིག་མུན་པས་ནམ་ཡང་མ་སྒྲིབས་པ། །གཡོ་མེད་མེ་ལོང་དྭངས་པའི་གཟུགས་ལྟ་བུ། །མངོན་སུམ་སྒྲིབ་མེད་ཉིད་དུ་ཉེར་གཟིགས་ནས། །བསལ་བཞག་མེད་པའི་མཁའ་དབྱིངས་རབ་བསྒྲོད་དེ། །ཡང་དག་ཤེས་བྱའི་དཀྱིལ་འཁོར་ལ་བལྟས་པས། །བལྟ་རུ་མེད་པ་སྣང་སྟོང་ཟབ་མོའི་དོན། །ངོ་མཚར་ཡུལ་སྣང་ལྟད་མོ་ཅི་ཡང་མཐོང་། །བསྟན་དང་མཐོང་དུ་མེད་པ་ཆོས་ཀྱི་དབྱིངས། །ངོས་བཟུང་མཚན་མའི་དྲི་མས་མ་སྦགས་པ། །སྟོང་ཉིད་སྒེག་མོའི་གཟུགས་ཀྱི་ལང་ཚོ་དེའང་། །མངོན་སུམ་གཟིགས་པའི་སྤྱན་ལྡན་ཁྱོད་ལགས་སོ། །འདི་དག་ནི་དག་པའི་སྣང་བ་དང་མི་འབྲལ་ཞིང་འོད་གསལ་འཁོར་ཡུག་ཏུ་མངའ་བའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།དེ་ལྟར་ཡི་དམ་གྱི་ལྷས་བྱིན་གྱིས་བརླབས་ཤིང་ས་ཆེན་པོ་ལ་རབ་ཏུ་བཞུགས་པའི་དབང་ལས། ཐུན་མོང་བའི་དངོས་གྲུབ་རྣམས་ནི་ཞར་ལས་འབྱུང་བ་ཆོས་ཉིད་པས། ཐུགས་ལ་ཇི་ལྟར་བཞེད་པ་རྣམས་འབད་མེད་དུ་བྱུང་སྟེ། ལྷ་ཆེན་བཞེངས་པར་འུ་ཤང་མདོར་ཕེབས་པའི་དུས་སུ། གཙང་ཕྱོགས་ནས་སླེབ་པའི་ཟངས་ངོས་བཅུ་གཉིས་ཁོ་ན་ལས་གཞན་པའི་བཟོ་རྒྱུ་དང་། ཉེར་སྤྱད་ཅི་ཡང་མེད་བཞིན་པར་ལྷ་བཟོ་བ་གདན་འདྲེན་གནང་སོང་བ་ལ། སྐུ་འཁོར་བ་དག་གིས་རྒྱུ་མེད་པར་ལྷ་ཆེན་ཇི་ལྟར་བཞེངས་པ་སོགས་ཀྱི་སྐྱོན་ཡོན་ཞུས་པས། མཁའ་འགྲོ་ཆོས་སྐྱོང་ལ་གསོལ་བ་བཏབ་པས་དགོས་དགུ་ཅོག་འབད་མེད་དུ་འབྱུང་བར་བྱའོ། །མཆོད་གཏོར་རྒྱ་ཆེན་པོ་ཤོམས་ཤིག་པའི་བཀའ་ཕེབས་པ་ལ། མཆོད་གཏོར་གྱི་རྒྱུ་ཆ་ཙམ་ཡང་མ་འཚལ་བས། སྣེའུ་རྫོང་དུ་ཞུགས་པའི་ཙམ་རྒྱབ་བརྒྱད་དང་ལུག་ཤ་བཅུ་གཉིས་ལ་ཐབ་ཀྱི་ཉེར་སྤྱད་དང་མཆོད་གཏོར་གྱི་རྒྱུ་ཆ་མཛད་དེ་རྡོ་རྗེའི་ཆོས་སྐྱོང་བ་རྣམས་ལ་གསོལ་བ་བཏབ་པས། ཙམ་ནས་ཤ་མར། གོས་དར། སྣམ་ཕྲུག གོ་ཁྲབ། མཛོ། རྟ་ལ་སོགས་པ་ཆར་བཞིན་དུ་བབས་པས། འཕྲལ་དགོས་ཀྱི་ཉེར་སྤྱད་མཁོ་དགུ་མཐའ་དག་འཛོམ་ནས། རུས་ཤིང་བཙུགས་ཏེ་སྤྲ་བཟོ་ལ་ཟུག་པའི་སྐབས་སུ། ཁམས་ནས་ཟངས་ངོས་བརྒྱ་དང་བཅུ་བདུན། དངུལ་ཆུ་ངོས་དྲུག གཞན་ཡང་གསེར་དངུལ། ཇ་གོས་དར། རྟ་དྲེལ་མཛོ་གསུམ་སོགས་འབུལ་བ་མང་པོ་སླེབ་ཅིང་། དབུས་གཙང་སོགས་ཡན་ཕྱིན་རྣམས་ནས་ཀྱང་ཟངས་གསེར་སོགས་འབུལ་བ་བསམ་གྱིས་མི་ཁྱབ་པ་བྱུང་བས། རྟེན་ཆེན་འབད་མེད་དུ་གྲུབ་པ་དང་། གསང་ཕུར་རྒྱ་ནད་མིག་སེར་བྱ་བའི་རིམས་ནད་དྲག་པོས་གྲྭ་ཚང་རེ་རེ་ནས་དགེ་འདུན་དཔག་ཏུ་མེད་པ་གཤེགས་ཤིང་སྣོན་གསང་གི་མི་ཕལ་ཆེ་བ་དུས་ཀྱི་ཆོས་དང་ལྡན་པར་བྱས་པས་ལུང་པ་སྟོངས་ལ་ཐུག་པ་བྱུང་བའི་དུས། བདག་ཉིད་ཆེན་པོ་འདིས་རྡོ་རྗེའི་ཆོས་སྐྱོང་བ་རྣམས་ལ་འཕྲིན་ལས་བསྐུལ་བས། མཐོང་སྨོན་གྲྭ་ཚང་གི་གྲྭ་པར་གཏོགས་སོ་ཅོག་ཡོན་བདག་དང་བཅས་པ་རྣམས་ལ། ནད་དེས་ཅུང་ཟད་ཀྱང་མ་གོས་ཤིང་། ཕྱག་མདུད་ཐོགས་པ་རྣམས་ཀྱང་ནད་དེ་ལས་སྐྱོབ་པར་མཛད་པ་དང་། བསམ་ཡས་སུ་ཆོས་བར་ལ་ཕེབས་པའི་དུས་ཤིག་ཏུ། ཉེ་ལོགས་སུ་སོག་སྤེ་ལ་མེ་ཤོར་ནས་དཔོན་སློབ་པའི་གཟིམས་ཁང་ཚིག་ཏུ་ཉེ་བ་ན། གཞི་བདག་ཆེན་པོ་ལ་མེ་སོད་ཅེས་བཀའ་བསྩལ་མ་ཐག་ཏུ་ཁ་བ་བབ་ནས། དགེ་འདུན་རྣམས་མེའི་འཇིགས་པ་ལས་སྐྱོབ་པར་མཛད་པ་དང་། ཡར་ལུངས་སུ་ཐན་པས་ལོ་ཐོག་མ་རུངས་པར་གྱུར་ནས་ཆར་འབེབས་པར་གསོལ་བ་ན། ཁྲ་འབྲུག་ཏུ་ཆུ་མིག་ཁར་ཀླུ་བརྒྱད་དཀྱིལ་འཁོར་བགྱིད་དུ་རྩལ་བ། མཆོད་གཡོག་པ་ཡེངས་པའི་སྐབས་ཤིག་ཏུ་གཏོར་མ་རྣམས་བོང་བུས་ཟོས་ཤིང་དཀྱིལ་འཁོར་ཀྱང་ཅུང་ཟད་ཉམས་པར་བྱས་པ་གཟིགས་ནས། བཅུད་ལ་འབོར་བའི་སླད་དུ་ཆུ་མིག་དེ་ཉིད་ཆེར་བྲུས་ནས་སྐུའི་མགྲིན་པ་མན་ཆུ་ནང་དུ་ཞུགས་ཏེ་རྡོ་རྗེའི་སྐྱིལ་ཀྲུང་བརྟེན་པར་བཅས་ནས་ཏིང་ངེ་འཛིན་ལ་བཞུགས་པས། དེ་མ་ཐག་ཆར་གྱི་རྒྱུན་དྲག་པོར་བབ་པས་སྣེ་གདོང་ཟམ་མོ་ཆེ་ཤམ་ཆུས་ནོན་པ་བྱུང་ཞིང་སྐྱེ་དགུ་རྣམས་དབུགས་དབྱུང་བར་མཛད་པ་དང་། འཕན་ཡུལ་རྒྱལ་གྱི་ཕུའི་སྲིན་ལུང་ན་གླ་བ་ཤིང་གི་ནགས་ཚལ་ཆེན་པོ་ཀླུ་བདུད་གདུག་པ་ཅན་ཆགས་པས་ཡུལ་ཕྱོགས་དེའི་མནའ་ས་བྱེད་པ། དེ་ནས་ཤིང་ཡོག་པ་ཙམ་ཁྱེར་ནའང་ཤུ་ཐོར་འབྱུང་བ་ཞིག་ཡོད་པ་མཁར་རྩེ་བ་ལ་བླངས་པ་ན་ལྷ་འདྲེས་བདག་ཏུ་བཟུང་བ་ཡིན་པས། ཀླུ་དེ་ཉིད་ལ་སློང་བར་མཛོད་ཅིག་པའི་ཞུ་ལན་བྱུང་བས། ཤིང་སྡོང་རྣམས་ཀྱི་ནང་ནས། ཆེ་བ་ཅིག་གི་གམ་དུ་ཆུ་མིག་སྐྱིལ། ཀླུ་ཁང་བརྩིགས། ཀླུ་གཏེར་བཅུག ས་ཕྱོགས་དེའི་ཀླུ་ཐམས་ཅད་སྤྱན་དྲངས་ནས་རྟེན་དེ་ལ་བཞུགས་པར་གསོལ་ཏེ་བཀའ་བསྐོས། ཤིང་གཞན་རྣམས་བླངས་པས་ཀླུ་ཆེན་པོ་དེ་རྣམས་ཀྱིས་གུས་པ་དང་བཅས་ཏེ་ཕུལ་བ་བཞིན་ཤིང་བཅད་པ་ན་ལྕེ་གཉིས་སྨྲ་བ་དག་གིས་མཁར་རྩེར་སྙན་བརྒྱངས་ནས་ཡུལ་གྱི་བདག་པོ་ལ། གནོད་འཚེ་འབྱུང་སྲིད་པ་དང་ལུང་པ་ལ་སེར་བ་བྱུང་དོགས་པ་སོགས་ཀྱི་སྐྱོན་ནད་བཀོད་དེ་ཤིང་རྣམས་མི་འདྲེན་པར་གསོལ་བ་ན། བདག་ཉིད་ཆེན་པོ་འདིས་ལོ་གསུམ་གྱི་རིང་ལ་མཁར་རྩེ་བའི་ཞལ་ངོ་གང་ཡོད་ཀྱི་སྐུ་སྲོག་གི་ཁག་དང་། རྒྱལ་ལུང་པར་སེར་བ་མི་འབྱུང་བའི་ཁག་བཞེས་ཏེ་ཕྱག་རྟགས་གནང་། ཞལ་ངོ་རྣམས་ལ་བསྲུང་བའི་འཁོར་ལོས་རྡོ་རྗེའི་གོ་ཆ་བཙན་པོ་བཀོན། རྒྱལ་གྱི་རི་རྣམས་སུ་སེར་འཐོས་བསྐོར་ནས་ཤིང་དེ་རྣམས་དྲངས་ཏེ་གཟིམས་ཁང་འོག་གི་ཉི་ཐོག་མན་གྱི་ཤིང་ཆ་མཐའ་དག་གླ་བ་ཤིང་འབའ་ཞིག་ལ་མཛད་པས། མཁར་རྩེ་བའི་ཞལ་ངོ་ལ་དེ་ནས་ལོ་བདུན་གྱི་བར་གྲོངས་ཆད་མ་བྱུང་ཞིང་། དུས་ཕྱིས་ནང་སོ་ནམ་ལེགས་པས་སེར་མཐོ་ཅིག་ལ་ནང་ན་ཅི་འདུག་གཟིགས་པའི་ཕྱིར་གཤིག་པའི་རྐྱེན་གྱིས་སེར་བ་ཅུང་ཟད་ཙམ་ཤོར་བ་མ་གཏོགས། དེ་ཡན་དུ་མི་ཐོག་གི་རིང་ལོ་མང་པོའི་བར་ལ་རྒྱལ་གྱི་ལུང་པར་སེར་བ་བྱ་བ་མིང་ཙམ་དུ་བས་པའི་བཀའ་༼དྲིན་བསྩལ་༽དྲིང་བརྩལ་བ་དང་། ལུག་ལོའི་ཆུ་མོ་ཆེར་གྲགས་པ་རྒྱལ་ཁམས་མང་པོ་ཆུའི་འཇིགས་པས་གྱ་ཉེས་པར་བྱས་པའི་ལོ། སྐྱིད་ཆུ་སྔོན་མོ་འདམ་རྫབ་ནག་པོའི་རལ་པ་གཟིངས་ཤིང་དྲག་ཏུ་འབྲུབ་པའི་འུར་སྒྲ་དང་། རྦ་རླབས་རབ་ཏུ་གཡོ་བས་གྱེན་དུ་ལྡང་ཞིང་ཆུའི་སྦུད་ཀྱིས་ལྗོན་ཤིང་ཆེན་པོ་རྣམས་ཀྱང་རྩ་བ་ནས་འདོན་ལ། རྡོ་དང་བསེག་མ་རྣམས་ནི་སྐད་ཅིག་གིས་གཏོར། རགས་དང་ཁང་པ་རྣམས་ཀྱང་ཚལ་བར་བཤིག ནེའུ་བསིང་ཤིན་ཏུ་མཛེས་པ་དག་ཀྱང་ཐར་ཐོར་དུ་བཅོམ་ནས་གྲམ་པར་འགྱུར་བའི་འཇིགས་པ་དང་བཅས་པས། ལྷོ་རགས་ཀྱི་བྲེས་ལས་འདས་ཏེ། སྐོར་ལམ་དང་ཁྲོམ་འདུ་བའི་ཡུལ་ས་མཐའ་དག་ཆབ་ཀྱི་གང་ནས། གཙུག་ལག་ཁང་ཆེན་པོའི་ནང་དུ་གཙང་ཆབ་ཤོར་ལ་ཉེ་བ་སོགས། ལྷ་ས་ཆབ་ཀྱིས་འཇིག་པ་ལ་ཐུག་ནས་ཅི་བྱའི་གཏོལ་དང་བྲལ་བར་གྱུར་པ་ལ། བདག་ཉིད་ཆེན་པོ་འདི་ལ་སྐྱབས་ཞུས་པ་ན། ལྷོ་རགས་ཀྱི་ཐོག་ཏུ་ཐག་ཤས་རེ་ཙམ་དུ་ཐོ་རེ་མཛད་པ་ལ། མ་ཧཱ་ཀ་ལ་ཆུ་བསྒྱུར་ཟེར་བའི་ཡི་གེ་རེ་འདོགས་པར་མཛད་པའི་མོད་ཉིད་དུ་བྲེས་ལས་འདས་པའི་ཆུ་རྣམས་ཇེ་ཆུང་ལ་སོང་ཞིང་། དེ་ནུབ་ནས་སྐྱི་ཆུ་ལྷོ་ཕྱོགས་སུ་འགྱུར་ཏེ། ལྷ་ས་ཆུའི་འཇིགས་པ་ལས་སྐྱོབ་པར་མཛད་པ་དང་། ནཱ་ལེནྡྲའི་དབྱར་ཆོས་ཀྱི་དུས་ལ་སོགས་པར་སྦྱིན་པའི་བདག་པོ་ནད་ཀྱིས་ཉེན་པའི་སྐྱབས་གནས་སུ་སྤྱན་འདྲེན་པ་ན། ཉིན་མོའི་གསུང་ཆོས་མི་འཆག་པར་བསྩལ་ནས། མཚན་མོ་ནད་པ་ལ་སོགས་པའི་སྐྱབས་མཛད་པར་ཐེགས་པས། ལན་ཅིག་གི་ཚེ་ཆར་མུན་རབ་ཏུ་འཐིབས་པས་ལམ་གྱི་འཕྲོ་སྟོར་ནས་དཔོན་སློབ་པ་གཡང་ཆེན་པོ་ལ་ཟགས་སུ་ཉེ་བར་གྱུར་པས། ཆོས་སྐྱོང་ལ་འབོད་པར་མཛད་མ་ཐག་ནམ་མཁའ་ནས་གཟའ་བདུད་ཆེན་པོ་ས་ལ་བབས་པའི་འོད་ཀྱིས་ལམ་སྣང་བར་མཛད་ནས་ཅི་བདེ་བར་བྱོན་པ་དང་། བྱིང་བས་གམ་པ་རྫོང་འཛིན་དུས། གོང་དཀར་ནས་སྐོར་འབེབས་དང་གཏོར་རྒྱག་སོགས་ཀྱིས་རྫོང་བ་ཉམས་ཉེས་ཤིང་། རྫོང་བསྲུངས་པ་ཕལ་ཆེར་རིམས་ནད་ཀྱིས་གཙེས་པས་འགུལ་མི་ཤེས་པ་ལྟར་གྱུར་པ་ན། བདག་ཉིད་ཆེན་པོ་འདིའི་བཞུགས་གདིང་ཞིག་ཡོད་པ་གཟིམས་ཆུང་གི་སྒོ་ལ་བཀབ་པས། སྒོ་དེའི་ནང་དུ་གནས་པའི་དཔོན་གཡོག་ལྔ་ཁོ་ན་ལ་ནད་དེས་མ་ཚུགས་པས། ན་མ་འདོན་པ་སོགས་གྲུབ་སྟེ་རྫོང་པ་ཐམས་ཅད་སྲོག་གི་འཇིགས་པ་ལས་སྐྱོབ་པར་མཛད་པ་དང་། མཁའ་རེག་སློབ་དཔོན་པ་དཔོན་གཡོག་ལ། གནས་བདག་དགའ་བ་དཔལ་གྱིས་གནོད་འཚེ་ཆེན་པོ་བྱུང་བའི་དུས། བདག་ཉིད་ཆེན་པོ་འདི་སྤྱན་དྲངས་པ་ན་སྔོན་སྟག་རྩེ་རྫོང་དུ་དམ་ལ་བཏགས་པའི་དམ་ཚིག་བསྒྲགས་ཏེ་བཀའ་ཤོག་སྤྲིངས་ཡིག་དུ་བཀོད་པ་ལྷ་རྟེན་ལ་བཏགས་པས། དེ་མ་ཐག་ཏུ་རྐྱེན་ལས་གྲོལ་བ་དང་། སྨྱུག་ལ་རྫོང་དུ་འབྱུང་པོའི་ཆོ་འཕྲུལ་ཆེན་པོས་རྩེན་པ་ལ་བདག་ཉིད་ཆེན་པོ་འདིས་དྲག་པོའི་སྦྱིན་སྲེག་མཛད་པས། མི་མ་ཡིན་དངངས་པའི་སྐད་ངན་མི་མང་པོས་ཐོས་པ་བྱུང་ཞིང་། དེ་ཕྱིན་དུ་འཚེ་བ་དེ་རྣམས་ཞི་བར་མཛད་པ་དང་། གོང་དཀར་དུ་ནང་སོ་ཤེས་རབ་པ་རྒྱ་འདྲའི་གནོད་པས་གཙེས་ནས་གསུང་དིག་ཅིང་། སྐུ་སྲོག་ལ་ཐུག་ཏུ་ཉེ་བ་ན། བདག་ཉིད་ཆེན་པོ་འདིས་བྱིན་བརླབས་མཛད་མ་ཐག་དངངས་པ་དང་བཅས་པས་རང་ཉིད་ཀྱི་སྐྱེ་རྒྱུད་སོགས་གསལ་བར་སྨྲས་ཏེ་འགྱོད་ཚངས་དང་བཅས་ནས། དེ་ཕྱིན་དུ་ཕྱག་མདུད་ཐོགས་སོ་ཅོག་ལ་གནོད་པ་མི་བྱེད་པའི་ཁས་ལེན་ཕུལ་ཏེ་ཕྱིར་དེངས་པར་མཛད་པ་དང་། གླིང་གི་གྲྭ་པ་གཉིས་ཀྱིས་བཀའ་བཅག་པ་ལ་རྨི་ལམ་ངན་པ་མཐོང་ནས་གུང་སྟོན་ནམ་མཁའ་རྒྱལ་པོ་ལ་སྐྱབས་ཞུས་ཏེ་བཟང་ཚེ་རིར་བསྲུང་བཟློག་གི་མཚམས་ལ་བསྡད་པའི་དུས་སུ། དེ་གཉིས་ཀའི་ཉམས་སྣང་ལ་མི་ནག་པོ་དུང་ལོང་བཏགས་པ་ཞིག་གིས་བཅིངས་ནས་དབང་མེད་དུ་ཁྲིད་པའི་སྣང་བས་དངངས་སྐྲག་གི་ངང་དུ་གཉིས་ཀ་སྒོ་ལའི་རྩེར་སླེབ་དུས། རླུང་སིར་བུའི་ངད་ཀྱིས་བཏབ་པ་དང་། ཐོ་རངས་ཀྱི་སྐར་མ་མཐོང་བས་རྐྱེན་བྱས་ནས་གཉིད་སད་པ་ལྟར་དྲན་པ་རྙེད་པ་ན། ཆོས་སྐྱོང་གི་ཆོ་འཕྲུལ་དུ་ཡིད་ཆེས་ཏེ། བདག་ཉིད་ཆེན་པོ་འདིའི་ཞབས་ལ་གཏུགས་ནས་བཀའ་ཇི་ལྟ་བ་བཞིན་སྒྲུབས་པ་དང་། སྣེལ་པའི་དམག་ཆེན་རྣམས་མཁར་རྩེ་བའི་ཐོག་ཏུ་བསྐུལ་བའི་ལམ་སྒོ་ལ་ལ་གཏོད་པར་བརྩམས་ཏེ། དེའི་ལམ་ཞོར་ལ་ནཱ་ལེནྡྲའི་ཆོས་ཀྱི་སྡེ་འདི་ལ་ཡང་མཐོ་མཚམས་པའི་གྲོས་ངན་ཤར་བ་བདག་ཉིད་ཆེན་པོ་འདིས་མཁྱེན་ཏེ། རྡོ་རྗེའི་ཆོས་སྐྱོང་བ་རྣམས་ལ་འཕྲིན་ལས་བསྐུལ་བས། དཔུང་ཆེན་རྡོག་བདེར་སླེབ་པའི་ནུབ་མོ་བྱི་བའི་ཚོགས་ཀྱིས་ཁྲབ་རྒྱུན་མཐའ་དག་ཟོས་ནས། ཁྲབ་ཕལ་ཆེ་བ་བྱང་བུ་འབའ་ཞིག་ཏུ་སིལ་མར་གྱུར་ལ། གོ་མཚོན་གཞན་རྣམས་ཀྱང་ཕལ་ཆེར་ཉམས་པར་བྱས་པས། ཐུགས་རྟོག་ཟོས་ནས་མེ་ཆེ་བས་དུས་མཁའ་འགྲོ་ཆོས་སྐྱོང་གི་ཆོ་འཕྲུལ་དུ་ཤེས་ཏེ་བཟོད་གསོལ་ཕུལ་ཞིང་ཕྱིར་ལོག་པས། འཕན་ཡུལ་ལུང་པ་དམག་གི་འཇིགས་པ་ལས་བསྐྱབ་པར་མཛད་པ་དང་། བདག་ཆེན་མཐུ་སྟོབས་དབང་ཕྱུག་གླང་ཐང་ནས་སྤྱན་དྲངས་པའི་ཚེ་ལམ་འབྲས་ལྷ་ཁང་གི་སྒོ་རྒྱབ་ཀྱི་བྲིས་སྐུ་གཟིགས་མ་ཐག་མདང་མི་ནག་པོ་དུང་ལོང་ཐོགས་པ་དང་། ཨ་ཙ་ར་དེ་འདྲ་བྱུང་ནས་སང་ངེད་ཅན་དུ་ཕེབས་དགོས་ཟེར་བ་བྱུང་བ་ཆོས་སྐྱོང་གི་བསུན་མ་ཡིན་པར་འདུག ད་ལྟ་མགོན་ཁང་དུ་འབྱོན་པ་ཡིན་གསུང་ནས། ཇ་སུན་གཅིག་གི་རྗེས་སུ་གྲལ་ནས་བཞེངས་ཏེ་མགོན་ཁང་ཕྱི་མའི་གཉེན་མགོན་ཞལ་ཡོངས་རྫོགས་གཙོ་འཁོར་གྱི་བྲིས་སྐུ་གཟིགས་པ་ན། ཆོས་སྐྱོང་འདི་ལ་ང་སྨྱོན་པ་ལྟ་བུར་འདོད་ཀྱང་། ང་ལས་ཀྱང་ཁྱེད་སྨྱོ་བར་འདུག་ཅིང་། ཆོས་སྐྱོང་གིས་ཀྱང་ངེད་ཅན་དུ་འོང་དགོས་ཞེས་སོགས་ཁྱེད་ཀྱི་བྲན་བྱེད་པར་འདུག་པས། ད་ལྟ་ཆོས་སྐྱོང་གི་དྲུང་འདི་ཉིད་དུ་རྗེས་སུ་གནང་བ་ཐུགས་ལ་འདོགས་པར་འཚལ་ཞེས་གསོལ་བ་འདེབས་པར་མཛད་པའི་བཞེད་པ་དེ་ཉིད་དུ་བསྐང་བས་ཆོས་སྐྱོང་དངོས་ཀྱི་ཐུགས་འདུན་འཁྲུངས་པ་ནས་བཟུང་། བཀའ་བརྒྱད་དབང་མོ་ཆེ་ལ་སོགས་པ་གསར་རྙིང་གི་ཆོས་མང་དུ་གསན་པས། དཔོན་སློབ་ཕ་མ་བུ་ཚ་ལྟ་བུའི་ཐུགས་ཡིད་ཅིག་ཏུ་འདྲེས་པའི་ངང་ནས་སྐུ་རྩེད་ཀྱི་ཚུལ་དུ། བདག་ཆེན་གྱིས་ཐོག་འབེབས་པར་མཛད། ཞལ་སྔ་ནས་བསྲུང་བར་མཛད་པ་ལ། བདག་ཆེན་ཐུགས་དམ་ལ་བཞུགས་པའི་མོད་ཉིད་དུ། ནམ་མཁའི་མདངས་ནི་དམར་ནག་ཏུ་གྱུར། དུད་སྤྲིན་རབ་ཏུ་འཁྲུགས་པས་ནི་བར་སྣང་གང་། གློག་གི་འོད་འཁྲུག་པ་ནི་མེའི་ཚ་ཚ་ལྟར་འཁྲུག འབྲུག་གི་ང་རོ་དྲག་པོར་སྒྲོག་པ་ནི་གནམ་རལ་བ་ལྟར་ཐུག་ཆོམ་དང་འུར་སྒྲས་རྣ་བ་འབིགས་པར་བྱེད་པ་སོགས། འཇིགས་སུ་རུང་བའི་ཆོ་འཕྲུལ་དང་བཅས་པས། གནམ་ལྕགས་དྲག་པོར་འབབ་པར་གཟས་པའི་ཚེ། བདག་ཉིད་ཆེན་པོ་འདིས་ཏིང་ངེ་འཛིན་ཟབ་མོ་ལས་མ་གཡོས་བཞིན་དུ་དྲག་སྔགས་བསྒྲག་ཅིང་ཕྱག་གཡས་པའི་སྡིགས་མཛུབ་ཀྱིས་དེད་པས། འདི་ཉིད་དུ་འབབ་པར་རྩམས་པའི་གནམ་ལྕགས་ཀྱི་ཐོག་དེ་རྣམས་བྱང་གི་ཕྱོགས་སུ་བྲོས་ནས། དཔག་ཚད་མང་པོ་འདས་པའི་ཕ་རོལ་ཏུ་སོང་བ་དང་། ཀླུ་གོང་བའི་མི་ངོ་རྣམས་གང་དུ་ཕྱིན་པའི་ས་ཕྱོགས་སུ་རྒྱལ་པོ་རྗེས་སུ་འབྲངས་ནས། སྒབ་འདྲེར་གྱུར་པ་ན། བདག་ཉིད་ཆེན་པོ་འདི་ལ་ཚར་གཅོད་པར་གསོལ་བ་བཏབ་པས། དྲག་པོའི་སྦྱིན་སྲེག་གིས་སྡིགས་པར་མཛད་ནས་བསྐྲད་པས། རེ་ཞིག་བར་ལ་རི་བོ་དགེ་ལྡན་གྱི་རྒྱབ་རིའི་མགུལ་དུ་གནས་བཅས་ཏེ་འདུག་པ་ལས། ལན་ཅིག་ཆོས་རྗེ་ཀུན་བཀྲས་པའི་ཉེར་གནས་ལ། བན་གཟུགས་གདོང་ཐམས་ཅད་མེས་ཚིག་པའི་ཤུ་ཐོར་གྱིས་གང་བ་ཞིག་ཏུ་དངོས་སུ་བསྟན་ནས། སྦྱིན་སྲེག་གིས་ཚིག་པ་སོགས་སྔོན་གྱི་ལོ་བརྒྱུས་རྣམས་བརྗོད་དེ། རང་གནས་སུ་ལོག་ཆོག་པའི་ཞུས་སྣར་སྦྲན་པ་ལས། ཏིང་ངེ་འཛིན་གློད་ནས་སྔར་མལ་དུ་གནས་སུ་བཅུག་པའི་རྗེས་སུ། བཙན་དགོན་ཕྱོགས་སུ་འགྲུལ་བྱེད་པའི་གྲྭ་པ་འགའ་ཞིག་ལ་གནོད་ཚེ་བྱས་པ་ན། འབྱུང་པོ་དེ་ལ་ཐུགས་བརྩེ་བས་ཏིང་ངེ་འཛིན་གྱི་ངང་ནས་དེའི་གནས་སུ་གཤེགས་ཏེ། རྟེན་སྦྱར་བའི་སྡོང་པོ་ཤིན་ཏུ་ཆེ་བ་ཞིག་ཡོད་པ་སྐུ་ཆོས་ཀྱིས་བཅིངས་ནས་འབྲོས་པའི་སྐབས་དང་བྲལ་བར་མཛད་དེ། སླར་ཡང་དེའི་བྲན་དུ་གཏོགས་པ་གདུག་ཅིང་རྩུབ་པའི་སེམས་འཆང་བ་སྲིད་པ་གསུམ་གྱི་འཇིག་རྟེན་གྱི་ཁམས་ན་ཡོད་དོ་ཅོག་སྔགས་དང་། ཕྱག་རྒྱ་དང་། ཏིང་ངེ་འཛིན་གྱིས་དབང་མེད་དུ་བཀུག་ནས་རྟེན་དེ་ལ་བསྟིམ་སྟེ། སྦྱར་སྡོང་ལ་སཏྭ་རི་བསྣམ་ཞིང་བཅད་པས། སེམས་མེད་པའི་ཤིང་ལས་ཀྱང་ཁྲག་གི་རྒྱུན་འཛག་པ་དང་། སྐད་ངན་སྣ་ཚོགས་པ་བསྒྲོག་པ་སོགས་དེར་འདུས་པ་མཐའ་དག་གིས་དངོས་སུ་རིག་པའི་ཆོ་འཕྲུལ་དང་བཅས་ཏེ་མི་མ་ཡིན་འཁོར་དང་བཅས་པའི་རྣམ་པར་ཤེས་པ་མི་སྐྱོད་པའི་ཞིང་ཁམས་སུ་བསྒྲལ་ནས། དེ་ལ་ཕན་འདོགས་པར་མཛད་པས། སེམས་ཅན་མང་པོ་ཀླུ་གོང་རྒྱལ་པོའི་གནོད་འཚེ་ལས་སྐྱོབ་པར་མཛད་པ་དང་། སྣེའུ་གདོང་དུ་གོང་མ་གྲགས་པ་རྒྱལ་མཚན་སྐུ་གཤེགས་ཁར་པཎྜི་ཏ་སངས་རྒྱས་བཟང་པོར་མིང་ཐོགས་པའི་མི་མ་ཡིན་སྟོབས་ཆེན་པོ་ཞིག་གིས་བཏབ་པ་ལ་སྔགས་འཆང་ཆེན་པོ་ཤཱཀྱ་དཔལ་ལ་སོགས་པའི་རིག་སྔགས་ཀྱི་དབང་ཕྱུག་ཤིན་དུ་མང་པོའང་། ཅི་བྱའི་གཏོལ་མ་རྙེད་པས། མཐུ་སྟོབས་ཀྱི་བདག་ཉིད་ཆེན་པོ་འདི་སྤྱན་དྲངས་པའི་ཚེ། མི་མ་ཡིན་དེས། སྐུ་འཁོར་བ་རྣམས་ཀྱི་ཡིད་བསྒྱུར་ནས། དངོས་སུ་མཇལ་བར་རུང་ངམ་གྱི་ཇུ་ཐིག་དོར་བ་ན། མི་མཇལ་བ་བཟང་བའི་མདུད་པ་བབས་པས། རེ་ཞིག་ལྟག་ལེབ་དུ་སྐུ་རིམ་གྱི་མདོས་གཏོར་བསྒྲུབ་ཅིང་བཞུགས་པའི་ཚེ། དམིགས་ཡུལ་གྱི་སྐུ་སྲོག་ལ་བར་གཅོད་བྱུང་ཟིན་པའི་མཚན་མ་གསལ་པོ་ཤར་བས། ཕྱིར་ཐེགས་པའི་ཞུ་བ་སྐོར་དུས། མི་ཐེགས་པར་ཞུ་བ་འབའ་ཞིག་ལས་མཐའ་གསལ་བ་མ་བྱུང་བ་ལ་ཐུགས་དམ་གྱི་མཚན་མ་ལོག་པ་སོགས་གསུངས་པས། སྐུ་དངོས་ཀྱི་བྱིན་བརླབས་ལ་ཕེབས་དགོས་པའི་ཞུ་ནན་བྱུང་བ་ན། སྐུ་སྲོག་ལ་འཐུད་དུ་མི་འདུག་པའི་བཀའ་སྩལ་གསལ་པོར་གནང་ཀྱང་། ཞུ་ནན་མ་ཟློག་པས། བྱིན་བརླབས་མཛད་པར་ཐིགས་པ་ན། ཞལ་མཇལ་མ་ཐག་མི་མ་ཡིན་ཆེན་པོ་དེ་དངོས་སུ་བརླམས་ཏེ། རབ་ཏུ་དངངས་པ་དང་བཅས་པས་ཅལ་ཅོལ་མང་དུ་སྨྲ་ཞིང་གཏིང་ནས་འཚུབས་པའི་སྤྱོད་པ་སྟོན་པ་ལ། དྲག་སྔགས་དང་ཏིང་ངེ་འཛིན་གྱིས་གཟིར་བས་དེས་ཀྱང་ཆེས་ཤིན་དུ་དངངས་ཤིང་སྐྲག་པས་སྐད་ངན་མུ་ཅོར་སྨྲ་བཞིན་པའི་ངང་ནས། ཁོ་ཉིད་ཀྱི་སྐྱེ་བརྒྱུད་སྔར་བྱས་ད་འབྱུང་སོགས་དང་། ཟག་བཅས་ཀྱི་མངོན་པར་ཤེས་པའི་རྩལ་གྱིས་འདས་པའི་དུས་ཀྱི་གཏམ་རྒྱུད་མང་པོ་དང་། མ་འོངས་པ་ན་འབྱུང་བའི་ཚུལ་མང་པོ་ལུང་བསྟན་པ་རྣམས་ཡི་གེར་བྲིས་པའི་ཤོག་དྲིལ་དིང་སང་ཀྱང་རྩེ་ཉིད་ན་ཡོད་སྐད། དེ་ལྟར་བཅའ་ཅོའི་གཏམ་མང་པོས་མཚམས་སྦྱར་ནས་སླར་གསོལ་བ། དམ་པ་ཁྱོད་ཐོག་མར་ཕེབས་དུས་སྐུ་སྲོག་ལྷག་མ་ཅུང་ཟད་ཙམ་ཡོད་ནའང་། སྐུ་འཁོར་བ་རྣམས་ལ་ཇུ་ཐིག་འདོར་དུ་བཅུག་སྟེ་དེའི་མདུད་པ་བདག་གིས་བསྒྱུར་ནས། སྐུ་སྲོག་གི་ལྷག་བཅད་ཚར་བས། ང་ནི་སངས་རྒྱས་སྟོང་བྱོན་ཀྱང་། འཚོ་བའི་ཐབས་མེད། ཕྱགས་ཕྱིར་ལས་སྣ་འཛིན་པ་འདི་དང་འདི་ཞེས་བྱ་བ་རྣམས་ཀྱང་ཁྲིད་དེ་འགྲོ་ཞེས་ཟེར་བ་ན། དེར་འདུས་པ་ཀུན་སྐྲག་སྟེ་གདོང་འཆི་མ་དང་བཅས་ནས་བདག་ཉིད་ཆེན་པོ་འདི་ལ་སྐྱབས་ཞུས་པ་ན། སླར་ཡང་གནད་ལ་གཟིར་བས། དེའི་ཚབ་ཏུ་རྒྱ་དཀར་ནག་སོགས་ཡུལ་ཆེ་གེ་མོའི་རྒྱལ་པོ་མིང་འདི་སྐད་བྱ་བ་ཚེ་ཐར་ལ་གཏོང་ཞེས་སོགས་དང་སྔར་སྲོག་གཅད་མ་ཚར་བའི་སྐུ་འཁོར་རྣམས་འཇོག་པ་ཁས་བླངས། གཞན་ཡང་དམ་པ་འདི་ལ་སྐྱབས་འཆའ་བ་མཐའ་དག་ལ་གནོད་འཚེ་མི་བྱེད་པས་མནའ་དོར་ནས། བཅོས་མ་མ་ཡིན་པའི་གདུང་ཤུགས་ཀྱིས་ཞུ་དོན་སྨྲེ་སྔགས་སུ་འབུལ་བ་སོགས་ཉམས་ཉེས་ཤིང་ཐབས་དང་བྲལ་བའི་ཚུལ་རྣམས་གོང་མ་དབོན་བློན་ཉིད་ཀྱིས་སྔོན་བྱས་པའི་ལས་སྨིན་པར་དགོངས་ཏེ། སྔ་ཐོག་ཕན་ཐོགས་སྲིད་པ་ཙམ་ཡིན་འདུག་ཀྱང་། སྔོན་གྱི་འཕེན་པའི་དབང་ལས་ཐལ་ཚར་འདུག་པའི་ཚུལ། མངོན་སུམ་པ་འདི་ཉིད་ཡིན་ན། སྐུའི་སྲོག་ལ་འཐུད་པའི་ཐབས་རྒྱལ་བས་ཀྱང་མི་མཁྱེན་པར་འདུག དིང་ནི་མི་མ་ཡིན་ཆེན་པོ་དེ་ཉིད་ཡིན་གྱིས་མིའི་རྣམ་པ་ཙམ་དུ་བས་མོད། ད་ལྟའི་འདི་ཉིད་བཞུགས་པར་འདོད་ན། འབྱུང་པོ་དེ་བཅིང་བས་བཅིངས་པ་ཉིད་ཀྱིས་དེ་མ་དཀྲོལ་གྱི་བར་དུ་གནས་པ་ཉིད་དོ། །དེ་ལྟ་མོད་ཀྱིས། འབྱུང་པོ་དག་ལ་དཔོན་དུ་བསམ་པ་ནི་འཁྲུལ་བ་བས་ཀྱང་ཉིང་འཁྲུལ་ཏེ། དེས་ན་མི་མ་ཡིན་འདི་བསྐྲད་ནས། ཡུན་ཅུང་ཟད་ཙམ་མི་ཉིད་དུ་བཞུགས་པར་འདོད་དམ་འདོམ་ཁ་གྱིས་ཤིག ཅེས་བཀའ་སྩལ་པས། རྗེས་མའི་དོན་དེ་ཉིད་ལ་གསོལ་བ་བཏབ་པའི་ངོར། འབྱུང་པོ་དེ་ལ་གཏོར་མ་གནང་ནས་བཀའ་བསྒོས་ཏེ། སྲིན་མཛུབ་ལ་བཅིངས་བའི་ཕྱག་མདུད་དཀྲོལ་བས། དེ་མ་ཐག་ཏུ་འབྱུང་པོ་དེ་ཕྱིར་དེངས་ནས་ཐུགས་རིག་གསལ་ཞིང་རྣལ་དུ་གནས་པས། ཞག་གཉིས་གསུམ་ཙམ་དུ་བཀའ་གྲོས་གནང་འོས་དང་། བཀའ་ཆེམས་འཇོག་པ་སོགས་ཀྱང་མཛད། དེ་བས་ཀྱང་འཇིག་རྟེན་ཕྱི་མའི་དོན་གལ་ཆེ་བར་དགོངས་ཏེ། རིགས་ཀྱི་བསྙེམས་པ་དང་མངོན་པའི་ང་རྒྱལ་དོར་ནས་བདག་ཉིད་ཆེན་པོ་འདིའི་ཞབས་ལ་བཏུགས་ཏེ། ངན་སོང་སྦྱོང་བ་ཀུན་རིག་གི་དབང་བསྐུར་བ་དང་། གོང་དུ་འཕོ་བའི་གདམས་པ་ལ་སོགས་པས་རྗེས་སུ་བཟུང་ནས། ཕན་བདེའི་བཀའ་དྲིན་ཡང་དག་པར་སྩལ་བ་ལ་སོགས་པ་ནི་སྣང་སྲིད་མ་ལུས་པ་ལ་དབང་བསྒྱུར་བར་ནུས་པའི་རྟགས་སོ། །གང་གི་ཞལ་ནས་ཧཱུྃ་ཞེས་བརྗོད་ཙམ་གྱིས། །དྲེགས་པའི་གཙོ་བོ་མཐའ་དག་དངངས་བྱེད་ཅིང་། །ཕཊ་ཀྱི་སྒྲ་ཡིས་སྲིད་གསུམ་བསྒྲོལ་མཛད་པ། །གསང་བའི་བདག་པོ་ཡང་འདིར་བྱོན་ནམ་ཅི། །མཐུ་སྟོབས་རྡོ་རྗེའི་མེ་ཆར་དྲག་པོ་ཡིས། །སྟོང་ཕྲག་བགེགས་ཀྱི་ཚོགས་རྣམས་བསྲེག་མཛད་ཀྱང་། །འགྲོ་ཀུན་ཐུགས་རྗེའི་ཆར་གྱིས་རབ་ཏུ་བསིལ། །ཞི་བའི་བདེ་ལ་འགོད་པའི་སྐལ་བཟང་བསྩལ། །ཁྱོད་ཐུགས་སྙིང་རྗེ་ཆེན་པོའི་རང་གདངས་ལས། །བགེགས་འདུལ་ཁྲོ་ཚོགས་མང་པོའི་འཕྲོ་འདུ་ཡིས། །གཉིས་སྣང་སྲིད་པའི་འཆིང་བ་རབ་བཀྲོལ་ནས། །འགྲོ་ཀུན་བདེ་བ་ཆེན་པོའི་གླིང་དུ་བསྒྲལ། །དེ་དག་ནི་མཐུ་སྟོབས་ཀྱི་རྫུ་འཕྲུལ་མངོན་པར་འདུ་མཛད་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།དེ་ལྟར་འཇིག་རྟེན་པ་དང་རྗེས་སུ་མཐུན་པའི་ཆོ་འཕྲུལ་སྣ་ཚོགས་པ་མངོན་པར་འདུ་མཛད་པ་ཙམ་དུ་མ་ཟད། ས་དང་ལམ་གྱི་ཡོན་ཏན་དཔག་ཏུ་མེད་པ་ཐུགས་ལ་འཁྲུངས་ཤིང་། གྲུབ་པའི་རྟགས་ཀྱང་མང་དུ་སྟོན་པར་མཛད། སྐུ་གཞོན་ནུའི་དུས་ཀྱི་རྣམ་པར་ཐར་པར་སྨོས་པ་རྣམས་ནི་ཐེག་པ་ཆེན་པོར་རིགས་སད་པའི་རྟགས་དང་། གཡུ་མཚོའི་ཁ་ལ་སོགས་པར་མི་ཟས་ལ་མ་རྟེན་པར་ཡུན་རིང་དུ་བཞུགས་ཀྱང་། སྐུ་ལུས་རབ་ཏུ་རྟས་ཤིང་། ཐུགས་དམ་རིན་པོ་ཆེ་གོང་དུ་འཕེལ་བ་ལ་སོགས་པ་ནི། ཁམ་གྱི་ཟས་ལ་ཆགས་པ་དང་བྲལ་བའི་བསམ་གཏན་གྱི་ཏིང་ངེ་འཛིན་མངོན་དུ་གྱུར་པའི་རྟགས་དང་། ལུགས་གཉིས་ཀྱི་མཛད་པ། གང་ལ་སྤྱོད་ཀྱང་ཐོས་བསམ་སྒོམ་གསུམ་ལས་ཅུང་ཟད་ཀྱང་མ་གཡོས་པར་སྤྱོད་པས་ལུས་སེམས་ཤིན་སྦྱངས་ཀྱི་བདེ་བ་ཐོབ་པ་ནི་དཀོན་མཆོག་མངོན་པར་རྟོགས་པ་ཐོབ་པའི་རྟགས་དང་། རྫུ་འཕྲུལ་འདུ་མཛད་པའི་ཚུལ་གོང་དུ་སྨོས་པ་རྣམས་དང་དགོན་གནས་རབ་ཏུ་མང་པོ་བཏབ་ཅིང་། རྟེན་གསུམ་འཛམ་བུའི་གླིང་དུ་ཡ་མཚན་ཆེ་བ་རྣམས་བཞེངས་པའི་ཚེ་ནའང་འབད་རྩོལ་ལ་མ་ལྟོས་པར་ཏིང་ངེ་འཛིན་གྱི་ངང་མི་གཡོ་བར་འགྲུབ་པ་དང་། དུས་ནམ་ཡང་འཆད་རྩོད་རྩོམ་གསུམ་དང་ཐུགས་དམ་འཆག་མེད་ཀྱི་རིམ་པ་ལས་གཡོས་མི་སྲིད་པར་གཞན་དོན་རྒྱ་ཆེར་འགྲུབ་པ་ལ་སོགས་པ་ནི། རྫུ་འཕྲུལ་ལ་མངའ་བརྙེས་པའི་རྟགས་དང་། ཆོས་ཀྱི་རྗེ་གོ་བོ་རབ་འབྱམ་པས། ༼གཙང་༽རྩང་ཕྱོགས་ལ་སློབ་གཉེར་ལ་འགྲོ་བར་ཞུས་པ་ན། མ་འོངས་པ་མཁྱེན་ཏེ། ད་རེས་བར་ཆད་ཅུང་ཟད་འབྱུང་སྲིད་པ་འདུག་སོས་ཀ་སོང་ཞེས་བཀའ་སྩལ་བ་ལ། ད་རེས་རང་ཕྱིན་ཆོག་པའི་ཞུ་བ་ནན་གྱིས་བྱུང་དུས། དབུ་ཞྭ་ཞིག་གནང་ནས། ཅིས་ཀྱང་འགྲོ་ན་འདི་གྱོན་ལས་སོང་འདིས་ཕན་ཐོགས་པ་ཡིན་ཞེས་གསུང་བའི་ཚེ། དབུ་ཞབས་ཀྱི་ཐིལ་ལ་རེག་པའི་སྨོན་ལམ་བཏབ། ཟླ་བོ་མེད་པར་བོང་བུ་ཞིག་ལ་ཇ་གཉིས་བཀལ་ནས་སོང་བས། སེ་རུ་དཀར་ཁུང་དུ་བོང་ཁལ་ལོག་པ་ལ་འཇུས་པས་མ་ཐུབ་པར་མི་བོང་ཁལ་གསུམ་ཆུ་འཁྲིས་སུ་ལྷུང་ནས་ཅི་བྱའི་གཏོལ་བྲལ་བའི་སྐབས་སུ། དབུ་ཞྭ་ཞྭ་སེར་དེ་གཙང་པོའི་གཞུང་ལ་ཁྱེར་བྱུང་བ་ལས་ཡར་ལ་འགྲོ་བའི་འགྲུལ་པ་དག་གིས་མཐོང་ནས། ཞྭ་འདི་གྱོན་མི་དེ་ཆུ་ནང་ན་ཟགས་ཡོད་པར་གདོན་མི་ཟ་བས། དེ་ལ་ཕན་པར་བྱའོ་ཞེས་གླེང་བཞིན་པར་འོངས་པས། མི་བོང་རྣམས་ཟགས་པའི་རྗེས་དེ་རིག་ནས་ལྟས་པས། མེ་བོང་གཉིས་ཆུའི་འཁྲིས་ཕྱེད་ནུབ་ཙམ་ན་མ་ཤི་བར་འདུག་པ་མཐོང་ནས་ཐག་པའི་ཞུར་ལ་དྲངས། ཆུ་འཁྲིས་ནས་ཐག་པ་གང་གི་ཚད་ཙམ་ན་ཕ་བོང་ཞིག་ལ་ཇ་སིག་གཉིས་པོ་ཆུའི་རླབས་ཀྱིས་ཁལ་བཀལ་བ་ལྟར་བྱས་འདུག་པ་ལ་ཞགས་པ་འཕངས་ནས་བཏོན་པས་མ་ཉམས་པར་ཐོན་ཏེ། འབྲས་ཡུལ་སྐྱིད་མོས་ཚལ་དུ་གཏོལ་བས། ཀུན་མཁྱེན་གོ་བོ་རབ་འབྱམས་པ་ཞེས་སྙན་པའི་གྲགས་པ་སྲིད་པ་གསུམ་དུ་གཡོ་བ་འདི་ལྟ་བུ་བྱུང་ངོ་། །དེའི་ཚེ་དབུ་ཞྭ་དེ་མེད་ན་ཆུ་ནང་དུ་ཁྱག་དྲིར་འཆི་བ་ལས་གཞན་པའི་ཐབས་མི་འདུག ཁྱེད་ཀྱི་ཨ་ཁུ་དེ་ལ་མངོན་མཁྱེན་ཡ་མཚན་ཅན་མངའ་བ་ཡིན། གསུང་བ་རྗེ་ཉིད་ལས་དངོས་སུ་ཐོས་པ་དང་། གཞན་གྲྭ་བུ་སློབ་དང་། ཡོན་བདག་སོགས་ལ་མངོན་མཁྱེན་ཡིན་པར་མི་གསུང་ཀྱང་། མ་འོངས་པའི་སྤང་བླང་ཇི་ལྟར་ལུང་བསྟན་པ་བཞིན་ཐོག་ཏུ་བབས་པ་མང་པོ་བྱུང་བ་ལ་སོགས་པ་རྣམས་ནི། མངོན་པར་ཐོས་པ་ཐོགས་མེད་དུ་མངའ་བའི་རྟགས་དང་། ཆར་པ་འབེབས་གཅོད་དང་། སད་སེར་ཐོག་གསུམ་བསྲུང་བ་ལ་འབད་རྩོལ་མི་དགོས་པར་ཐུགས་འདུན་གཏད་པ་ཙམ་གྱིས་དོན་འགྲུབ་པ་དང་། བྱིང་གི་༼ཨོ་༽དབོག་དཀར་བྲག་ཕུག་ཏུ་ཐུགས་དམ་ལ་བཞུགས་དུས་བྲག་ལ་ཕྱག་གཡོན་པའི་རྗེས་གསལ་བར་དོད་པ་བྱུང་ཞིང་། ཕུགས་གསར་ནས་རྒྱལ་གྱི་རྩིབས་རི་ལ་ཐེགས་པའི་ལམ་དུ་ཆིབས་ཐོག་ནས་ལྷུང་ཚུལ་བསྟན་པའི་སར་ཤིན་ཏུ་སྲ་བའི་རྡོ་བ་ལ་ཞབས་གཉིས་ཀ་ནུབ་པའི་རྗེས་གསལ་བར་དོད་པ་དང་། སེང་གེ་ཕུག་ན་རྡོ་ལ་ཞབས་གཡས་པའི་རྗེས་གསལ་བར་དོད་པ་གཉིས་ཡོད་པ་ལ་སོགས་པ་རྣམས་ནི་འབྱུང་བ་ལ་རང་དབང་ཐོབ་ཅིང་གནས་ལུགས་མངོན་དུ་གྱུར་པའི་རྟགས་དང་། ལོངས་སྤྱོད་མི་ཟད་པ་ནམ་མཁའི་མཛོད་ལ་མངའ་བརྙེས་པས། ཅི་ཙམ་སྤྱད་ཀྱང་ཟད་མི་ཤེས་ཤིང་། འགྲོ་བ་མི་དང་མི་མ་ཡིན་པ་ཐམས་ཅད་ཀྱིས་བཀའ་ཉན་ཞིང་གསུང་བསྒྲུབས་ནས། དགོས་དགུ་ཅོག་ལྷུན་གྲུབ་ཏུ་འབྱུང་བ་ནི། སྣང་སྲིད་དབང་དུ་འདུས་པའི་རྟགས་དང་། གཟུགས་ལ་སོགས་པའི་ཆོས་ཐམས་ཅད་ལ་མངོན་ཞེན་ལོག་པར་མངོན་སུམ་གྱིས་གྲུབ་པ་དང་། མེ་དང་ཆུ་ལ་སོགས་པ་འབྱུང་བའི་གནོད་པ་དང་། འབྱུང་པོའི་གནོད་པས་གཙེས་པ་མང་པོ་ཞི་བར་གྱུར་ཅིག་པའི་གསུང་བྱོན་པ་ཙམ་གྱིས་གནོད་པ་དེ་དག་ཞི་ནུས་པའི་བདེན་ཚིག་གྲུབ་པ་དང་། གཉིད་རྨུགས་སོགས་སྒྲིབ་པ་ལྔ་དང་ནམ་ཡང་འགྲོགས་མི་སྲིད་པ་དང་། ཙཱ་རི་ནས་ཕྱིར་ཕེབས་པ་ཚུན་སྐུ་ལ་ཤིག་སྲོ་སོགས་སྲིན་བུའི་རིགས་དགའ་ཡང་མི་མངའ་བར་ཀུན་ལ་གྲགས་པ་དང་། སྦྱིན་པ་ལ་དགའ་ཞིང་སེར་སྣ་ཅུང་ཟད་ཀྱང་མི་མངའ་བ་དང་། དུས་རྟག་ཏུ་རྒྱལ་བ་དགྱེས་པའི་མཛད་སྤྱོད་ལས་གཞན་དུ་མི་འཆེལ་བ་དང་། བྱང་ཆུབ་ཀྱི་སེམས་བརྟན་པ་རྐྱེན་གྱིས་མི་འཕྲོགས་པ་དང་། སྐུ་ལ་གྲིབ་མ་མི་མངའ་བར་ངེས་པ་རྙེད་པའི་བཀའ་བཅུ་པ་སངས་རྒྱས་དཔལ་གྱིས། བདག་ཉིད་ཆེན་པོ་འདིའི་སྐུ་ལུས་ལ་མེ་མར་དང་ཉི་མ་ལ་སོགས་པའི་མདངས་ཀྱིས་ཕོག་པའི་ཚེ། གཞན་ལ་བསྟན་ནས་ཡིད་ཆེས་པར་བྱས་པ་ལ་སོགས་པ་ནི། བླ་མེད་རྫོགས་པའི་བྱང་ཆུབ་ལས་ཕྱིར་མི་ལྡོག་པའི་རྟགས་དང་། གསེན་དགོན་དུ་སྐུ་མཚམས་ལ་བཞུགས་དུས་གཅུང་པོ་ནམ་མཁའ་རྒྱལ་མཚན་པ་ལ། ངེད་ལ་ས་ཐོབ་པའི་ཡོན་ཏན་གྱི་ཆ་ཅུང་ཟད་ཀྱང་མེད་རུང་། མདང་སང་རྨི་ལམ་གྱི་མཚན་མ་མཐོང་བ་རྣམས་ནི་ས་ཐོབ་པའི་རྟགས་འབའ་ཞིག་ཡང་ནས་ཡང་དུ་བྱུང་། གསུང་བ་ལན་འགའ་ཞིག་ཕེབས་པ་དང་། རྗེས་སུ་མཐུན་པར། གཞི་ཐམས་ཅད་ལ་གྱ་གྱུ་མེད་པའི་བསམ་པ་དང་། ཉེས་སྤྱོད་ལས་ལྡོག་ཅིང་བླ་མེད་རྫོགས་བྱང་བསྒྲུབ་པའི་གེགས་མ་ལུས་པ་སྤྱོད་པའི་ཚུལ་ཁྲིམས་རྣམ་པར་དག་པ་དང་། དམ་པའི་ཆོས་གསན་པ་ལ་ངོམས་ཆོག་མི་མངའ་ཞིང་། ཏིང་ངེ་འཛིན་དང་རྫུ་འཕྲུལ་གྱིས་སངས་རྒྱས་མང་པོ་ལ་ཆོས་གསན་པའི་ཚིག་དོན་ཐུགས་སུ་ཆུད་དེ། མཁས་རློམ་གཞན་གྱི་རྣ་བའི་སྤྱོད་ཡུལ་དུ་མ་གྱུར་པའི་གསུང་རབ་ཤིན་དུ་མང་པོ་མཁྱེན་པ་དང་། རང་གི་དོན་དང་དམན་པ་ཡིད་ལ་བྱེད་པས་རྣམ་པར་དབེན་པའི་དགོན་པ་འབའ་ཞིག་ཏུ་བཞུགས་པ་དང་། འདྲིས་པ་དང་འཁྲེན་པ་མི་མངའ་བས་སྐུ་སྐྱེ་བ་སྔ་མ་རྣམས་སུ་རྫུས་ཏེ་སྐྱེ་བའི་ཚུལ་མང་དུ་བསྟན་པ་དང་། ཕ་རོལ་ཏུ་ཕྱིན་པ་ལ་སྤྱོད་ཅིང་ཉན་རང་གི་ས་ལ་མངོན་པར་མི་དགེས་པ་དང་། བདག་ཏུ་འཛིན་པ་ལ་སོགས་ཅུང་ཟད་ཀྱང་མི་མངའ་ཞིང་། རྣམ་ཐར་སྒོ་གསུམ་གྱི་ཏིང་ངེ་འཛིན་ལ་དབང་འབྱོར་པ་སོགས། ས་དང་པོ་ནས་བདུན་པའི་བར་གྱི་ཡོངས་སྦྱོང་གི་རྟགས་རྣམས་ཀྱང་གསལ་བར་མངའ། གཞན་དག་གིས་བསྐལ་པར་འབད་ཀྱང་འགྲུབ་མི་སྲིད་པའི་བསྟན་པ་དང་སེམས་ཅན་གྱི་དོན་རླབས་པོ་ཆེ་བསྒྲུབ་པ་ལ་བར་དུ་གཅོད་པའི་མཚན་མ་ཙམ་ཡང་མི་མངའ་བར་བདེ་བླག་ཏུ་འགྲུབ་པ་རྣམས་ནི་ལྷའི་བུའི་བདུད་བཅོམ་པའི་རྟགས་དང་། ལས་ངན་པ་ལ་རྟག་པར་སྤྱོད་པ་དག་གིས། དུག་གི་སྦྱོར་བ་ཞུས་པས་ཅུང་ཟད་མཉེལ་བ་ལན་གསུམ་གྱི་བར་དུ། སྨན་པ་ལ་མ་ལྟོས་པར་ཐུགས་དམ་ཁོ་ནའི་སྟོབས་ཀྱིས་སྙུན་ལས་གྲོལ་བར་མཛད་པ་སོགས་ནི་ནང་དུ་དུག་གསུམ་བཅོམ་པའི་དབང་ལས་ཏེ་ཉོན་མོངས་པའི་བདུད་བཅོམ་པའི་རྟགས་དང་། འཆི་བ་མེད་པའི་རིག་འཛིན་མངོན་དུ་མཛད་ནས་དག་པའི་ཞིང་རྣམས་སུ་རྫུ་འཕྲུལ་གྱི་རྣམ་པར་རོལ་པའི་ངང་ལས་སྤྲུལ་པའི་སྐུ་རྒྱུན་མི་ཆད་དུ་འབྱོན་པར་མཛད་པ་ནི་འཆི་བདག་གི་བདུད་བཅོམ་པའི་རྟགས་དང་། གཞན་སྣང་ལ་སོ་སོ་སྐྱེ་བོའི་ཚུལ་འཛིན་ཀྱང་འཇའ་ལུས་བརྙེས་པ་ལ་སོགས་པའི་གསང་བའི་རྣམ་ཐར་རྣམས་ནི་ཕུང་པོའི་བདུད་བཅོམ་པའི་རྟགས་དང་། དུས་ཕྱིས་ཉིན་མོའི་ཐུན་མཚམས་འགའ་ཞིག་ཏུ་གཞན་སྣང་ལ་རྣལ་མཆོག་ཅུང་ཟད་ཙམ་མཛད་པ་ལྟར་སྣང་ཀྱང་མཚན་མོ་རྣལ་བ་སུ་ཞིག་གིས་ཀྱང་མ་ཚོར་བ་ལ་སོགས་པ་ནི་མ་རིག་པའི་གཉིད་ལས་སངས་པའི་རྟགས་དང་། རྣམ་གྲོལ་དོན་དུ་གཉེར་བ་རྣམས་ལ་ཉེ་བར་མཁོ་བའི་དོན་མི་མཁྱེན་པ་འགའ་ཡང་མི་མངའ་བ་ནི་ཤེས་བྱ་ལ་བློ་གྲོས་རྒྱས་པའི་རྟགས་དང་། འབད་རྩོལ་མེད་པར་བསྟན་པ་དང་སེམས་ཅན་གྱི་ཕན་བདེ་རྒྱ་ཆེན་པོ་ཤུགས་ཀྱིས་འགྲུབ་པ་ནི། ཁྱབ་པ་དང་རྟག་པའི་བདག་ཉིད་ཅན་གྱི་འཕྲིན་ལས་ལྷུན་གྱིས་གྲུབ་པའི་རྟགས་སོ། །རྒྱ་ཆེན་ལུང་གི་ཆུ་ཀླུང་འཁྱིལ་བའི་མཚོ། །དངོས་སྟོབས་རིགས་པའི་རྦ་རླབས་གཡོ་བ་དེར། །ཐོས་བསམ་སྒོམ་པའི་བང་རིམ་མཐོ་ལྡན་པ། །ཐུབ་བསྟན་གསེར་གྱི་རི་དབང་མཐོན་པོའི་རྩེར། །ཏིང་འཛིན་སྒོ་བརྒྱ་འབྱེད་པའི་གཞལ་མེད་ཁང་། །རྣལ་འབྱོར་བཞི་ཡི་བ་གམ་བཏོད་པ་དེར། །སྙོམས་འཇུག་རྣམ་དགུའི་གདན་ཁྲི་ཡངས་པ་ལ། །གཡོ་མེད་རྡོ་རྗེའི་སྐྱིལ་ཀྲུང་བརྟན་པོར་བཅས། །ངོ་མཚར་མཛད་པའི་སྤྱན་སྟོང་རབ་ཕྱེ་ནས། །ངེས་དོན་རྟོགས་པའི་རྡོ་རྗེ་ཆེར་གདེངས་པས། །ལྷ་མིན་བདུད་ལས་རྒྱལ་བ་ཁྱོད་ལགས་སོ། །དེ་དག་ནི་ཡོན་ཏན་གྱི་ཆོས་མང་པོས་ཐུགས་རྒྱུད་ཡོངས་སུ་གཏམས་པ་རྗེས་སུ་དཔག་པར་བྱེད་པའི་རྟགས་མངོན་དུ་གྱུར་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།དེ་ལྟར་ཐོས་བསམ་སྒོམ་གསུམ་གྱིས་རང་དོན་མཐར་ཕྱིན་ནས་གཞན་གྱི་དོན་རྒྱ་ཆེན་པོ་མཛད་པའི་ཚུལ་ཡང་། ཐོག་མར་བཤད་པ་ཉིན་མོར་བྱེད་པའི་དགའ་སྟོན་གྱིས་སྐལ་ལྡན་གྱི་སློབ་མ་རྣམས་ལ་ཡང་དག་པའི་ལམ་སྣང་བར་མཛད་པའི་ཚུལ་བརྗོད་པར་བྱ་སྟེ། དགུང་ལོ་བཅོ་བརྒྱད་བཞེས་པ་ཤིང་མོ་ལུག་གི་ལོའི་དབྱར་ཆོས་ཀྱི་ཐོག་ཏུ། དཔལ་གསང་ཕུ་ནེའུ་ཐོག་རྡོ་རྗེའི་གདན་གཉིས་པར་གྲགས་པའི་ཆོས་ཀྱི་གྲྭ་ཆེན་པོའི་འཆད་ཉན་པར་མངའ་གསོལ་ཏེ། མཐོང་སྨོན་གྲྭ་ཚང་གི་ཆོས་སྟོན་པ་གསེར་གྱི་ཁྲི་ལ་ཞབས་ཀྱི་པདྨོ་རྣམ་པར་བཀོད་ཅིང་། འཇམ་དབྱངས་དཀོན་མཆོག་བཟང་པོའི་སྲས་ཀྱི་ཐུ་བོར་བཟུང་ནས། ཡུམ་ཤེས་རབ་ཀྱི་ཕ་རོལ་ཏུ་ཕྱིན་མ་འབུམ་མཐོང་སྨོན་དང་། དེ་གང་དུ་བཞུགས་པའི་གནས་གཟིམས་ཁང་མཐོང་སྨོན་གྱིས་ཐོག་དྲངས། དམ་པ་དེ་ཉིད་ཀྱི་མཆོད་པའི་རྟེན་དང་། ཉེ་བར་སྤྱད་པའི་ལོངས་སྤྱོད་དང་གྲྭ་བུ་སློབ་ལ་སོགས་པ་དབང་རིས་སུ་ཡོད་དོ་ཅོག་བསྩལ་བ་ན། བདག་རྐྱེན་དུ་མཛད་ནས་ཆུ་དགོན་ཕུག་པ་ལ་སོགས་པར་འཆད་ཉན་ཁོ་ན་ལ་བརྟན་པ་མི་ལྷོད་པས་ཀློག་པའི་གྲྭ་ལས་གཞན་དུ་མི་འཆེལ་བའི་གོ་བཞེས་ཏེ། ལས་སྟོད་ལྷོ་བྱང་ནས་དྭགས་ཀོང་གི་བར་སྟོད་སྨད་ཡན་ཕྱིན་མཐའ་དག་ཏུ་ཆོས་བར་ལ་བཏེག་ནས། དམ་པའི་ཆོས་ཀློག་པ་ཁོ་ན་ལྷུར་མཛད་པ་ལས། བུ་སློབ་ཀྱི་འདུ་བ་རྒྱ་མཚོ་ལྟ་བུར་འཕེལ་ཞིང་། ཕལ་ཆེ་བ་གཞན་དོན་ནུས་པའི་དགེ་བའི་བཤེས་གཉེན་བརླབས་པོ་ཆེ་ཤ་སྟག་ཏུ་ཚར་བས། བསྟན་པ་ལ་ཕན་པ་དཔག་ཏུ་མེད་པ་མཛད་ཅིང་། དུས་ཕྱིས་རོང་སྟོན་ཐམས་ཅད་མཁྱེན་པ་གནས་ངེས་མེད་དུ་འཆད་ཉན་མཛད་པའི་ཟུར་ཆོས་པའང་ཡུན་རིང་དུ་མཛད་དེ། རིགས་ལྔ་ལྷ་ཁང་དང་། སྲིན་པོ་རི། ཆུ་ཤུལ་གནས། བྱང་ཆུབ་གླིང་། དོ་མ་ཤེལ་གྲོང་། བོད་ཀྱི་རི་བོ་རྩེ་ལྔའི་མགུལ་ལ་སོགས་པ་རྣམས་དང་། སྙེ་ཕུ་ཤུག་གསེབ། བསམ་ཡས། གྲྭ་ཐང་། བྱིང་། བྱ་ས། ཐང་པོ་ཆེ། ཁྲ་འབྲུག རྩེས་ཐང་། སྣེ་གདོང་། རྒྱལ་བཟང་ལ་སོགས་པ་རྣམས་དང་། འཕན་ཡུལ་གྱི་དྲོ་ས། ཉན་པོ། སྐམ་དགོན། མཁར་རྩེ། གླང་ཐང་། རྒྱལ་ལྷ་ཁང་། གྲབ་ཀྱི་ཕུ་མདའ་ལ་སོགས་པ་དང་། ལོ་བྱ་ཡུལ། སྤངས་ས། རྒྱ་སྟེངས། ཨེ་ཝཾ་སོགས་དབུ་རུ་སྟོད་ཀྱི་སའི་ཆ་རྣམས་དང་། དྭགས་པོར་གྲུམ་ལུང་ཕུ་མདའ། སྒམ་པོ། ལོ་རླན་སོགས་སུ་ལན་མང་དུ་ཕྱགས་ཕེབས་ཏེ། ཆོས་ཀྱི་འཁོར་ལོ་བསྐོར་ཞིང་། གཞན་ཡང་ཡར་ཀླུངས་སྟོད་སྨད། སྐྱིད་གཡོར། དབུས་རི། དབུར་ཕན་སོགས་གནས་གཅིག་ཏུ་མ་ངེས་པའི་ཡུལ་གྲུ་མང་པོར་ཆོས་ཀྱི་དགའ་སྟོན་བསྩལ་ལོ། །དེ་ལྟར་རྣམ་པར་དཀར་བའི་འཕྲིན་ལས་ཆེན་པོའི་ངང་ཉིད་དུ། ཤྲཱི་ནཱ་ལེནྡྲའི་ཆོས་གྲྭ་ཆེན་པོའི་གཞི་ཐིངས་རྗེས། དགུང་ལོ་བཞི་བཅུ་ཞེ་ལྔ་བཞེས་པ། ཆུ་ཕོ་ཁྱི་ལོའི་དབྱར་ཆོས་ཀྱི་ཐོག་ཏུ། ཀུན་མཁྱེན་རོང་པོ་ཉིད་ཀྱིས་རྒྱལ་ཚབ་དམ་པར་མངའ་གསོལ་ནས། གདན་སར་བསྐོས་ཏེ། དཔལ་ནཱ་ལེནྡྲའི་ཆོས་སྡེར་གཏོགས་སོ་ཅོག་གི་གཙུག་གི་ནོར་བུར་གྱུར་ལ། དེ་དག་གི་བར་སྐབས་སུ་ལྷོ་པ་ཁྲི་དཔོན་གྱིས་ལས་སྟོད་ལྷོར་སྤྱན་དྲངས་ནས་ཤེལ་དཀར་ཆོས་སྡེའི་ཚོགས་པ་ལ་ཆོས་ཀྱི་འཁོར་ལོ་རྒྱ་ཆེན་པོ་བསྐོར་ཞིང་། ཕུགས་གསར་བྱ་བར་ཆོས་བར་གྱི་ཐོས་བསམ་རྒྱ་ཆེན་པོ་འབྱུང་བའི་སྲོལ་བཏོད་པར་མཛད་པ་དང་། ཆོས་ཀྱི་རྗེ་མཁས་གྲུབ་དགེ་ལེགས་དཔལ་བས། ༼རྒྱལ་༽རྒྱངས་རྩེ་ཆོས་སྡེའི་གདན་ས་སྐྱུར་ནས། ཡོན་མཆོད་ཁ་རྒྱས་མཛད་པར། ཁོང་བས་ལྷག་པ་བདག་ཉིད་ཆེན་པོ་འདི་འབའ་ཞིག་ཏུ་བསམས་ནས་གདན་ས་མཛད་པར་གསོལ་བ་བཏབ་པ་ལ། ཀུན་མཁྱེན་རོང་པོའི་བཀའ་མ་ཆོགས་པས། གདན་སར་མ་བཞུགས་ཀྱང་། དཔལ་འཁོར་བདེ་ཆེན་གྱི་འདུས་པ་ཆེན་པོའི་ཚོགས་ལ་ཆོས་ཀྱི་འཁོར་ལོ་ཡུན་རིང་དུ་བསྐོར་ཞིང་། རིན་སྤུངས་ནང་སོ་དཔལ་རིན་པས་གསུང་ཆོས་ཞུ་བར་སྤྱན་དྲངས་པའི་ཞར་ལས་བྱམས་ཆེན་གྱི་ཚོགས་སུ་ཡང་ཆོས་ཀྱི་འཁོར་ལོ་བསྐོར་བར་མཛད། ཧེནྟུ་ཆེན་པོ་ཀུན་དགའ་རྒྱལ་མཚན་པས་སྤྱན་དྲངས་ནས། ༼མངོན་༽སྔོན་དགའ་ཆོས་སྡེའི་དགེ་འདུན་གྱི་ཚོགས་ལ་ཆོས་ཀྱི་འཁོར་ལོ་བསྐོར་བ་ཡང་ལན་མང་དུ་མཛད། མཐོང་སྨོན་གཟིམས་ཁང་གི་ཞིག་སོས་ལ་ཕྱགས་ཕབས་པའི་དུས་ལ་སོགས་པ་སྐབས་མང་པོར། གསང་ཕུའི་ཚོགས་པ་ལའང་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བར་མཛད་ལ། སྣེ་གདོང་དུ་ཕེབས་དུས་ལ་སོགས་པར། སྤུ་གུ་ངོ་གྲྭ་ཚང་གི་ཆོས་ཁྲི་དམར་པོའི་ཐོག་ནས་རྩེས་ཐང་གི་འདུས་པ་ཆེན་པོའི་ཚོགས་ལ་ཆོས་ཀྱི་འཁོར་ལོ་བསྐོར་བ་ཡང་ལན་མང་དུ་མཛད། བསམ་ཡས་ཀྱི་ཡོ་འབོག་ཆོས་ཁྲི་ལ་བཞུགས་ནས་ཚོགས་ཆོས་ཀྱང་ལན་མང་དུ་གསུངས། ཁྱད་པར་སྐུ་འདའ་ཁར་སྙེ་ཐང་འོར་དུ་གསང་ཕུའི་གདན་ས་པ་རྣམ་གཉིས་ཀྱིས་ཐོག་དྲངས། འདུས་པའི་དགེ་འདུན་ནི་སྟོང་དང་བཞི་བརྒྱ་ཙམ། གཞུང་ཆོས་ཀྱི་དཔེ་འགྲེམས་རང་ཀྱང་བདུན་བརྒྱ་ལ་ཉེ་བ་ཙམ་ཚོགས་པ་ལ། མདོ་སྡེ་དང་རྒྱུད་སྡེ་དང་བསྟན་བཅོས་ཀྱི་གཞུང་ཆེན་མོར་གཏོགས་པ་དང་བཅས་པ་པོད་ཆེན་ཉི་ཤུ་རྩ་ལྔའི་གཞུང་ཆོས་སྦྲེལ་ནས་གནང་། སྲུབས་བར་རྣམས་སུ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་ཁྲིད་དང་། ཟབ་ལམ་དཔལ་ལྡན་ནཱ་རོ་པ་ཆེན་པོའི་ཆོས་དྲུག་གི་ཁྲིད་དང་། རྣལ་འབྱོར་ཡན་ལག་དྲུག་པའི་ཁྲིད་ལ་སོགས་པ་ཁྲིད་བཀའ་མི་འདྲ་བ་བདུན་བསྩལ་བས་ཞག་རེ་ཆོས་ཐུན་སུམ་ཅུ་རྩ་གཅིག་རེ་སྐྱར་ཆོས་དང་བཅས་པ་གནང་། མཚན་མོའི་ཆ་ལ་དབང་བསྐུར་རྗེས་གནང་སོགས་གང་ལ་གང་མཚམས་པའི་ཆོས་ཀྱི་འཁོར་ལོ་རྒྱུན་མི་ཆད་དུ་བསྐོར་བར་མཛད་པ་རྣམས་ནི། ཊཱིཀ་གཞུང་བཤད་པ་ཉམས་ལེན་དང་བཅས་པ་ཐུགས་ཁོ་ན་ནས་གསུངས་ཤིང་། དེའི་རིང་ལ་ཕྱག་དཔེར་གཏོགས་པ་ཡི་གེ་ནི་གཅིག་ཀྱང་གཟིགས་པ་ལྟ་ག་ལ་ཞིག སྐུའི་ཉེ་ལོགས་ཙམ་དུ་ཡང་མི་བཞུགས་པས། ཐམས་ཅད་ཚིག་མཐུན་པར། མི་བརྗེད་པའི་གཟུངས་མངའ་བར་ཁ་ཚོན་གཅོད་ལ། ཕྱོགས་དང་ཕྱོགས་རྣམས་སུ་ནི་རྗེ་བཙུན་འཇམ་དཔའི་དབྱངས་དང་དུས་ནམ་ཡང་མི་འབྲེལ་བས་ན་རྗེ་བཙུན་གྱིས་གསུངས་པ་ཉིད་ལ་རྗེས་ཟློས་མཛད་པར་གོར་མ་ཆག་གོ །ཞེས་གླེང་བར་གྱུར་ཏོ། །མདོར་ན་དགུང་ལོ་བཅོ་བརྒྱད་པ་ནས་དྲུག་བཅུ་རྩ་གཅིག་པའི་བར་དུ། མདོ་རྒྱུད་བསྟན་བཅོས་མན་ངག་རིག་གནས་ལ་སོགས་པ། བོད་གངས་ཅན་ན་བཞུགས་པའི་དམ་པའི་ཆོས་ཡིན་ནོ་ཅོག་གསུངས་ནས། བསྟན་པ་ལ་ཕྱག་བྲིས་རྒྱ་ཆེར་མཛད་དོ། །འབུམ་ཕྲག་གཞུང་གིས་མཛེས་པའི་མགྲིན་པ་ནས། །ངེས་དོན་སྦྲང་རྩིས་མྱོས་པའི་གླུ་དབྱངས་མཁན། །གསུང་རབ་འདབ་བརྒྱ་གཡོ་བའི་སྐྱེད་ཚལ་དུ། །ལེགས་བཤད་སྙན་པའི་དར་དིར་བསྒྲག་ལ་མཁས། །གང་ཁྱོད་ཤེས་བྱའི་མཁའ་ལ་ཐོགས་མེད་རྒྱུ། །ལུང་རིགས་མངར་བའི་བཅུད་ཀྱིས་ལུས་རྒྱས་པ། །ཤེས་ལྡན་རྣ་བར་སྐྱུགས་པའི་ཆོས་ཀྱི་གཏམ། །སྦྲང་རྩིའི་དོག་པས་གངས་ཅན་མ་ལུས་གང་། །དམ་ཆོས་འཆད་ལ་མཁས་པའི་ཉི་མ་ནི། །གནས་ལྔ་རིག་པའི་མཁའ་ལ་ཤར་བའི་ཚེ། །བློ་ལྡན་བློ་ཡི་པད་ཚལ་ཁ་ཕྱེ་ནས། །རྣམ་སྤྱོད་འཛུམ་པའི་གེ་སར་རྒོད་པར་མཛད། །ལེགས་བཤད་ཉིན་མོར་བྱེད་པ་ཤར་བ་ན། །ལོག་སྨྲའི་བྱ་ཚོགས་ལྐུགས་པར་བྱས་ནས་ཀྱང་། །མི་ཤེས་མུན་པ་སེལ་བར་མཛད་ཡོད་ཀྱིས། །ཡེ་ཤེས་སྣང་གསལ་ལོང་ཅིག་སྐལ་ལྡན་ཀྱཻ། །དེ་ལྟར་བཤད་པའི་དགའ་སྟོན་གྱིས་སྐལ་བ་དང་ལྡན་པའི་གདུལ་བྱ་གྲངས་མེད་པ་བླ་ན་མེད་པའི་བྱང་ཆུབ་ཀྱི་ལམ་ལ་འགོད་པར་མཛད་དེ་བདག་ཆེན་འཇམ་དབྱངས་པ་དང་མཐུ་སྟོབས་དབང་ཕྱུག་ལ་སོགས་པ་ས་སྐྱ་འཁོན་གྱི་གདུང་བརྒྱུད་རྣམས་དང་། གོང་མ་གྲགས་པ་རྒྱལ་མཚན་དང་། སྤྱན་སྔ་རིན་པོ་ཆེ་ངག་གི་དབང་པོ་སོགས་ལྷ་གཟིགས་རླངས་ཀྱི་གདུང་བརྒྱུད་རྣམས་དང་། གཞན་ཡང་འབྲི་སྟག་གི་ཞལ་ངོ་སོགས་དབུས་གཙང་གི་ཆེ་བཙན་མང་པོ་གསུང་ཆོས་ཀྱི་བདུད་རྩིས་ཚིམ་པར་མཛད། དབུ་ཞྭ་བླ་མ་ནམ་མཁའ་རྒྱལ་མཚན་པ་ལ་སོགས་པ་རྒྱལ་མོ་རོང་དང་། ༼ཙོང་༽རྩོང་ཁའི་ཡུལ་གྱི་ཆེ་གཉན་བཙུན་གསུམ་དཔག་ཏུ་མེད་པ་དང་། ལྷ་འབྲི་ཤེས་རབ་རྡོ་རྗེ་བ་སོགས་རབ་སྒང་གི་ཆེ་བཙུན་དུ་མ་དང་། སྲིད་ཀར་དབོན་ཐུང་ལ་སོགས་པ་འཛམ་ཡུལ་གྱི་མི་ཆེན་དུ་མ་དང་། དྲུང་ཏིང་འཛིན་ནམ་མཁའ་བ་སོགས་གོག་གླིང་ཨ་གྲོ་ལྷན་གྱི་མི་ཆེན་པོ་རྣམས་དང་སྐྲེ་རོང་ལྕགས་གསུམ་གྱི་བླ་དཔོན་མང་པོ་དང་། ནང་ཆེན་གྲགས་པ་ཁུ་དབོན་དང་། ཚངས་གསར་བསོད་ནམས་འོད་ཟེར་བ་སོགས་སྒོམ་སྡེ་ནང་ཡ་གཉིས་ཀྱི་ཞལ་ངོ་ལ་སོགས་པ། མདོར་ན་མདོ་ཁམས་ཕྱོགས་ཀྱི་ཆེ་གཉན་བཙུན་གསུམ་ཕལ་ཆེ་བ་ཆོས་ཀྱི་བཀའ་དྲིན་ནོད་པས་ཚིམ་པར་མཛད་པ་དང་། གསུང་ལས་འཁྲུངས་པའི་དགེ་བའི་བཤེས་གཉེན་ཀྱང་། ཤེལ་དཀར་དུ་ཆོས་རྗེ་རྗེ་བཙུན་པ་སོགས་གདན་ས་པ་གཉིས་རྒྱུད་དང་། སེམས་དཔའ་ཆེན་པོ་བྱང་ཆུབ་བློ་གྲོས་པ་སོགས་ཆོས་འཆད་རབ་ཏུ་མང་པོ། མཁན་ཆེན་སྤོ་རྭ་བ་ལ་སོགས་པ་ངམ་རིངས་དང་། བཟང་ལྡན་སོགས་སུའང་གསུང་ལས་འཁྲུངས་པའི་ཆོས་འཆད་མང་དུ་འཕེལ་ཞིང་། སྣར་ཐང་། དཔལ་འཁོར་བདེ་ཆེན། ཞྭ་ལུ། བཀྲ་ཤིས་ལྷུན་པོ། བྱམས་ཆེན། ཆོས་ལུང་། མངོན་དགའ་ཆོས་སྡེ་སོགས་སུ་ཡང་གསུང་ལས་སྐྱེས་པའི་འཆད་ཉན་པ་མང་དུ་བྱུང་། དབུ་རུ་སྟོད་དུ་རྒྱ་ཆེན་ཆོས་ཀྱི་སྤྱན་མངའ་བ་བསོད་ནམས་ལྷའི་དབང་པོ་སོགས་བྱ་ཡུལ་གྱི་གདན་ས་པ་གཉིས་རྒྱུད་ཆོས་འཆད་ཀྱི་ཚོགས་དང་བཅས་པ། སྤངས་ས། རྒྱ་སྟེངས། ཨེ་ཝཾ་སོགས་ཀྱི་སྤྱན་སྔ་དང་ཆོས་འཆད། གཞན་ཡང་རྒྱ་འབྲི་ལ་སོགས་པར་ཆོས་སྟོན་པར་ནུས་པའི་བུ་སློབ་མང་དུ་བྱུང་། འཕན་ཡུལ་དུ་ནཱ་ལེནྡ་ཉིད་ཀྱིས་གདན་ས་པ་ཆོས་འཆད་ཀྱི་ཚོགས་དང་བཅས་པ་མང་པོ་དང་། གླང་ཐང་དུ་ཆོས་ཀྱི་རྗེ་བློ་གྲོས་རྒྱལ་མཚན་པ་སོགས་སྤྱན་སྔ་གཉིས་རྒྱུད་འཆད་ཉན་པའི་ཚོགས་དང་བཅས་པ། ལྷ་ཁང་དུའང་སྤྱན་སྔ་གཉིས་རྒྱུད་ཆོས་འཆད་མང་པོ་དང་བཅས་པ། དེ་མཐུན་དྲོ་ས། ཉན་པོ། སྐམ་དགོན། ཐང་སག སྒོ་ཡབ། གསས་ཁང་སོགས་སུའང་། གདན་ས་པ་དང་འཆད་ཉན་མཛད་པའི་བུ་སློབ་མང་དུ་བྱུང་། སྐྱི་ཤོང་དུ། ཆོས་ཀྱི་རྗེ་ནམ་མཁའ་བརྟན་པ་དང་། ཆོས་རྗེ་གྲགས་རྒྱལ་བ། ཆོས་རྗེ་ལེགས་མཆོག་པ་སོགས་གསང་ཕུ་གླིང་སྟོད་ཀྱི་གདན་ས་པ་མང་པོ་དང་། པཎྜི་ཏ་ཆེན་པོ་ཤེས་རབ་དཔལ་ལྡན་བ་དང་། ཆོས་ཀྱི་རྗེ་ཆོས་རྒྱལ་བ་སོགས་གསང་ཕུ་གླིང་སྨད་ཀྱི་གདན་ས་པ་མང་པོས་ཐོག་དྲངས། གསང་ཕུའི་ཆེན་པོ་ཆོས་འཆད་མཛད་པའི་བུ་སློབ་ཀྱང་མང་དུ་བྱོན། ཚལ་གུང་ཐང་། བདེ་བ་ཅན། ཟུལ་ཕུ། སྒ་སྐྱོར་སོགས་སུ་སྡེ་སྣོད་འཆད་པའི་བུ་སློབ་མང་པོ་དང་། ཆོས་རྗེ་སྒྲ་པ་སོགས་ཆོས་རྫོང་གི་གདན་ས་པ་བརྒྱུད་མ་དང་། ངག་དབང་དགྱེས་པའི་རྡོ་རྗེ་སོགས་བཀྲ་ཤིས་སྒང་གི་གདན་ས་པ་དང་ཆེན་པོ་ཆོས་འཆད་རབ་ཏུ་མང་པོ་དང་། དཔལ་རི་བྲག་ནག་གི་གདན་ས་པ་སོགས་གསང་སྔགས་ཀྱི་གྲྭ་ས་རྣམས་སུ་ཡང་གསུང་ལས་སྐྱེས་པའི་ཆོས་འཆད་མང་དུ་བྱུང་ཞིང་། རི་བོ་དགེ་ལྡན་དང་། སེར་འབྲས་སོགས་སུ་ཡང་གསུང་ཆོས་ཀྱི་བཀའ་དྲིན་ཐོབ་པའི་ཆོས་འཆད་མང་དུ་བྱུང་ངོ་། །མཁན་ཆེན་གྲགས་རིན་པ་དང་། མཁན་ཆེན་ཆོས་རྒྱལ་བ་སོགས། ཚོགས་སྡེ་བཞིའི་མཁན་པོ་དང་། ཆོས་འཆད་མང་པོའང་གསུང་ལས་སྐྱེས། ཆེན་པོ་དཔལ་འབྱོར་བ་ལ་སོགས་རྩེས་ཐང་གི་ཆེན་པོ་ཆོས་འཆད་གྲངས་ཀྱིས་མི་ལང་བ་དང་། ཆོས་ཀྱི་རྗེ་ལྷུན་བདེ་བ་ལ་སོགས་པ་གདན་ས་ཐེལ་གྱི་མཁན་སློབ་ཆོས་གསུམ་སོགས་དུས་དེའི་ཚེ། བསྟན་པ་འཛིན་པའི་སྐྱེས་བུ་དམ་པ་ཕལ་ཆེར་དམ་པ་འདིའི་གསུང་ལས་སྐྱེས་པ་ཤ་སྟག་ཡིན་ལ། བན་དཀར་བ་འཇམ་དཔལ་བཟང་པོ་དང་། ལོ་ཆེན་བསོད་ནམས་རྒྱ་མཚོའི་སྡེ་དང་། གྲུབ་ཆེན་སངས་རྒྱས་བསམ་གྲུབ་ལ་སོགས་ཏེ། མཁས་ཤིང་གྲུབ་པ་བརྙེས་པས། མི་ཆེན་པོ་རྣམས་ཀྱི་བླ་མར་གྱུར་པ་མང་པོའང་གསུང་ལས་སྐྱེས། བསྟན་པའི་མངའ་བདག་བྱམས་ཆེན་རབ་འབྱམས་པ་དང་། པཎ་ཆེན་ཤཱཀྱ་མཆོག་ལྡན་པ་དང་། ཀུན་མཁྱེན་གོ་བོ་རབ་འབྱམས་པ་ལ་སོགས། བྱ་བྲལ་འཆད་ཉན་གྱི་སྒོ་ནས་བསྟན་པའི་རྩ་ལག་མཆོག་བརྙེས་ཏེ། སྙིགས་མའི་དུས་སུ་ཐུབ་པ་གཉིས་པ་ལྟར་གྲགས་པ་རྣམས་ཀྱང་བདག་ཉིད་ཆེན་པོ་འདི་ལ་གསུང་ཆོས་ཀྱི་བཀའ་དྲིན་ནོད་པ་ཤ་སྟག་སྟེ། དེའི་ཕྱིར་དམ་པ་འདིའི་སློབ་མ་དང་། ཡང་སློབ་ཉིང་སློབ་ཀྱིས་གངས་ཅན་གྱི་ལྗོངས་མ་ལུས་པ་ཁྱབ་པར་གང་བས་ན། བསྟན་པ་དང་ཕན་བདེ་རབ་འབྱམས་ཀྱི་བཀའ་དྲིན་མུ་མེད་པར་བསྩལ་ལོ། །དབུས་གཙང་གི་སའི་ཐིག་ལེ་མ་ལུས་པ་མཁས་པའི་འཁོར་ཚོགས་ཀྱིས་གང་བར་མཛད་པ་དེ་བཞིན་དུ། མངའ་རིས་དང་། མདོ་ཁམས་སོགས། རྒྱ་དཀར་ནག་ལ་ཐུག་གི་བར་དུ་མཁས་གྲུབ་ཀྱི་སློབ་མ་དང་། ཡང་སློབ་ཉིང་སློབ་སོགས་ཀྱིས་གང་བར་མཛད་མོད་ཀྱིས། ཡི་གེའི་ཚོགས་ལ་འཇིགས་པས་རེ་རེ་བཞིན་བྲི་བར་མ་སྤོབས་སོ། །རིགས་རུས་ཆོ་འབྲང་དྲེགས་པས་རབ་འགྱིང་ཞིང་། །གངས་རིའི་ལྗོངས་འདིར་ཆེ་བར་རློམ་རྣམས་ཀྱང་། །ཁྱོད་ཀྱི་ཞབས་ཟུང་རེག་པའི་གེ་སར་རྡུལ། །གཙུག་གི་ནོར་བུའི་རྒྱན་དུ་གུས་བསྟན་ཞིང་། །ཁྱོད་གསུང་རྣ་བར་ལྷུང་བའི་མཁས་མང་ནི། །འབུམ་ཕྲག་ཆོས་ཀྱི་ཁྲི་ལ་རབ་འཁོད་ནས། །ལེགས་བཤད་ཟབ་མོའི་ཆར་གྱི་རྒྱུན་ཕབ་པས། །ཐུབ་བསྟན་རྒྱ་མཚོའི་ལྗིང་རྣམས་ཡོངས་སུ་འགེངས། །བརྒྱད་ཁྲི་བཞི་སྟོང་ཆོས་ཀྱི་སྒོ་ཕྱེ་ནས། །འགྲོ་ཀུན་ཐར་པའི་ལམ་ལ་རབ་ཁྲིད་དེ། །རྣམ་གྲོལ་གསེར་གྱི་ཁང་བཟང་ཉམས་དགའ་བར། །བདེ་ཆེན་སྐུ་བཞིའི་དཔལ་ལ་འགོད་པར་མཛད། །དེ་དག་ནི་འཆད་པ་ཉིན་མོར་བྱེད་པའི་འོད་ཀྱིས་ཕྲེང་བས་སྲིད་པ་གསུམ་གྱི་མུན་པ་བསལ་ནས་གདུལ་བྱའི་པད་ཚལ་རྒྱས་པར་མཛད་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།ད་ནི་རྩོད་པ་སེང་གེའི་ང་རོས་ཕྱིར་རྒོལ་བའི་གླང་ཆེན་སྨྱོན་པ་བརྟུལ་བའི་ཚུལ་བརྗོད་པར་བྱ་སྟེ། སྐུ་གཞོན་ནུར་བཞུགས་ནས་གསན་སྦྱོང་མཛད་པའི་ཚེ་ནའང་། སྡུས་གྲྭ་རིགས་ལུང་གི་སར་སུས་ཀྱང་འགྲན་པར་མི་བཟོད་པའི་རིགས་པའི་དཔུང་མངའ་བས། དྭགས་དབོན་རིགས་པའི་དབང་ཕྱུག་བྱ་བར་ཀུན་མཐུན་པའི་སྟོན་གྲགས་ཀྱིས་ཕྱོགས་ཐམས་ཅད་དུ་ཁྱབ་པར་མཛད་ལ། བླ་མ་སློབ་དཔོན་དུ་གྱུར་ནས་ཀྱང་། ཚོགས་བསོག་པ་དང་། གླིང་བསེ་བས་ཞབས་འབྲིང་དུ་ཐལ་མོ་ཁ་དབྱེ་བར་མི་ནུས་པ་ཙམ་དུ་གྲགས་ཤིང་། དེའི་ཚེ་དཔལ་གསང་ཕུའི་གྲྭ་ས་ན་རྩོད་པ་ལ་འགྲན་པའི་ཟླ་དང་བྲལ་བ་ནི། བདག་ཉིད་ཆེན་པོ་འདི་དང་། མཁས་པ་དགེ་བ་རྒྱལ་མཚན། གྲྭ་ཆུང་ཡོན་ཏན་རྒྱ་མཚོ་དང་གསུམ་པོ་ཁོ་ནའོ་ཞེས་ཟེར་ཞིང་དེ་དག་ལས་ཀྱང་མཆོག་ཏུ་གྱུར་པ་ནི་དམ་པ་འདི་ཁོ་ནའོ། །ཞེས་ཡོངས་སུ་གྲགས་སོ། །དུས་ཕྱིས་རྩྭ་རི་ནས་ཕེབས་རྗེས། རྗེ་བཙུན་མཁྱེན་པའི་གཏེར་གྱི་བཀའ་དྲིན་ལས། བདེ་བར་གཤེགས་པའི་གསུང་རབ་མ་ལུས་པ་ལ་ལྐོག་ཏུ་མ་གྱུར་པའི་སྤྱན་ཐོབ་པས། གཞུང་ལུགས་མང་པོ་ལ་གཞན་གྱི་ནོར་བའི་ཕྲེང་བ་རྣམས་ཀྱང་ཕྱིན་ཅི་མ་ལོག་པར་མཁྱེན་ཏེ། སྔར་རྒོལ་བའི་འདོད་པ་ཇི་སྙེད་པ་ཡི་གེར་བཀོད་ནས། ནོར་བའི་ཚོགས་འདི་རྣམས་དྲུངས་ནས་འབྱིན་པའི་རིགས་པའི་དཔུང་མངའ་འོ་ཞེས། ཕྱིར་རྒོལ་ཡང་དག་ཏུ་ཞལ་གྱིས་འཆེས་ཤིང་། ལན་ཐོབ་ཅིག་ཅེས་བྱ་བ་དང་། ཡང་དག་པའི་གྲུབ་པའི་མཐའ་ནི་འདི་དང་འདིའོ་ཞེས་དངོས་སུ་སྟོབས་ཞུགས་ཀྱི་རིགས་པས་གྲུབ་པའི་དམ་བཅའ་བ་མང་པོ་ཡི་གེར་བཀོད་ནས། རྒོལ་བ་པོ་ཇི་སྙེད་མཆིས་པའི་རྩོད་པ་ལ་ལན་གྱི་སྣང་བས་དཀར་པོར་མཛད་དོ། །ཞེས་སྔ་རྒོལ་རྣམ་དག་ཏུ་ཞལ་གྱིས་འཆེས་པའི་རྩོད་ཡིག ལྷ་སའི་རྡོ་རིངས་ལ་སྦྱར་ཏེ་འབེལ་བའི་གཏམ་གྱི་སྒྲོགས་པར་མཛད་པ་ན། བདག་ཉིད་ཆེན་པོ་འདིའི་རིགས་པའི་དཔུང་བཟོད་པ་ནི་འཇིག་རྟེན་གྱི་ཁམས་ན་སུ་ཡང་མ་འཚལ་ན། རྩོད་པར་བཟོད་པ་ལྟ་ག་ལ་ཞིག ཐམས་ཅད་སྤོབས་པ་དང་བྲལ་བར་བྱས་སོ་ཞེས་སྙན་པའི་གྲགས་པས་ས་ཆེན་པོ་ཁོར་ཡུག་དང་བཅས་པ་ཁྱབ་པར་གྱུར་ཏོ། །ཡང་ལན་ཅིག་གི་ཚེ་གོང་མ་གྲགས་པ་འབྱུང་གནས་ལྷ་སར་ཕེབས་པས། རི་བོ་དགེ་ལྡན་ནས་ཆོས་ཀྱི་རྗེ་མཁས་གྲུབ་དགེ་ལེགས་དཔལ་བ་བྱོན་པ་དང་། བདག་ཉིད་ཆེན་པོ་འདི་ཞལ་འཛོམས་པའི་སྐབས་ཤིག་ཏུ། མཁན་ཆེན་ཀུན་རྒྱལ་བས་གླེང་། སློང་བའི་གཏམ་གྱི་ཕྲོས་པ་གསུང་རབ་ལ་འབེལ་བའི་གཏམ་གྱི་གླེང་མོར་བསྒྱུར་བ་ན། ཆོས་རྗེ་མཁས་གྲུབ་པས་སྔར་རྒོལ་ལྟར་དམ་བཅའ་བཞག་སྟེ། དུས་ཀྱི་འཁོར་ལོའི་རྒྱུད་འགྲེལ་རྣམས་རང་གི་བསྟན་དོན་ལ་མི་སླུ་བའི་ཚད་མ་སྔ་མ་སྔོན་དུ་སོང་བའི་དཔྱད་གསུམ་གྱིས་དག་པའི་ལུང་རྣམ་དག་ཡིན་པས་ན། དེ་ནས་གསུངས་པའི་འཇིག་རྟེན་གྱི་ཁམས་ཀྱི་ཆགས་ཚུལ་རྣམས་ཀྱི་ཇི་ལྟར་གསུངས་པ་བཞིན་ཡོད་ལ། མངོན་པའི་གཞུང་རྣམས་ཀྱང་དེ་ལྟ་བུ་ཡིན་པས། དེ་ནས་གསུངས་པའི་འཇིག་རྟེན་གྱི་ཁམས་ཀྱི་གནས་ཚུལ་རྣམས་ཀྱང་དེ་ཁོ་ན་ལྟར་ཡོད་དོ། །དེས་ན་རི་རབ་ལ་ཟླུམ་པོར་ཡོད་པའི་ཆ་ཅིག་དང་། གྲུ་བཞིར་ཡོད་པའི་ཆ་ཅིག་སྟེ། གཉིས་ཀ་ཁས་ལེན་ཀྱང་། དུས་འཁོར་ནས་བཤད་པའི་རི་རབ་ཟླུམ་པོའི་གོ་ས་ན། མངོན་པ་ནས་བཤད་པའི་རི་རབ་གྲུ་བཞི་ཡོད་པ་དང་། དེ་ལས་ལོག་སྟེ་གྲུ་བཞིའི་གོ་ས་ན་ཟླུམ་པོ་ཡོད་པར་ནི་མཁས་མི་ལེན། ཆ་ཅན་རི་རབ་གཅིག་གི་གོ་ས་ན་ཆ་ཤས་རི་རབ་ཟླུམ་པོ་དང་གྲུ་བཞི་གཉིས་ཡོད་པར་ཁས་བླངས་པ་ལ་འགལ་བ་མེད་པའི་དཔེ་ནི། ཆ་ཅན་རླན་བཤེར་ཕོར་གང་གི་གོ་ས་ན། ཆ་ཤས་བདུད་རྩི་ཕོར་གང་དང་རྣག་ཁྲག་ཕོར་གང་ཡོད་ཀྱང་། བདུད་རྩིའི་གོ་ས་ན་རྣག་ཁྲག་མེད་པ་དང་། རྣག་ཁྲག་གི་གོ་ས་ན་བདུད་རྩི་མེད་པ་བཞིན་ནོ། །ཞེས་དམ་བཅའ་བར་མཛད་དོ། །དེ་ལ་ཐོག་མར་ཐལ་ངག་ཏུ་མ་བཙུགས་པར། ཁྱེད་ཀྱི་ལུགས་ལ་རི་རབ་གཅིག་གི་གོ་ས་ན་རི་རབ་གྲུ་བཞི་དང་ཟླུམ་པོ་གཉིས་ཀ་ཡོད་ལ་གྲུ་བཞིའི་གོ་ས་ནི་འདིའོ། །ཟླུམ་པོའི་གོ་ས་ནི་འདིའོ། །ཞེས་སོ་སོར་ངོས་བཟུང་རྒྱུ་མི་འདུག་པས། རི་རབ་ཟླུམ་པོའི་གོ་ས་ན་རི་རབ་གྲུ་བཞི་ཡོད་པར་འདོད་དགོས་པ་འདྲ་ཞེས་གསུངས་པ་ན། དེ་འདྲ་ཤེས་བྱ་སྒོག་གཏུམ་མའི་རིགས་པ་ཡིན་མོད་ཀྱི། འོན་ཀྱང་རི་རབ་གཅིག་གི་གོ་ས་ན་རི་རབ་གཉིས་ཡོད་པར་ཁས་བླངས་པ་ལ་སྐྱོན་མེད་དེ། ཆོས་ཅན་ཡན་གང་བ་རེ་རེ་ལའང་ལྡོག་པའི་དབྱེ་བ་མཐའ་ཡས་པ་ཡོད་དོ། །ཞེས་གསུང་ངོ་། །ཡང་ཁྱེད་ཀྱི་དཔེ་དོན་སྦྱོར་ལུགས་དེ་ལྟར་ན། རི་རབ་གྲུ་བཞི་དང་ཟླུམ་པོ་གང་ཡང་མིན་ནམ། རླན་བཤེར་ཕོར་གང་པོ་བདུད་རྩི་དང་རྣག་ཁྲག་གང་ཡང་མིན་པས་ཤེས་གསུངས་པ་ན། ཆོས་ཐམས་ཅད་སེམས་ཀྱི་སྣང་བ་ཙམ་ཡིན་པར་ཤེས་ན་དེ་ཁོ་ན་ལྟར་ཁས་ལེན་དགོས་ཞེས་གསུངས་སོ། །དེར་ཐལ་ངག་ཏུ་སྦྱར་ནས། རི་རབ་ཟླུམ་པོ་ཡིན་པར་ཐལ། དེར་སྟོན་པའི་དུས་འཁོར་གྱི་ལུང་དེ་དཔྱད་གསུམ་གྱི་དག་པའི་ལུང་རྣམ་དག་ཡིན་པའི་ཕྱིར། འདོད་ཟེར་བ་ལ་མིན་པར་ཐལ། དེ་གྲུ་བཞི་ཡིན་པའི་ཕྱིར་ཏེ། དེར་སྟོན་པའི་མངོན་པའི་གཞུང་དེ་དེའི་ཕྱིར། འཁོར་གསུམ་ཀ་ལ་ལན་མེད་དོ། །ཞེས་གསུངས་པས། ཁོང་ཅུང་ཟད་སྐྱེངས་ཤིང་ཚབ་ཚུབ་ཏུ་གྱུར་པ་ལ། ལྷ་ས་གཅིག་གི་གོ་ས་ན་ལྷ་ས་གཉིས་ཡོད་པར་ཐལ། རི་རབ་གཅིག་གི་གོ་ས་ན་རི་རབ་གཉིས་ཡོད་པའི་ཕྱིར། ཇོ་ཤཱཀ་གཅིག་གི་གོ་ས་ན་ཇོ་ཤཱཀ་གཉིས་ཡོད་པར་ཐལ། དེའི་ཕྱིར། ལྷ་སའི་ཇོ་བོ་ཤཱཀྱ་ལ་བཞུགས་པའི་སྐུ་གཅིག་དང་། བཞེངས་པའི་སྐུ་གཅིག་སྟེ་གཉིས་ཀྱི་ཆ་ཡོད་པར་ཐལ། རི་རབ་ལ་ཟླུམ་པོའི་ཆ་གཅིག་དང་གྲུ་བཞིའི་ཆ་གཅིག་སྟེ་གཉིས་ཡོད་པའི་ཕྱིར། ཞེས་སོགས་རིགས་པའི་གནམ་ལྕགས་ཀྱི་ཕྲེང་བ་ཟད་པ་མེད་པ་ལོག་རྟོག་རི་མགོར་འཕེན་པར་མཛད་པས། སྔར་རྒོལ་གྱི་སྤོབས་པ་ཕྲོགས་ཏེ་ལན་གྱིས་དབུལ་བར་བྱས་པས། ཁྱེད་ཀྱི་ཐལ་འགྱུར་དེའི་ལན་ཨ་ཕོ་ར་པོ་ཁ་ལ་དྲིས་ནས་འདེབས་དགོས་པར་འདུག་གསུང་བ་སོགས་ཆམ་སྐྱུར་གྱི་ཚུལ་དུ་ཆོས་དང་མི་མཐུན་པའི་ལན་འདེབས་པ་ལ་ཞུགས་པ་ན། རྩོད་པ་ལས་རྒྱལ་བའི་རྒྱལ་རྔ་ཀུན་ལ་སྒྲོག་པའི་དོན་དུ་ཐལ་སྐད་མང་དུ་བསྒྲགས་ཤིང་། སྐུའི་རྣམ་འགྱུར་འགྱིང་བག་དང་ལྡན་པར་བཞེངས་པ་ན། སྔར་རྒོལ་བའི་ཐུགས་རྒྱུད་ཞེ་སྡང་གིས་ཚིག་ནས། ཁྱོད་ཀྱི་བསྙེན་པར་རྫོགས་པའི་མཁན་པོ་ང་ཡིན་པས། བླ་མ་ལ་སྲིད་ཞུ་དོར་ནས་ཐུབ་ཆོད་ཀྱི་སྤྱོད་པ་འདི་ལྟ་བུས་ངན་སོང་མ་སྒྲུབ་ཅིག་ཅེས་པ་ལ་སོགས་པའི་ཚིག་རྩུབ་མོ་སྨྲ་བ་ལ་ཞུགས་པ་ན། བདག་བསྙེན་པར་རྫོགས་པའི་དུས་དང་གནས་ནི་འདིའོ། །དོན་གྱི་སླད་དུ་མཚན་ནས་སྨོས་ན་མཁན་པོའི་མཚན་འདི་སྐད་དོ། །ལས་བྱེད་པའི་སློབ་དཔོན་དང་གསང་སྟེ་སྟོན་པའི་སློབ་དཔོན་ནི་འདིའོ། །ཞེས་དལ་བུས་གསུངས་པ་ན་ལན་གྱིས་དབེན་པས་དྭགས་པོ་མིག་པོ་ཆེ་བྱ་བ་བསྙེན་པར་རྫོགས་པའི་མཁན་པོ་བྱས་པ་དང་ནོར་བ་ཡིན། ཞེས་བྱ་བའི་མདོངས་གསོལ་གསུངས་ཀྱང་ཚིག་རང་ག་བའི་སྨྲ་བ་ཙམ་ལ་ཡང་། ཟོལ་སྦྱོར་དང་ཚེར་མ་དེ་ཙམ་འཆགས་ན། རྒྱལ་བའི་གསུང་རབ་ཀྱི་ཚིག་དོན་ལ་ལྟ་སྨོས་ཀྱང་ཅི་ཞིག་འཚལ་བར་ཀུན་གྱིས་ངེས་ཤེས་འདྲོངས་པར་བྱས་སོ། །རིགས་པའི་གནམ་ལྕགས་ལེགས་བཤད་གློག་ཕྲེང་ཅན། །ཐལ་ངག་འབྲུག་སྒྲ་དྲག་པོས་ངེས་དྲངས་ཏེ། །རྒོལ་བ་ངན་པའི་རི་རྩེར་བབས་པ་ན། །ལོག་རྟོག་བྲག་རི་འཇིག་པ་ཆོས་ཉིད་ཡིན། །རྩོད་པ་སེང་གེའི་ང་རོ་རབ་བསྒྲགས་ཚེ། །ལོག་སྨྲའི་ཝ་ཚོགས་སྙིང་ནི་ལྐོག་མར་ཕྱུང་། །ཕས་རྒོལ་གླང་ཆེན་འདར་བའི་ཁུར་འཛིན་ན། །སྨྲ་ངན་རི་དྭགས་མ་ལུས་བག་ཡོད་གྱིས། །རྣམ་དཔྱོད་སྤྲིན་སྔོན་འཐུག་པོ་གཡོ་བའི་མཁར། །ལེགས་བཤད་འབྲུག་སྒྲ་ཟབ་མོ་བསྒྲགས་པའི་ཚེ། །ལོག་སྨྲའི་བྱ་ཚོགས་སྙིང་ལ་མི་དགའ་ཡང་། །བློ་ལྡན་གཙུག་ཕུད་ཅན་རྣམས་གར་བྱེད་དོ། །ཡིད་ཆེས་ལུང་གི་ཆུ་ཀླུང་མི་ཟད་པ། །དངོས་སྟོབས་རིགས་པའི་རྦ་རླབས་གཡོ་བ་ཅན། །ལེགས་བཤད་གངྒཱའི་རྒྱུན་དང་ཕྲད་པ་ན། །ལོག་རྟོག་དྲི་མ་འཁྲུད་པ་ཆོས་ཉིད་ཡིན། །དེ་དག་ནི་རྩོད་པ་སེང་གེའི་ང་རོས་ཕས་རྒོལ་གྱི་གླང་ཆེན་སྨྱོན་པ་བརྟུལ་བའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།ད་ནི་རྩོམ་པ་ནོར་བུའི་འཕྲེང་བ་སྤེལ་ལེགས་སུ་བཀོད་པས་ཐུབ་བསྟན་གྱི་ནོར་འཛིན་བརྒྱན་པར་མཛད་པའི་ཚུལ་ཅུང་ཟད་བརྗོད་པར་བྱ་སྟེ། ཡང་དག་པར་རྫོགས་པའི་སངས་རྒྱས་ཀྱིས་ཀྱང་དཀའ་བ་དཔག་ཏུ་མེད་པས་བསྒྲུབས་པའི་དམ་པའི་ཆོས་ཡུན་དུ་གནས་པ་ནི། གསུང་རབ་མ་ལུས་པ་གླེགས་བམ་དུ་བཞུགས་པ་ལས་འབྱུང་བར་དགོངས་ནས་བཀའ་བསྡུ་བར་ལུང་བསྟན་ཏེ་གླེགས་བམ་ལ་བྲིས་པ་བཞིན་དུ། ཉིད་ཀྱི་བསྟན་པའི་རྒྱུན་ཡུན་དུ་གནས་པའི་ཐབས་དང་། ལྷ་དང་བླ་མའི་བཀའ་དྲིན་མི་སྐྱུད་པ་དང་། དམ་པའི་ཆོས་ལ་སྲིད་ཞུར་མཛད་པ་དང་། སྐལ་ལྡན་གྱི་སློབ་མ་བརྒྱུད་པ་དང་བཅས་པ་ལ་ཕན་པར་བྱ་བའི་ཕྱིར། བསྟན་བཅོས་མང་ཞིག་རྩོམ་པར་མཛད་དེ། ཐོག་མར་རྩ་བ་དང་རྒྱུད་པའི་བླ་མ་རྣམས་ལ་གསོལ་བ་འདེབས་པའི་རིམ་པ་དང་། སངས་རྒྱས་བྱང་སེམས་མཁའ་འགྲོ་ཆོས་སྐྱོང་རྣམས་ལ་བསྟོད་པ་ལ་སོགས་པ་བསྟོད་ཚོགས་ཀྱི་སྐོར་མང་པོ་དང་། ཐུབ་པའི་མཛད་པ་ལ་བསྔགས་པ་པདྨ་དཀར་པོའི་ཕྲེང་བ་དང་། དགེ་དོན་གྱི་རྟོགས་བརྗོད་ལ་སོགས་པ་རྟོགས་བརྗོད་ཀྱི་སྐོར་དང་། རྒྱལ་བའི་གསུང་རབ་སྤྱིའི་དགོངས་པ་ལ་འཇུག་པ། གྲུབ་མཐའ་ཤན་འབྱེད་རྒྱས་འབྲིང་བསྡུས་པ་གསུམ་དང་། བཀའ་བར་པའི་དགོངས་པ་གསལ་བར་བྱེད་པ་ལ། ཕར་ཕྱིན་གྱི་ཊཱི་ཀ་ལུང་རིགས་འབྲུག་སྒྲ། དེའི་སྦྱོར་ཊཱིཀ དོན་བདུན་བཅུའི་ཟུར་བཀོལ། དབུ་མ་འཇུག་པའི་ཊཱི་ཀ་དང་། མུ་བཞི་སྐྱེ་འགོག་གི་ཊཱི་ཀ་ལ་སོགས་པ་དང་། གསུང་རབ་མ་ལུས་པའི་དོན་གྱི་ཆ་ལ་འཇུག་པ་ཚད་མ་རྣམ་འགྲེལ་གྱི་ཊཱི་ཀ་རིག་ལམ་གསལ་བྱེད། དེའི་སྦྱོར་ཊཱིཀ་དང་། བློ་རིགས་དང་རྟགས་རིགས་ཀྱི་ཟུར་བཀོལ་ལ་སོགས་པ་སྡེ་སྣོད་ཀྱི་ཊཱི་ཀ་མང་པོ་དང་། ཀྱཻ་རྡོ་རྗེའི་སྤྱི་དོན་ནོར་བུ་རིན་པོ་ཆེའི་འཕྲེང་བ་ལ་སོགས་པ་རྒྱུད་སྡེའི་བཤད་པ་དང་། ཚེ་གཅིག་ལ་སངས་རྒྱ་བའི་ལམ་གྱི་རིམ་པ་ལམ་འབྲས་བུ་དང་བཅས་པ་བཤད་པའི་ཐབས་བདུད་རྩིའི་དགའ་སྟོན་དང་། ལམ་འབྲས་ཀྱི་ཉམས་ལེན་སྙིང་པོར་དྲིལ་ནས་ལག་ཏུ་བླང་བའི་རིམ་པ་ལམ་དུས་ཀྱི་བདག་འཇུག་ཟླ་བའི་འོད་ཟེར་ལ་སོགས་པ་ཟབ་གནད་ཀྱི་ཆོས་སྐོར་མང་པོ་དང་། འཇིགས་བྱེད་རོ་ལངས་བརྒྱད་སྐོར་གྱི་སྒྲུབ་ཐབས་དང་ལས་གཤིན་གྱི་གཏོར་ཆོག ཀཱ་མ་ལ་ཤཱི་ལས་མཛད་པའི་འཇམ་དབྱངས་དམར་པོ་གསུང་གི་སྒྲུབ་ཐབས་ཀྱི་འགྲེལ་པ་དོན་གསལ་སྣང་བ་སོགས་འཇམ་དབྱངས་སྨྲ་སེང་དང་དབྱངས་ཅན་མ་ཡབ་ཡུམ་གྱི་སྒྲུབ་ཐབས་ལས་ཚོགས་སོགས་འཇམ་དབྱངས་ཆོས་སྐོར་ཆ་ཚང་ཞིང་རྒྱས་པ་དང་། ཨ་ར་པ་ཙའི་སྒྲུབ་ཐབས་ལས་ཚོགས་དང་བཅས་པ། དབྱངས་ཅན་མའི་སྒྲུབ་ཐབས་རྒྱས་བསྡུས། ཀུ་རུ་ཀུལླེའི་སྒྲུབ་ཐབས་རྒྱས་འབྲིང་བསྡུས་པ་གསུམ། ཚོགས་བདག་དང་འདོད་རྒྱལ་གྱི་སྒྲུབ་ཐབས། རྣམ་སྲས་དང་ནོར་རྒྱུན་མའི་སྒྲུབ་ཐབས། ཕྱག་ན་རྡོ་རྗེ་འབྱུང་པོ་འདུལ་བྱེད་ལྷ་མང་གི་མངོན་དཀྱིལ་དང་། ལྷ་གཅིག་བསྒྲུབ་ཐབས་རྒྱས་འབྲིང་བསྡུས་གསུམ་ཆར་འབེབས་སོགས་ལས་ཚོགས་དང་བཅས་པ། རྨེ་རྩེགས་དུད་ཀ་དང་ལྗང་གུའི་སྒྲུབ་ཐབས་གྲིབ་སེལ་གྱི་ལས་ཚོགས་དང་བཅས་པ། འོད་ཟེར་ཅན་གྱི་སྒྲུབ་ཐབས་ལས་རིམ་དང་བཅས་པ་རྒྱས་ཤིང་ཆོས་ཚན་མང་བ་དང་། གུར་གྱི་མགོན་པོ་ལྷ་བཅུ་གཉིས་མ་ཚོགས་བདག་ལྟར་སྒྲུབ་པའི་ཐབས་རྒྱས་པ། གུར་ལྕམ་དྲལ་གྱི་སྒྲུབ་ཐབས། གུར་མགོན་ཁྲོ་བཅུའི་བསྲུང་བཟློག་མཚོན་ཆ་འཁོར་ལོ་སོགས་ཆོས་སྐྱོང་གི་བསྒྲུབ་སྐོར་མང་པོ་དང་། གུ་རུ་ཞི་དྲག་གི་སྒྲུབ་ཐབས་དང་། རྟ་མགྲིན་ནག་པོ་ལྕགས་རལ་ཅན་གྱི་སྒྲུབ་ཐབས་སོགས་རྙིང་མ་ལ་རྟེན་པའི་སྒྲུབ་ཐབས་འགའ་ཞིག་དང་། གཞན་ཡང་སྒྲུབ་ཐབས་ཁ་འཐོར་བ་རེ་མང་དང་བཅས་པ་སྒྲུབ་ཐབས་ཀྱི་སྐོར་དང་། བྷཉྫ་མ་དང་། བདུད་རྩིའི་ཆུ་རྒྱུན་སོགས་བསྐང་གསོ་དང་གཏོར་ཆོག་རིགས་མི་འདྲ་བ་མང་པོ་དང་། ལས་རྣམ་འབྱེད་ཀ་ལ་པིངྐའི་སྒྲ་དབྱངས་དང་། ཟབ་ལམ་སྟོན་པའི་གཏམ་ཨའི་དབྱངས་ངེས་པ་ཅན་གྱི་བྱ་དཀའ་ལ་སོགས་པ་དང་། ལས་རྒྱུ་འབྲས་སྟོན་པའི་ཆོས་སྐོར་དང་། རང་ལ་བསྐུལ་བའི་སྙིང་གཏམ་སྙིང་གི་ལྕགས་ཀྱུ་ལ་སོགས་པ་ཞེན་བསྐུལ་གྱི་སྐོར་དང་། རྡོ་རྗེའི་གསུང་མགུར་མང་པོ་དང་། ངང་པའི་ཕོ་ཉ་སོགས་ཆབ་ཤོག་གི་སྐོར་དང་། བསྔོ་བ་སྨོན་ལམ་གྱི་སྐོར་དང་བཅས་པ་ཡོངས་སུ་དྲིལ་ན། བརྒྱད་སྟོང་པའི་ཚིག་གསུམ་འགྱུར་ལྷག་ཙམ་གྱི་ཚོད་བདག་གིས་ཀྱང་རྙེད་ལ། ཕྱོགས་ཕྱོགས་སུ་འཐོར་བ་རྣམས་ནི་བསྡུ་བར་མ་ནུས་པས་དད་པ་དང་ལྡན་པ་དག་གིས་བཙལ་དགོས་སོ། །སླད་ནས་ཀྱང་གྲྭ་པ་རྣམས་ཀྱིས་དཔེ་མི་རྐུ་བ་ལ་བསླབ་པར་བྱའོ། །དེ་ལྟ་བུའི་གསུང་རབ་བརྩམས་ཆོས་མ་ལུས་པ་ཡང་། དོན་གྱི་བརྗོད་བྱ་ནི། རྒྱལ་བའི་བཀའ་ཇི་ལྟ་བ་བཞིན་ལ་ཚིག་གི་སྡེབས་སྦྱོར་ཕུན་སུམ་ཚོགས་པས་རྣ་བར་སྙན་ཅིང་གོ་བར་སླ་བས་མཁས་པས་མཐོང་ན་དགའ་བར་བྱ་ཧ་ཅང་རྒྱས་དྲགས་པ་མ་ཡིན་པས་ཉོག་པའི་སྐྱོན་དང་བྲལ། བསྡུས་དྲགས་པ་མ་ཡིན་ཞིང་འཇམ་ཀླས་པས་ཚིག་གྱོང་བའི་སྐྱོན་དང་བྲལ། སྙན་ངག་གི་བརྡ་ཕུན་སུམ་ཚོགས་པས་གྲོང་པའི་ཚིག་གི་སྐྱོན་དང་བྲལ། གབ་ཚིག་མང་པོས་མ་བཅིངས་པས་གོ་དཀའ་བའི་སྐྱོན་དང་བྲལ། སྐྱེ་བོ་ཕལ་པའི་ཚིག་དང་མ་འདྲེས་པས་ཐ་མལ་པའི་སྐྱོན་དང་བྲལ་བ་སྟེ། མཁས་པ་ལེགས་བཤད་རྩོམ་ན་ཤེས་བྱ་བའི་ཚུལ་དུ། ཚིག་རྣར་སྙན་ཅིང་དོན་ཡིད་ལ་འབབ་པ་སོགས་ཁྱད་ཆོས་དུ་མ་དང་ལྡན་པ་ཤ་སྟག་གོ །དོན་ཟབ་གསུང་རབ་ནོར་བུའི་ཕྲེང་བ་ནི། །སྙན་འཇེབས་ཚིག་གི་སྲད་བུ་ལ་རྒྱུས་ནས། །ཤེས་ལྡན་མགུལ་པའི་རྒྱན་དུ་བྱིན་པ་ལས། །མཁས་མང་ངོ་མཚར་བསྐྱེད་མཁས་ཁྱོད་ལགས་སོ། །ཁྱོད་ཀྱི་ལེགས་བཤད་ཡན་ལག་དྲུག་ཅུའི་གདབས། །གདངས་སྙན་སྟོང་ཉིད་སྙིང་རྗེའི་ང་རོ་དེ། །དེ་བཞིན་གཤེགས་པའི་བཀའ་དང་མི་གཉིས་ཞེས། །ཞེས་སར་བཅས་ནས་མཁས་རྣམས་རྟག་ཏུ་བསྔགས། །དགྲ་བཅོམ་མང་པོས་གཅིག་ཏུ་མ་བསྡུས་ཤིང་། །ཚིག་འདི་རྒྱ་གར་ཡུལ་ལས་མ་བསྒྱུར་ཀྱང་། །རྒྱལ་བའི་བཀའ་ལས་ནམ་ཡང་མི་གཉིས་པའི། །རྨད་བྱུང་གསུང་རབ་འདི་འདྲ་གང་ནས་བྱོན། །སྔོན་མེད་ལེགས་བཤད་སྒྲོག་པ་འདི་ཐོས་ཏེ། །ཤེས་ལྡན་མཁས་པའི་འཁོར་ཚོགས་འབུམ་སྡེ་རྣམས། །དཔག་ཚད་མང་པོ་འདས་པའི་ཕ་རོལ་ན། །དད་པའི་སྟོབས་ཀྱིས་ཁྱོད་སྐུའི་སྤྱན་སྔར་འདུས། །མ་འོངས་ཁྱོད་གསུང་ལེགས་བཤད་འདི་བྱོན་ནས། །ཐུབ་བསྟན་ཉིན་མོར་བྱེད་པ་རབ་མཁྱེན་པའི། །རྒྱལ་བ་ཞི་བའི་དབྱིངས་སུ་གཤེགས་པ་ན། །སྟོན་པའི་ཞལ་སྐྱིན་བསྟན་བཅོས་འདི་ལགས་སོ། །དེ་དག་ནི་རྩོམ་པ་བསྡེབས་ལེགས་ཀྱི་འཕྲེང་བས་མཁས་པ་རྣམས་མགུ་བར་མཛད་དེ་བསྟན་པ་ཡུན་རིང་དུ་གནས་པའི་དགའ་སྟོན་སྤེལ་བའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།ད་ནི་བྱ་བ་ལས་ཀྱི་འཁོར་ལོ་ལ་བརྟེན་ནས། བསྟན་པའི་གཞི་རྟེན་དགེ་འདུན་གྱི་སྡེ་བསྐྱངས་ཤིང་། སྐུ་གསུང་ཐུགས་ཀྱི་རྟེན་མཆོག་རྨད་དུ་བྱུང་བ་ལ་སོགས་པ་བཞེངས་པའི་ཚུལ་རྣམས་བརྗོད་པར་བྱ་སྟེ། ཐོག་མར་གསང་ཕུའི་མཐོང་སྨོན་གྲྭ་ཚང་གི་བདག་རྐྱེན་མཛད་དུས་གྲྭ་པ་བཅུ་གསུམ་ལས་མེད་ཀྱང་ཐུགས་རྗེའི་ཤུགས་ཀྱིས་ཆོས་ཤིན་དུ་དར་རྒྱས་སུ་གྱུར་པ་ལ། མཁས་པ་ཆེན་པོ་བྱང་ཆུབ་བློ་གྲོས་པ་དང་། དྭགས་སྟོན་རིགས་པའི་དབང་ཕྱུག་ཆོས་རྒྱལ་རིན་ཆེན། སློབ་དཔོན་ལེགས་གྲུབ། རིགས་པའི་དབང་ཕྱུག་ཏི་གུ་གཡག་མགོར་གྲགས་པ་དཔལ་ལྡན་གྲགས། མཁས་པའི་དབང་པོ་རྣམ་རྒྱལ་རྡོ་རྗེ་བ་ལ་སོགས་པ་འཆད་ཉན་ལ་རིམ་པས་བསྐོས་ནས་བདག་པོའི་རྐྱེན་མཛད་པས། བསྟན་པ་ལ་ཕན་བདེ་ཟླ་མ་མཆིས་པར་གྱུར་ཏེ། དིང་སང་གི་བར་དུ་གསུང་རྒྱུན་ལ་འཆད་ཉན་རྒྱུན་མ་ཆད་པ་འདི་ཡིན་ལ། མ་དམང་བའི་རིགས་དང་མཁྱེན་པའི་སྤྱན་ཡངས་པས་ཐུགས་ཀྱི་སྲས་དམ་པར་གྱུར་པ་ཆོས་ཀྱི་རྗེ་རྗེ་བཙུན་པ་ཤེལ་དཀར་ཆོས་སྡེའི་གདན་སར་བསྐོས་རྗེས། གྲྭ་ས་དེར་གཏོགས་པའི་ཀློག་པ་ཇི་སྙེད་ཅིག་ཡོད་དོ་འཚལ་ཕྱོགས་ཅིག་ཏུ་ཆོས་བར་ལ་བྱོན་ནས་ཐོས་བསམ་རྒྱ་ཆེར་སྤེལ་བའི་སླད་དུ་ཕུགས་གསར་བྱ་བའི་དགེ་བའི་གནས་དམ་པར་ཡུན་དུ་བཞུགས་པ་ལས་ཚོགས་པ་བརྒྱད་བརྒྱ་ཕྱིན་འདུས་པའི་འཆད་ཉན་ལ་བྱང་ཆུབ་སེམས་དཔའ་ཆེན་པོ་མཁས་པ་བྱང་བློ་བ་བསྐོས་པས། དུས་ཕྱིས་ཆོས་ཀྱི་རྗེ་དོན་ཡོད་རྣམ་རྒྱལ་བའི་བར་དུ་ཕྲིན་ལས་རྣམ་པར་དཀར་བའི་རྒྱུན་མ་ཆད་པར་མཛད་ཅིང་། དགེར་དུ་ལུང་རིགས་འབྲུག་སྒྲ་དང་། རིགས་ལམ་གསལ་བྱེད་ལ་འཆད་ཉན་བྱེད་པའི་གྲྭ་ཚང་ཀྱང་བཅུ་གསུམ་ཙམ་འཛུགས་པར་མཛད་ལ། བྱམས་ཆེན་ཆོས་སྡེར་ཀྱང་གསུང་རྒྱུན་འཛིན་པ་ལ་དགེ་རྒྱས་གྲྭ་ཚང་བྱ་བ་བཙུགས་ནས་གསུང་ལས་སྐྱེས་པའི་གནས་ལྔ་རིག་པ་ཆེན་པོ་དཀར་ཤཱཀ་སྨྲ་བའི་དབང་པོ་འཆད་ཉན་ལ་བསྐོ་བར་མཛད་པ་དང་། ༼མངོན་༽སྔོན་དགའ་ཆོས་སྡེར་ཀྱང་གསུང་རྒྱུན་འཆད་པའི་གྲྭ་ཚང་དྲུག་བཙུགས་ནས་བུ་སློབ་མཁས་པ་རྣམས་ཆོས་ཀྱི་སྒྲ་དབྱངས་སྒྲོག་པ་ལ་བསྐོ་བར་མཛད། དཔལ་གྱི་རྩེས་ཐང་དུ་སྤུ་གུ་དོ་པའི་རྒྱ་མཚོར་གྲགས་པ་ལ་བདག་རྐྱེན་མཛད་དེ། མཁས་པའི་ཡང་མཁས་མཆོག་ཆེན་པོར་དཔལ་འབྱོར་རྒྱ་མཚོ་བ་གསུང་སྒྲོས་ཀྱི་ཆོས་སྟོན་པ་པོར་བསྐོས་པས་བསྟན་པ་ལ་ཕྱག་བྲིས་རྒྱ་ཆེན་པོ་དོད་པ་བྱུང་ཞིང་། དྭགས་པོ་སྐུ་རབ་པའི་རྒྱལ་སྲིད་ཆོས་ཀྱི་འཁོར་ལོར་བསྒྱུར་བར་བཞེད་ནས། ཡབ་ལ་དགེ་འདུན་གྱི་སྡེ་འཛུགས་པར་གསོལ་བས། མངའ་ཞབས་ལ་འཐུས་བཙུན་ཀྱང་འགའ་ཞིག་བསྡུས་ཤིང་། ཕྱགས་ཕྱི་དྲུང་སྐོར་དུ་གཏོགས་པའི་ལོ་སུམ་ཅུར་མ་ལོངས་པ་རྣམས་གཉིས་གཉིས་ཟུང་དུ་བྱས་ནས་རྒྱན་འདོར་དུ་སྩལ་ཏེ། དེ་རེ་ཆོས་སྒོར་བཅུག་པའི་དགེ་འདུན་ཉིས་བརྒྱ་ལྷག་ཙམ་ལ་འཚོ་བ་སླ་ནས་སྦྱར་ཏེ་སློབ་གཉེར་གྱི་གྲྭ་བཅས། ཀློག་པ་ལ་འབད་དུ་བསྩལ་བའི་མུར། མེ་མོ་སྦྲུལ་གྱི་ལོ་ལ་བདག་ཉིད་ཆེན་པོ་འདི་དྭགས་པོར་ཆོས་བར་ལ་ཕེབས་པའི་ཚེ་ཉ་མཆོད་པའི་དགོན་ལག་ལྕང་ར་བྱ་བ་སྔ་ཉིད་ནས་རིན་གྱིས་ཉོས་ཏེ་ཕྱག་ན་ཡོད་པ་དེར་བཞུགས་ནས་ཆོས་ཀྱི་འཁོར་ལོ་བསྐོར་བས། དགེ་འདུན་གྱི་ཚོགས་རྣམས་སྐུ་རབ་ནས་གསུང་ཆོས་ལ་བསྙག་པར་བྱས་པ་ཅུང་ཟད་ཐག་འགྱངས་པའི་དབང་གིས་ཆོས་ཧ་ཅང་འཕེལ་ཆེས་པར་མ་གྱུར་པས། ད་ལྟ་དགོན་པ་ཡོད་པ་འདིའི་རྡོ་འདེབས་རྣམས་སུ་གླེའུ་ལྡིང་ལ་བརྟེན་ནས་བསྡད་པ་རྣམས་ཐོས་བསམ་འཕེལ་བར་གྱུར་པ་ལས། རྗེ་ཉིད་ཀྱིས་སའི་དཔྱད་ལེགས་པ་སོགས་ཀྱིས་སྤྲོ་བ་བསྐྱེད་པར་མཛད་ནས། སྤྱིལ་བུ་འདེབས་སུ་བརྩལ་བས། དགོན་པ་མང་པོར་འཕེལ་ནས། དུས་ཕྱིས་དགེ་འདུན་གྱི་འདུ་བ་རྒྱ་ཆེན་པོར་གྱུར་པ་ལ། སྡེ་སྣོད་འཛིན་པ་ཡོན་ཏན་རྒྱ་མཚོ་བ་མཁན་འོག་མར་བསྐོས་ཤིང་། གྲྭ་ཚང་སོ་སོའི་ཆོས་འཆད་ལ་དབོན་པོ་བཟང་པོ་རིན་ཆེན་དང་། སློབ་དཔོན་དགེ་འདུན་དཔལ་བ། སློབ་དཔོན་བློ་བཟང་། སློབ་དཔོན་གྲགས་པ་འབྱུང་གནས་ལ་སོགས་པ་གསུང་ལས་སྐྱེས་པའི་མཁས་པ་རྣམས་བསྐོས་ཏེ། ཐོས་བསམ་སྒོམ་གསུམ་གྱི་སྒོ་ནས་བསྟན་པ་སྤེལ་བར་མཛད་ལ། ལོ་རླན་གྱི་རྩི་འདོག་དགོན་སྒོ་སྐུ་་་གྱི་བར་དུ་ཞིག་རལ་ལ་སོང་བའི་ཚེ། འཕྲིན་ལས་རྒྱུན་མི་ཆད་པའི་རྟེན་འབྲེལ་ལ་མངའ་བརྙེས་པས་བཀྲ་ཤིས་སྒང་གི་ཆོས་སྡེ་འདི་ཉིད་ལུང་བསྟན་ནས་འདེབས་སུ་རྩལ། མཁས་པ་ཆེན་པོ་དགེ་འདུན་རིན་ཆེན་ལ་སོགས་པ་ཆོས་སྟོན་པར་དབང་བསྐུར་བས། ལུང་རིགས་སྨྲ་བ་མང་དུ་འདུ་བའི་དགེ་འདུན་གྱི་སྡེ་ཆེན་པོ་འདིར་འཕེལ་ཏེ། དཔལ་དང་ལྡན་པའི་ཆོས་ཀྱི་སྡེ་འདི་གཉིས་ཀྱི་བསྟན་པའི་རྒྱུན་གྱིས། མཐོང་སྨོན་གྲྭ་ཚང་གི་ཕྲིན་ལས་ཀྱི་རྩ་ལག་མཆོག་ཏུ་གྱུར་པ་འདི་ཡིན་ནོ། །སྒམ་པོར་སྤྱན་སྔ་བ་བསོད་ནམས་རིན་ཆེན་ལ་བཤད་གྲྭ་འཛུགས་པར་གསོལ་ནས་སྣེའུ་ཐང་གི་ཆོས་གྲྭ་གསར་དུ་བཙུགས་ཏེ། ཆེན་པོ་ཆོས་རྒྱལ་རིན་ཆེན་ཆོས་སྟོན་པ་པོར་བསྐོས་པས་ཀྱང་དིང་སང་གི་བར་དུ་ཆོས་སྡེ་དར་རྒྱས་སུ་འགྱུར་བར་མཛད། གཞན་ཡང་མདོ་ཁམས་ནས་མངའ་རིས་ཀྱི་བར་སྟོད་སྨད་ཡན་ཕྱིན་ཀུན་ཏུ་གྲྭ་བུ་སློབ་དང་། ཡོན་བདག་དང་བཅས་ཐམས་ཅད་ལ་བསྟན་པའི་གཞི་རྟེན་དུ་དགོན་གནས་འདེབས་པར་བསྐུལ་བ་དང་། དགོན་གནས་དེ་ཆགས་པའི་རྟེན་འབྲེལ་དུ་སྐུ་གསུང་ཐུགས་ཀྱི་བརྟེན་བཞེངས་པར་བསྐུལ་བ་དང་། དེ་དར་རྒྱས་སྤེལ་བའི་ཐབས་སུ་དགེ་འདུན་གྱི་སྡེ་བཤད་སྒྲུབ་ཀྱི་སྙིང་པོ་ཅན་འཛུགས་པར་བསྐུལ་བ་སོགས་མཛད་པས། སྤྱིར་སངས་རྒྱས་ཀྱི་བསྟན་པ་ལ་ཕྱག་བྲིས་སུ་མཛད་ཅིང་། ཁྱད་པར་དུ་དཔལ་ལྡན་ས་སྐྱ་པའི་བསྟན་པ་ས་ཆེན་པོ་འཁོར་ཡུག་དང་བཅས་པ་ཁྱབ་པར་སྤེལ་ལོ། །བྱེ་བྲག་ཏུ་ཤྲཱི་ནཱ་ལེནྡྲའི་ཆོས་ཀྱི་སྡེ་ཆེན་པོ་འདི་བཏབ་ནས། ལྷ་ཆེན་དང་དངུལ་གདུང་སོགས་རྟེན་ངོ་མཚར་ཅན་རྣམས་བཞེངས་པ་སོགས་ཀྱི་ཚུལ་ནི། རོང་སྟོན་ཐམས་ཅད་མཁྱེན་པའི་ཞལ་སྔ་ནས་ཕྱོགས་མཐའི་བུ་སློབ་ལ་ཐུགས་ཀྱི་བརྩེ་བས་སངས་རྒྱས་ཀྱི་བསྟན་པའི་གཞི་རྟེན་དུ། དཔལ་ལྡན་ས་སྐྱ་པའི་ཆོས་སྡེ་ཞིག་མཛད་པར་བཞེད་པས། རིགས་ལྔ་ལྷ་ཁང་དང་། བྱང་ཆུབ་གླིང་། ལྷ་རིང་བྲག་གི་ཞོལ། སྙེ་ཕུ་སོགས་སུ་མཁར་ལས་ཀྱི་སྟ་གོན་མང་དུ་མཛད་ཀྱང་ཅུང་ཟད་རྟེན་འབྲེལ་མ་འགྲིག་པས། འཕན་ཡུལ་གྱི་སའི་ཐིག་ལེ་རྣམས་སུ་དགོན་ས་ཚོལ་བར་དཔོན་སློབ་ཕྱེད་དང་ལྔ་བརྒྱ་ཕྱིན་ཆོས་བར་བཏེག་པའི་མཚམས་སུ། བདག་ཉིད་ཆེན་པོ་འདི། ལྷ་དབུ་ཚལ་པའི་ཞལ་ངོ་རྣམས་ཀྱིས། སྙེ་ཕུ་མཐོང་སྨོན་དུ་སྤྱན་དྲངས་ནས་ཆོས་ཀྱི་འཁོར་ལོ་བསྐོར་བར་གསོལ་བ་ན། དབེན་པ་ལ་དགྱེས་པའི་དབང་གིས། སྙེ་ཕུ་ཤུག་བསེབ་ཏུ་ཕྱགས་ཕབ་ནས་གསུང་ཆོས་ཀྱི་བཀའ་དྲིན་བསྩལ་བ་ན་ཕྱོགས་ཕྱོགས་ནས་བྱ་བྲལ་ཕོ་མོ་མང་དུ་འདུས་པ་རྣམས་གནས་ཁང་གིས་དབུལ་བར་བྱས་པས། ཆོས་ཞུ་རིང་གི་གནས་ཁང་རང་ཤོང་ཙམ་སྤང་ལས་བྱས་པ་དང་ས་ཕག་ལས་བྱས་པ་དང་ལོ་མ་ལས་བྱས་པ་དང་ས་ཕུག་ཕྱེད་ཡོལ་ཅན་ལ་སོགས་པ་མང་དུ་འཕེལ་བ་ལ། བཅོལ་བསྒྲོག་ལ་དགའ་བ་དག་གིས། རོང་སྟོན་ཆེན་པོས་དགོན་པའི་གཞི་མང་དུ་གཏིང་ནས་ཡང་ཡང་སྤོས་པ་ལ་བདག་ཉིད་ཆེན་པོ་འདི་ཐུགས་སྙུགས་བུད་དེ། ཉིད་རང་ཟུར་དུ་དགོན་པ་འདེབས་ཀྱིན་འདུག་པའི་ཅལ་ཅོལ་མང་དུ་སྒྲོག་པ། ཆོས་ཀྱི་རྗེ་བཟོད་ཆེན་ཕྱོགས་ལས་རྣམ་རྒྱལ་བ་ཤེལ་གྲོང་ན་ཆོས་བར་ལ་བཞུགས་པའི་སྙན་དུ་གསན་ནས། སྦ་མཁར་ལ་བརྟེན་ཞབས་བཙུགས་ནས་སྙེ་ཕུལ་ཕྱགས་ཕེབས་ཏེ་གསུངས་པ། གྲོགས་པོ་ཁྱེད་འདིར་དགོན་གསར་འདེབས་པར་འདུག་ཟེར་བའི་གཏམ་ཚོར་བྱུང་བ་མི་དག་ལ་ཆེ། རང་ཅག་གི་ཕ་རྒན་ཀྱང་དགོན་པ་འདེབས་པའི་ཐུགས་བཞེད་ནི་ཤིན་དུ་དུར། སྐྱིད་གཡོར་གྱི་སའི་ཆ་རྣམས་སུ་དགོན་པའི་གཞི་མང་དུ་བཏིང་ཀྱང་རྟེན་འབྲེལ་མ་འགྲིག་པས་འཕན་ཡུལ་གྱི་སའི་ཐིག་ལེ་རྣམས་སུ་དགོན་ས་ཚོལ་དུ་གཞུད་པ་ནི་ཐུགས་ལ་མངའ། དགུང་ལོ་བདུན་བཅུས་གཉའ་མནན་ཀྱང་། ཐུགས་རྒྱ་ནི་ནམ་མཁའི་མཐའ་ལྟར་ཤིན་ཏུ་ཆེ། ཐུགས་ཀྱི་བཞེད་པ་བསྒྲུབ་མི་ནི་འགའ་ཙམ་དུ་བས་ན། ཁོང་བགྲེས་པོ་རང་ཅག་གཉིས་ཀྱི་བློས་བཏང་ན། ཐུགས་བསམ་ལམ་དུ་ལས་ཕར་གདོན་མི་འཚལ་བས། དཔོན་སློབ་དགོན་པ་ཐུན་མོང་དུ་འདེབས་པ་ཅི་ནས་ཀྱང་གལ་ཆེ་བ་སོགས། ཅམ་བུ་བས་མ་ཡིན་པར་དོན་ལ་རྟོན་པ་ཉིད་དུ་གསོལ་བའི་ལན་དུ་ཐུགས་ཀྱིས་དགེས་པ་རབ་ཏུ་གང་བས་ཞལ་གྱི་དཀྱིལ་འཁོར་འཛུམ་པའི་མདངས་ཀྱི་བྱུགས་ཏེ་བཀའ་བསྩལ་བ། བདག་གི་ཡིད་ལ་ཇི་ལྟར་འབབ་པའི་གཏམ་གྲོགས་དམ་པས་གསུང་བར་འོས་པ་ཉིད་གསུངས་པ་སྟེ། རྗེའི་ཞལ་སྔ་ནས། དགོན་ས་གཟིགས་པའི་རིང་ལ། ཕྱོགས་འདིར་དམ་པའི་ཆོས་དོན་དུ་གཉེར་བ་དག་གི་འདོད་པ་བསྐང་ནས་སླད་ཀྱིས་ཕྱགས་ཕྱི་བསྒྲུབ་པའི་ཁས་ལེན་ཞབས་དྲུང་ཉིད་དུ་ཕུལ་ཡོད་པ་ལས་འགྱུར་བ་ཅི་ཞིག་སྲིད་དེ། རྡོ་ལ་བྲིས་པའི་རི་མོ་སུབས་པར་དཀའ་བ་ཇི་ལྟ་བ་བཞིན་ནོ། །དེའི་ཕྱིར་ན་འདིར་ཆོས་ཉན་པར་འདུས་པ་དག་གནས་ཁང་གིས་འཕོངས་པར་གྱུར་ནས། ཆར་གྱི་འཇིགས་སྐྱོབ་དུ་ཕྱེད་སྤྱིལ་གྱི་རྣམ་པ་རེ་ཙམ་བྱས་འདུག་པ་ལ། གཞན་གྱིས་སྒྲོ་བཏགས་པའི་གཏམ་ལ་ཡིད་རྟོན་པར་མ་མཛད་ཅིག ཅེས་བྱ་བ་ལ་སོགས་པ་ལྡེམ་པོ་དང་བྲལ་བའི་གསུང་འཇམ་ཞིང་ཡིད་ལ་བབ་པ་གསོང་པོར་བསྩལ་ནས། མཆེད་གཉིས་པོ་བཀའི་སྒྲོ་བ་ལྷུག་པར་མཛད་དེ། ཟླ་བ་དགུ་པའི་ཚེས་བཅུ་ལ་ཞལ་རྣམ་པ་གཉིས་ལྷན་ཅིག་པར་ཞབས་དྲུང་དུ་ཐེགས་པའི་དུས་བསྒྲིགས། དེའི་རིང་ལ་གསང་ཕུ་སོགས་ཡན་ཕྱིན་རྣམས་སུ་བུ་སློབ་མཐའ་དག་ལ་བརྡ་འགྲིམས་མཛད་ནས། དུས་ངེས་ལ་མཆེད་རྣམ་པ་གཉིས་འདུས་པ་རྒྱ་མཚོའི་འཁོར་གྱིས་བསྐོར་ནས་ངང་པའི་ཚོགས་པད་མོའི་མཚོ་ལ་ལྡིང་བ་ལྟར་རྗེའི་དྲུང་དུ་སྙགས་པ་ན། ཐམས་ཅད་མཁྱེན་པ་དཔོན་སློབ་གྲོས་ནས་ཉན་པོར་ཕྱགས་ཕེབས་ཏེ། དབྱར་གནས་པ་ཞལ་གྱིས་འཆེས་པའི་ཞབས་པད་དབུའི་གཙུག་ཏུ་བརྟེན་པའི་བཀའ་དྲིན་ཐོབ་བོ། །དེར་དཔོན་སློབ་དྲིལ་བས་དགེ་འདུན་གྱི་འདུ་བ་བདུན་བརྒྱ་ལ་ཉེ་བ་ཙམ་དམ་པའི་ཆོས་འཕེལ་བར་བཞུགས་པའི་སྐབས་སུ། དགོན་ས་གང་དུ་གནང་བར་ཡོད་པ་སོགས་བཀའི་སྒྲོ་བ་མཛད་པ་ན། ཐམས་ཅད་མཁྱེན་པ་ཆེན་པོའི་ཞལ་སྔ་ནས། སྡེ་པ་རེ་རེས་དགོན་ས་འབུལ་བའི་ས་དམིགས་རེ་འདུག་ཅིང་། ཁྱད་པར་རྒྱལ་ཆེན་རྩེའི་ཡར་ཁུགས་ནས་དམིགས་ཅུང་ཟད་ཁྲ་བ་ཞིག་འདུག་རུང་། དེར་རྟེན་འབྲེལ་མི་འགྲིག་པར་འདུག མཁར་རྩེ་བའི་ས་ཁུལ་སྒོ་ལའི་ཚུར་ཕྱོགས་ན། གོལ་མ་ཙཱ་ར་ཟེར་བ་ཞིག་འདུག་པ་ལུང་པ་དེའི་ཕུ་ན་ཕ་དམ་པའི་བསྒྲུབ་གནས་བྲག་དཀར་ཤར་ནུབ་བྱ་བ་དང་། དེའི་ཉེ་ལོགས་སུ་རྨ་རིན་མཆོག་གི་དགོན་པ་བཏབ་པའི་ཤུལ་ཀྱང་ཡོད་ཟེར་བས། ཁོ་བོ་ཡིད་དགའ་བ་ཅིག་ཀྱང་བྱུང་། མཁར་རྩེ་བས་ནི་སྔགས་པ་གཞན་ཡང་མང་པོ་བྱེད་འདུག་ཅིང་། དེས་དགོན་ས་འོང་ན་འབུལ་བར་ཡོད་པ། ངེད་དཔོན་སློབ་ཚུར་རེས་དེར་ཞག་ས་གཅིག་བྱས་པ་ཡིན་རུང་ས་དཔྱད་ལེགས་ཉེས་སོགས་ཀྱང་མ་ལྟས། ཁྱེད་རྣམས་ལ་དགུགས་པ་ཡིན། ས་དཔྱད་སོགས་རྟེན་འབྲེལ་འགྲིག་པ་ཅིག་བྱུང་ན་ས་ཚིགས་ལ་འཕོག་པོ། ལྷ་ས་སོགས་དང་ཉེ་རིང་མཚམས་པོ་ཅིག་འོང་བར་འདུག་པས། སློབ་དཔོན་དྭགས་དབོན་པས་སའི་དཔྱད་དང་དགོན་ས་འོང་མི་འོང་གཟིགས་པར་འབྱོན་དགོས་གསུང་བའི་སྐབས་སུ། རིན་ཆེན་སྡིང་ནས་རྟོགས་ལྡན་རྡོ་རྗེ་བཀྲ་ཤིས་པ་དཔོན་སློབ་གཉིས་ཆོས་འབྲེལ་ཞུ་བར་བྱོན་པ་ལ། རོང་སྟོན་ཆེན་པོའི་ཞལ་མངའ་ནས། ལམ་ཟབ་བླ་མའི་རྣལ་འབྱོར་ལ་སོགས་པའི་གསུང་ཆོས་བསྩལ། རྟོགས་ལྡན་པ་སྤྲོ་བར་མཛད་དེ། ངེད་ལ་དགོན་ས་འབུལ་མི་མང་རབ་བྱུང་ཀྱང་། ཁྱེད་ཀྱི་ས་ཕྱོགས་དེ་ལེགས་པོ་རང་ཅིག་འདུག་ཟེར་བས། ཁྱེད་རང་དོ་ནུབ་འདིར་བཞུགས། སང་དྭགས་པོ་དབོན་པོ་བ་དགོན་ས་གཟིགས་པར་འབྱོན་པ་ཡོད་པས་སྡོངས་ལས་བྱོན་གསུང་བའི་བཀའ་གནང་ནས་དེ་ནུབ་ཐེན། སང་དེ་བདག་ཉིད་ཆེན་པོ་འདི་དཔོན་སློབ་ལྔ་དང་། རྟོགས་ལྡན་པ་དཔོན་སློབ་གཉིས་ཏེ་དཔོན་སློབ་བདུན་སྡོངས་བྱོན་ནས། དེ་ནུབ་རིན་ཆེན་སྡིངས་སུ་ཕེབས། སང་ཚ་བཞེས་ཐོན་རྗེས་རྟོགས་ལྡན་པས་སའི་དཔྱད་དང་། ཆུ་མིག་སྐྱེ་ལུགས་སོགས་ཐུགས་རྒྱུས་ཀྱི་སྟེངས་ནས་ཞིབ་ཏུ་གཟིགས་པར་ཕུལ་བ་ལྟར་སྤྱན་ལམ་ལ་ཕབ། རིའི་རྩེ་རྣམས་དང་ལུང་པའི་མདོ་དང་གནས་དེ་ཉིད་ཀྱི་འཐིལ་དང་ལྡེབས་རྣམས་ནས་ཀྱང་ལེགས་པར་གཟིགས་ཤིང་གཏན་ལ་ཕབ་པས། ཐུགས་ཡིད་ཆེས་པའི་ངེས་པ་འདྲོངས་ནས། རྟོགས་ལྡན་པ་ལ་སའི་དཔྱད་རྣམས་ལེགས་པོ་འདུག་ཅིང་། ས་དམིགས་ཀྱང་སྐབས་ལ་བབ་པར་འདུག་པས། དེར་དཔོན་སློབ་རྣམས་གཟའ་སྐར་བཟང་པོ་ལ་མཁར་ལན་མཛད་པར་ཕེབས་འབྱོན་པ་ཡིན་གསུང་ནས་ཉན་པོ་ལ་ཐེགས་ཏེ། ཆོས་ཀྱི་རྗེ་ཐམས་ཅད་མཁྱེན་པའི་སྤྱན་སྔར་གསོལ་བ། གོལ་མའི་ལུང་པ་དེ་ནི་དབེན་ཞིང་ཡངས་ལ་ཉམས་དགའ་བ། ཕྱོགས་ཐམས་ཅད་སྤང་རི་ཡིད་དུ་འོང་བ་ཀུ་ཤའི་མྱུ་གུས་གང་བ་ལ་སྤང་རྒྱན་ལ་སོགས་པའི་མེ་ཏོག་བཀྲ་བས་མཛེས་པ། བར་བར་ན་བྲག་རི་ཅུང་ཟད་འདུག་པ་རྣམས་ཀྱང་མཛེས་པའི་ཆེད་དུ་ལྷ་དག་གིས་བཀོད་པ་ལྟ་བུ། ཕྱོགས་གཡས་གཡོན་གཉིས་ནས་འབབ་ཆུ་ཅུང་ཟད་རེ་འབབ་པས་བསྐོར་བའི་དབུས་ནེའུ་སིང་ཡིད་དུ་འོང་བ་མེ་ཏོག་སྣ་ཚོགས་དང་ཆུ་མིག་རབ་ཏུ་མང་པོས་བརྒྱན་པའི་དཀྱིལ་སྟོད་ཀྱི་ཐད་ན། ས་སྐམ་པོ་འབུར་དུ་དོད་པ་གཟིམས་ཁང་དང་ཆོས་ཁྲིའི་དམིགས་ཡུལ་འོས་པ་དང་། དེ་དང་འབྲེལ་བ་ན་སའི་སྡིངས་ཆེན་པོ་གཙུག་ལག་ཁང་འདུ་ཁང་དང་བཅས་པའི་ས་དམིགས་སུ་འོས་པ་ཡང་འདུག ཤར་གྱི་སྟག་སྐྱའོ་སོགས་ཕྱོགས་ཀྱི་ས་བདག་བཞི་ཡང་ཚང་མར་འདུག རི་རྩེ་མོ་མ་ཉམས་ཤིང་ཕུ་བགས་ཀྱིས་གཞོལ་བས་འཕྲིན་ལས་ཀྱི་རྒྱུན་ཆུ་བོ་ལྟར་རིང་བའི་སའི་དཔྱད་དང་། བྱང་ཤར་གྱི་ཕྱོགས་ན་བྲག་རི་དུང་འབུར་དུ་དོད་པ་འདྲ་བ་ཞིག་འདུག་པས་སྙན་པའི་གྲགས་པ་ཕྱོགས་ཐམས་ཅད་དུ་སྒྲོག་པའི་སའི་དཔྱད་དང་། མདར་ཕྱག་རྒྱར་བསྣོལ་ཞིང་། ཁྱད་པར་དུ་རི་སྣ་དམར་པོ་དཔལ་ཚོགས་ཀྱི་བདག་པོས་གླང་པོ་ཆེའི་སྣ་བརྐྱང་བ་ལྟ་བུས་བསྐྱོར་བའི་ངང་ཚུལ་ཅན། ལོངས་སྤྱོད་ཟད་མི་ཤེས་པ་རྒྱུན་པར་འབྱུང་བའི་སའི་དཔྱད་ལ་སོགས་པ་ཡིད་ལ་འདོད་པ་འཇོ་བའི་གནས་ཡ་མཚན་ཅན་དགོན་ས་ཤིན་དུ་ལེགས་པ་ཅིག་འོང་བར་འདུག་གསུངས་པས་ཐུགས་དགྱེས་ཏེ། འོ་ན་མཁར་རྩེ་བ་ལ་སྐྱར་ཞུས་དགོས་ཡོད། ས་དེ་མཁར་རྩེ་བས་དཔལ་གནས་པ་ལ་དམག་འཐེན་པའི་རྟེན་སོར་གནང་བ་ཡིན་འདུག་པས་དེའི་ས་ཚབ་གནང་བར་ཞུ་བ་སོགས་དོག་འགྲོལ་དགོས་པས། ངེད་ཀྱིས་མི་ལ་ས་སློང་བར་བྱེད། ཁྱེད་ཀྱིས་ལྷ་འདྲེ་ལ་སློང་བར་མཛད་དགོས་གསུང་ནས་དེ་མ་ཐག་མཁར་རྩེར་ཐེགས་པས་བཞེད་པའི་དོན་འགྲུབ་སྟེ་ཉན་པོར་ཕེབས་ནས། བདག་ཉིད་ཆེན་པོ་འདི་ལ་ད་ལྟ་རང་བྱོན་ལས་ས་འདུལ་བ་དང་དགོན་པའི་རྨང་འདིངས་པར་མཛོད། ཅེས་བཀའ་སྩལ་བ་སྙན་གྱི་རྒྱན་དུ་མཛད་དེ། དཔོན་སློབ་བཅུ་གཉིས་ཐེགས་ནས། གཞན་རྣམས་རིན་ཆེན་སྡིངས་སུ་བཏང་། རྗེ་ཉིད་ཀྱིས་ང་གཅོད་ཡུལ་བ་བྱེད་པ་ཡིན་གསུང་ནས་གཟིམས་ཁང་གོང་མའི་ས་ཡུལ་དེར་ཆ་ཐེར་ཕུབ་ནས་བཞུགས་ཤིང་ས་བརྟུལ་ཏེ། ཤིང་མོ་ཡོས་ཀྱི་ལོ་ཧོར་ཟླ་བཅུ་པའི་ཚེས་ཉི་ཤུ། རེས་གཟའ་ཕུར་བུ་དང་། རྒྱུ་སྐར་རྒྱལ་སྟོད་འཛོམ་པའི་དུས་སྦྱོར་ཕུན་སུམ་ཚོགས་པ་ལ། རྒྱུད་སྡེ་ལས་གསུངས་པའི་སའི་ཆོ་ག་ཕྱིན་ཅི་མ་ལོག་པར་མཛད་ནས། སྦོམས་རྟ་བཙུགས་ཏེ་ས་ཐིག་མཛད་པ་ལ་ཕྱོགས་པའི་ཚེ། རྟོགས་ལྡན་རྡོ་བཀྲས་པ་རྟེན་འབྲེལ་བསྒྲིག་པར་བྱོན། ཞབས་ལ་གཏུགས་པའི་ཕྱག་མཛད་དེ། གསོལ་ཞལ་སྡེར་གཉིས་ནས་དཀར་མོ་འབྲུ་བཟང་གིས་བཀང་བ་དང་། གཏོར་ཐེབ་གཉིས་རིན་པོ་ཆེ་དང་སྨན་སྣ་བཟང་པོས་བཀང་། དར་སྣ་ཚང་དང་བཅས་ཕྱག་ཏུ་ཕུལ་ཏེ། ངེད་རིན་ཆེན་སྡིངས་ནས་ཡིན། མིང་ལ་རྡོ་རྗེ་བཀྲ་ཤིས་ཟེར་བ་ལགས་ཟེར་བ་ལ། ཐུགས་ཤིན་དུ་དགྱེས་ནས། རྟེན་འབྲེལ་ལེགས་གསུང་བའི་སྐབས་སུ། མོ་དབེན་དུད་ཅིག་པོ་དེའི་ཁྱིམ་བདག་ཁམ་འབྲོག་གི་ཆ་ལུགས་བྱས་པ་ཞིག་གིས་ཇ་བག་ཅིག་དང་། ཞོ་རྫ་ཅིག་འབུལ་དུ་བྱུང་བ་ལ་མིང་ཅི་ཟེར་གསུངས་པས། ཐར་པ་རྒྱལ་མཚན་ཟེར་བ་ལགས་ཟེར་བས་ཀྱང་དགྱེས་ཏེ། བླ་མ་ཕུན་ཚོགས་པ་ལ་ཞོ་དེ་དཀྲུགས་ལས་ཆུ་དང་བསྲེས་ལ་གང་ཁྱེབ་དུ་གཏོར་ཤོག་གསུང་བ་དང་། ཆོས་རྗེ་ཀུན་དགའ་དཔལ་བ་ལ་ཇ་བག་དེ་བསིལ་ལ། ནས་དང་། རིན་པོ་ཆེ་སོགས་དང་བསྲེས་ལ་གཏོར་ཤོག་གསུང་བ་བཞིན་ཁོང་རྣམ་གཉིས་ཀྱིས་གཏོར་བས། དེ་དག་གིས་གང་ཁྱེབ་པའི་ས་ཡུལ་རྣམས་དིང་སང་དགོན་པས་གང་བ་འདི་ཡིན་པར་གྲགས་ལ། དེར་གཟིམས་ཁང་ཀ་བ་ཉི་ཤུ་རྩ་བརྒྱད་ཀྱི་ས་གྲྭས་ཏེ་རྩིག་རྨང་བཞག་ནས་རྩིག་པ་ཁྲུ་གང་ཙམ་དུ་ལོངས་པ་ན། གཙུག་ལག་ཁང་ཀ་ཆེན་བཞི་སྐོར་ལམ་དང་བཅས་པའི་མདུན་དུ། འདུ་ཁང་ཀ་ཆེན་བརྒྱ་ཐམ་པའི་ས་གྲྭས་རྩིག་རྨང་བཏིང་བས་གཟིམས་ཁང་གི་ཐད་དུ་འཇའ་རྒྱལ་མཚན་འདྲ་བ་ཁ་དོག་སྣ་ཚོགས་ཡོད་པ་ཅིག་དགུན་སྟོད་ལ་ཉེ་བའི་བར་དུ་དུས་འཁོར་མར་བྱུང་ཞིང་། གཙུག་ལག་ཁང་གི་ཐད་དུའང་སྐབས་ལ་ལར་འཇའ་འོད་དང་མེ་ཏོག་གི་ཆར་འབབ་པ་དང་། གཞན་ཡང་ངོ་མཚར་བའི་ལྟས་དུ་མ་བྱུང་། ཟླ་བ་རྟིང་མའི་ཚེས་བརྒྱད་ལ་ཉན་པོ་ནས་ཐམས་ཅད་མཁྱེན་པ་རོང་སྟོན་ཆེན་པོ་དཔོན་སློབ་མཐའ་དག་གནས་དེར་ཉིན་སྐོར་ལ་བྱོན་ནས་ཐོག་མར་གཟིམས་ཁང་གི་རྨང་གཏིང་སར་ཕེབས། ཨ་ལ་ལ། ཨ་ལ་ལ། འདི་འདྲའི་གནས་དང་ཁང་པའི་བཀོད་པ། ཡིད་ལ་ཇི་ལྟར་འདོད་པ་ལས་ཀྱང་ལྷག་པ་ཙམ་དུ་འདུག གྲྭ་པ་རྣམས་ཀྱིས་འདིར་མཐོ་རྩོག་རེ་རྒྱོབ་གསུང་བ་བཞིན་རྒྱབ་པས་མང་དུ་བྱུང་བ་རྣམས་བགྲངས་པ་ན་མཐོ་བཞི་བཅུ་ཞེ་དགུ་འདུག་སྟེ། དུས་ཕྱིས་ཁང་ཆེན་བཞི་བཅུ་ཞེ་དགུ་ཚུགས་པའི་རྟེན་འབྲེལ་ཀྱང་འགྲིག དེ་ལ་ཕྱག་ནས་འཐོར་བ་སོགས་མཛད་ནས། གཙུག་ལག་ཁང་འདུ་ཁང་དང་བཅས་པའི་རྩིག་རྨང་གི་ཐད་དུ་བྱོན་སྐུ་ཆོས་ཀྱི་གྲྭ་གཉིས་པོ་སྐུའི་ཕྲག་པ་གཡས་གཡོན་ལ་སོ་སོར་གཟར། ཕྱག་གཉིས་སྐུ་རྒྱབ་དུ་བསྣོལ་ནས་དབུ་ཅུང་ཟད་དུད་པ་དང་བཅས་པས་རྩིག་རྨང་གི་མཐའ་བསྐོར་བའི་ཚུལ་དུ་ཐེགས་བཞིན་པའི་ཞལ་ནས། ཕ་ཕ་ཕ་ཕ། ཡ་མཚན་ལ། ཡ་མཚན་ལ། ཧ་ཅང་ཡང་ཆེས་པ་མིན་ནམ། དྭགས་པོ་དབོན་པོ་བ་ངེད་རང་གི་འདི་ལ་ཐོག་འབུབས་པའི་རྩིས་ཀྱང་མཛད་དགོས། ལུང་པ་འདི་ན་ནི་ཤིང་མི་འདུག ཅུང་ཟད་ཆེས་པ་ཨེ་ཡིན་གསུང་བ་ལ། དམ་པ་འདིའི་ཞལ་ནས། བླ་མ་ཐུགས་རྗེ་ཆེ་བས་ཤིང་ཁ་འདྲ་རྙེད་དེ་འོང་། ངེད་རང་གི་འདིར་དབུས་གཙང་ཁམས་གསུམ་འདུ་དགོས་པས་མ་ཤོང་གི་དོགས་ནས་རྒྱ་ཆེ་བ་གཙོ་བོར་བྱས་པ་ལགས། ཞེས་སོགས་ཡབ་སྲས་བཀའི་སྒྲོ་བ་མཛད་དེ། ཕྱག་ནས་གནང་། དགོན་པའི་མིང་ནི་ནཱ་ལེནྡྲའོ་ཞེས་གསུངས། སླར་ཆོས་ཁྲིའི་ས་ཡུལ་དེར་ཕྱགས་ཕབ། ས་འབུར་དུ་དོད་པ་འདི་ནི་དུང་དཀར་པོ་གཡས་སུ་འཁྱིལ་བའི་རྣམ་པ་ཅན་ཆོས་ཁྲིའི་ས་ཡུལ་འོས་པ་ཞིག་སྟེ། གྲྭ་པ་རྣམས་རྡོ་སྐྱོས་ལ། འདི་རང་དུ་ཆོས་ཁྲི་རྩིགས་ཤིག མིང་ལ་བྱ་རྒོད་ཕུང་པོའི་རི་ཞེས་བྱའོ། །ཞེས་གསུང་ཞིང་དུང་གི་འཁྱིལ་གྱི་ཐད་དུ་ཕྱག་འཁར་བཙུགས་པའི་ས་དེ་ཉིད་དུ་རྡོ་མང་པོ་དཔུངས་པས་ཆོས་ཁྲིའི་རྣམ་པར་བྱས་པ་ལ་བཞུགས་ཏེ། རྟེན་འབྲེལ་བསྒྲིགས་པའི་སླད་དུ་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སོགས་པ་ཆོས་མང་པོའི་དབུ་བཙུགས། གུང་ཚིགས་ལ་ཡོན་བདག་མཐར་པས་དཔོན་སློབ་བཅུ་གཉིས་གདན་དྲངས་པའི་ལམ་ཞོར་ལ། གཟིམས་ཁང་འོག་གི་ཐད་འདི་ན་ཁང་རུལ་གྱི་རྡོ་ཕུང་ཆེན་པོ་ཅིག་འདུག་པ་ལ། བདག་ཉིད་ཆེན་པོ་འདིས་རྗེའི་དྲུང་དུ། མཁར་ལན་མ་འདིའི་ལག་གི་བླ་ངེད་ཀྱིས་བྱེད་དགོས་པས། བདག་གི་ཁང་ཆུང་དེ་གཞན་དུ་མ་གྲུབ་དོགས་པ། རྡོ་མོད་ས་འདིར་བྱས་ཆོག་པ་ཞུས་པས། ཇི་ལྟར་བཞེད་པ་བཞིན་མཛད་ཆོག་པའི་བཀའ་ཕེབས་ནས་རྡོ་ཕུང་དེ་ལ་ཕྱག་ནས་ཀྱང་མཛད། རིན་ཆེན་སྡིངས་པས་དཔོན་སློབ་བརྒྱད་དགོང་ཇ་ལ་གདན་དྲངས། རྟོགས་ལྡན་པས། ཀུན་མཁྱེན་རོང་པོའི་དྲུང་དུ་ཐུབ་དབང་གི་གསེར་སྐུ་ཅིག་ཕུལ་བས། རྗེའི་ཞལ་ནས། དི་རིང་བསྟན་པའི་གཙོ་བོ་འདི་ལྟ་བུ་འབུལ་བ་ནན་ལྟར་རྟེན་འབྲེལ་ལེགས། བླ་མ་བས་ཁ་སང་ནས་ཀྱང་རྟེན་འབྲེལ་གང་ལེགས་མཛད་འདུག་པ་ངོ་མཚར་ཆེ། ཞེས་གསུངས་ནས་ཐུགས་དགྱེས་ཚོར་ཆེན་པོ་མཛད། སླར་ཡང་དམ་པ་འདི་ཉིད་ལ་མཁར་ལས་ཀྱི་ལག་གི་བླ་འཕྲོ་ལ་མཛོད་ཅིག་པའི་བཀའ་བསྩལ་དང་བཀོད་པ་གནང་འོས་རྒྱས་པར་མཛད་ནས་ཉན་པོར་ཐེགས། བདག་ཉིད་ཆེན་པོ་འདིས་གཟིམས་ཁང་འོག་མའི་ས་ཡུལ་དེར་ཡང་ཅོག་བུ་ཕུབ་ནས་ཞག་གཅིག་བཞུགས་ཏེ་ས་བྱིན་གྱིས་བརླབས། རིན་ཆེན་སྡིངས་པའི་བཙུན་མ་སོགས་ལ་རྩིག་རྨང་བགྱིད་དུ་སྩལ། ཕྱག་ཕྱིར་ཁང་ཚན་མཁར་ལས་ལ་དུངས་པ་འགའ་ཞིག་ཀྱང་བསྡད། སྟོན་གཞུག་དེ་ལ་གཙུག་ལག་ཁང་འདུ་ཁང་དང་བཅས་པའི་རྩིག་པ་ཁྲུ་རེ་ཙམ་དང་། གཟིམས་ཁང་ཐོག་སོར་འཁྱོལ་ལ་ཁད་པ་དང་། བྲན་ཁང་ཐོག་ཁེལ་བ་གཉིས་གསུམ་དང་། རྨང་ཐིངས་པ་མང་དུ་བྱུང་། འཁྱགས་ལ་ཐུགས་རྗེས་དཔོན་སློབ་ལྷན་དུ་ཆོས་བར་ལ་བཏེག ཐོག་མར་དེབ་གོང་རྫོང་ནས་ཕོགས་ཕུལ། གྲབ་གསས་ཁང་དུ་བཞུགས། ཆོས་རྗེ་རྒྱལ་མཚན་ལེགས་གྲུབ་པས་ཡབ་སྲས་གཉིས་ཀའི་ཞབས་ལ་གཏུགས་པ་རྗེས་སུ་གཟུང་ནས་སྨིན་པར་མཛད། དེ་ནས་རིམ་གྱིས་ལོ་དང་བྱ་ཡུལ་བས་སྤྱན་དྲངས། མེ་ཕོ་འབྲུག་གི་ལོ་ཧོར་ཟླ་གཉིས་པའི་བཤམ་ལ་ནཱ་ལེནྡྲར་ཕེབས་རོང་སྟོན་ཆེན་པོས་རིན་སྡིངས་སུ་བཞུགས་ནས་ཉིན་རེ་བཞིན་ལས་ཆོས་གསུང་བར་བྱོན། ཁ་བ་བབ་པ་སོགས་ཀྱི་སྐབས་སུའང་ཕྱག་མཁར་ལ་བརྟེན་ཏེ་ཆོས་མ་ཆག་པར་གསུངས། དཔོན་སློབ་བྱིན་དེས་ནཱ་ལེནྡ་ཉིད་དུ་སླེའུ་ལྡིང་སོགས་ལ་བརྟེན་ནས་བཞུགས། འདུ་ཁང་གི་རྒྱ་ཁྱོན་རྗེའི་ཐུགས་བཞེད་དང་བསྟུན། བྱང་ཕྱོགས་ནས་ཀ་ཚར་གཉིས་བསྐུམ་སྟེ་ཀ་བ་བརྒྱད་བཅུའི་ས་ཡུལ་མཛད། གྲོ་ཉན་གླང་གསུམ་གྱིས་ཆེགས་རྡོ་བསགས་ནས་འདུ་ཁང་གི་ཕྱོགས་རེ་སྒྲུབས། ཕྱོགས་གཅིག་མཁར་རྩེ་བས་བསྒྲུབས་པས་ཐོག་སོར་ལོངས། གཟིམས་ཁང་གི་ཤིང་རྩེ་ལོགས་བྲིས་མ་གཏོགས་ཚར། སྟོན་སོ་ཚུན་ལ་བྲན་ཁང་ཀྱང་བརྒྱ་བུད་པ་ཙམ་ཐེབས། དེ་ནས་གཟུང་སྟེ་དབྱར་ཆོས་དགུན་ཆོས་ཀྱི་སྒྲིགས་ལ་སོགས་པ་གསང་ཕུ་ནེའུ་ཐོག་ཇི་ལྟ་བ་བཞིན་མཛད་པས་དེ་མ་ཐག་ནས་དགེ་འདུན་བརྒྱད་བརྒྱ་ཙམ་འདུས། དུས་ཕྱིས་ནི་དབྱར་ཆོས་སོགས་ལ་སྟོང་ར་ཅན་ཙམ་དང་། མང་ཚོགས་ལ་ཉིས་སྟོང་ཙམ་ཚོགས་ཏེ། དམ་པའི་ཆོས་ཀྱི་དགའ་སྟོན་ལ་ལོངས་སྤྱོད་པར་མཛད་དོ། །ཀློག་པའི་རྒྱན་ལྡན་གཙུག་ལག་ཁང་ཆེན་ནི། །སངས་རྒྱས་སྲས་དང་བཅས་པས་ཡོངས་གང་བ། །ཐུབ་བསྟན་ཡུན་དུ་གནས་པའི་རྩ་ལག་མཆོག །རབ་འབྱམས་ཕན་བདེའི་གཞི་དང་རྟེན་དུ་བསྒྲུབས། །ཨ་ཤད་ཐ་ཡི་ཤིང་གིས་མ་རྒྱན་ཞིང་། །དབུས་འགྱུར་ཆང་ལས་བྱང་དུ་རབ་བསྐྱོད་ཀྱང་། །རྡོ་རྗེའི་གདན་དང་ཐ་དད་མ་ཡིན་པའི། །ཆོས་ཀྱི་མདུན་ས་འདི་ཀྭ་རྨད་དུ་བྱུང་། །སྐྱོབ་པ་ཉིད་གཟིགས་ཤཱཀྱའི་རྒྱལ་མཚན་དང་། །འཇམ་པའི་དབྱངས་དངོས་བཀྲ་ཤིས་རྣམ་པར་རྒྱལ། །བློ་ལྡན་དགྲ་བཅོམ་མང་པོས་ཡོངས་བསྐོར་ནས། །དམ་ཆོས་སྒྲོག་པའི་གནས་མཆོག་འདི་ངོ་མཚར། །དེ་ལྟར་ཡབ་སྲས་ལྷན་ཅིག་པས་གདུལ་བར་བྱ་བ་རྣམས་སྨིན་པར་མཛད་ཟིན་ནས། རོང་སྟོན་ཐམས་ཅད་མཁྱེན་པ་རྣམ་པར་གྲོལ་བ་ཆོས་ཀྱི་དབྱིངས་སུ་སྙོམས་པར་ཞུགས་པ་ན། གདུང་མཆོད་གསོལ་གདབ་ཀྱི་རིམ་པ་བསམ་གྱིས་མི་ཁྱབ་པ་དང་། དབུས་གཙང་གི་ཆོས་སྡེ་མཐའ་དག་ཏུ་དགོངས་རྫོགས་རྒྱ་ཆེན་པོ་བསྒྲུབས། གཞལ་དུ་མེད་པའི་སྐུ་གདུང་རིན་པོ་ཆེ་གཟིམས་ཁང་གོང་ཉིད་དུ་བཞུགས་པར་བརྩམས་ཏེ། གཟིམས་ཁང་འོག་ཏུ་སྐར་ཕིབས་ཆེ་ཆུང་འབུབས་རྒྱུའི་ཤིང་བཟོ་ཚར་བ་ཉིད་གང་སུ་བསྒྱུར་ནས་ཐོག་མའི་སྟེང་དུ་ཚོམས་ཆེན་སྐར་ཕིབས་དང་བཅས་པ་བྱང་དུ་ཀ་བཞི་མ་ཤར་ནུབ་སོགས་མཛད། སྐུ་གདུང་རིན་པོ་ཆེ་དྲི་བཟང་དང་དར་ཟབ་ལ་སོགས་པས་ཀླུབས་ནས་ཙནྡན་དཀར་པོ་ལས་བྱས་པའི་སྒམ་དངུལ་གྱིས་ཤན་པའི་ནང་དུ་ཞུགས་སུ་གསོལ་བས། ཡིད་བཞིན་གྱི་ནོར་བུ་རིན་པོ་ཆེར་གནས་གྱུར་ཏེ་རིང་སྲེལ་གྱི་གོང་བུས་སྤྲས་པ་དེ་ཉིད་ཀྱི་བཞུགས་ཁང་དུ་གསེར་དངུལ་ལས་གྲུབ་པའི་བྱང་ཆུབ་ཆེན་པོའི་མཆོད་རྟེན་བུམ་པའི་ཕྱོགས་བཞིར་སྒོ་དང་སྒོ་རྒྱན་གྱིས་མཛེས་པར་བྱས་པའི་མདུན་མར་སྐུ་འདྲ་རིན་པོ་ཆེ་ཕྱག་ནས་མ་དང་སེང་ཁྲི་ལ་བཀའ་བསྲུང་དང་ནོར་ལྷའི་སྐུ་བཞུགས་ཤིང་། ནོར་བུ་རིན་པོ་ཆེ་སྣ་ཚོགས་པས་བརྒྱན་པ་ཐོ་བཅོ་ལྔ་པ་འདི་ནཱ་ལེནྡ་ཉིད་དུ་བསྒྲུབས། སོལ་བ་སོགས་ཉེར་སྤྱད་སྒྲུབ་སླ་བ་ལ་དགོངས་ཏེ་ལྷ་ཆེན་བསྒྲུབ་ས་ཐོག་མར་འུ་ཤང་རྡོར་མཛད་བཞེད་པས། བྱ་ལོ་ཟླ་བ་བརྒྱད་པ་ལ་སྐྱིད་ཤོད་ཕྱོགས་སུ་ཐེགས། ཚེས་བཅོ་ལྔ་ནས་འུ་ཤང་རྡོར་ཐུགས་དམ་གཏོར་སྒྲུབ་བཙུགས་ཏེ་མཁའ་འགྲོ་ཆོས་སྐྱོང་ལ་འཕྲིན་ལས་བསྐུལ་བས་དགོས་དགུ་ཅོག་ཆར་བཞིན་དུ་བབ། རོག་བྱེད་པ་སླེའུ་ཆུང་ནས་སྤྲུལ་སྐུ་བསོད་རྒྱལ་བ་དང་བཀྲས་ཚུལ་བ་སྐུ་མཆེད་ཀྱིས་ཐོག་དྲངས། གསེར་སྐུ་བ་བཅུ་བདུན། མགར་བ་བཞི། ལྷ་བྲིས་པ་གཉིས། ཟངས་མགར་བ་གཉིས་ཏེ་བཟོ་རིགས་ཀྱི་ལག་ལེན་ཐུབ་པ་ཉི་ཤུ་རྩ་ལྔ་བྲན་དང་བཅས་པ་གསགས་ནས་ཟས་སྐོམ་དང་གནང་བྱིན་གྱ་ནོམ་པ་མཛད་དེ། གུང་ཐང་གི་ལྷ་ཆེན་དཔལ་འབར་ལ་ཆད་བླངས་པའི་རུས་ཤིང་ཚུགས་ཤིག་པ་ལ་སོགས་པའི་བཀའ་བཀོད་གནང་བ་ན། གཟི་ཀུན་སྤང་བས་ཐུབ་པ་དཀར་མོ་ཉིད་ལ་རྟེན་གཙོ་འབྱུང་བར་བཞེད་པས། ལྷ་བཟོ་བ་ལ་ལྷ་ཆེན་མི་ཤེས་པའི་ཟོལ་གྱིས་མར་མེ་མཛད་དང་བྱམས་པའི་སྐུ་རེ་སྒྲུབས་ལ་ཐུབ་པ་དཀར་མོ་དང་དུས་གསུམ་སངས་རྒྱས་གསུམ་སྒྲིགས་སུ་བཞུགས་པའི་ཐབས་མཁས་གྱིས་ཤིག་པའི་ཞལ་ཏ་གནང་བ་ཡིད་ལ་མནག་སྟེ། དེ་ཙམ་པའི་ལྷ་ཆེན་པོ་བཞེད་མི་ཤེས་པ་སོགས་ཀྱི་སྐྱོན་ཡོན་ཞུས་པ་ན། བདག་ཉིད་ཆེན་པོ་འདིས་ཞི་བའི་བཀའ་ལུང་ཇི་ལྟར་བསྩལ་ཀྱང་། ལྷ་བཟོ་བ་གྱ་གྱུའི་བསམ་པ་གཞིག་པར་མ་ཐུབ་པས། གནད་ལ་དབབ་པའི་ཕྱིར་དུ། ང་རང་གི་མཁའ་འགྲོ་ཆོས་སྐྱོང་གིས་ལྷ་ཆེན་པོ་བཞེངས་པར་ཡོད། ཁྱོད་རང་རུས་ཤིང་ཚུགས་གསུངས་པ་ལ། རུས་ཤིང་ཀྱང་མཁའ་འགྲོ་ཆོས་སྐྱོང་ཉིད་ལ་འཛུགས་འཇུག་པར་ཞུ་བ་སོགས་མ་རངས་པའི་ཚིག་གྱ་ཚོམས་སུ་གསོལ་བས་ཅུང་ཟད་འགྱངས་པ་ན། ཕྱོགས་ཕྱོགས་རྣམས་སུ་ཅོལ་སྒྲོག་ལ་དགའ་བ་དག་གིས་ལྷ་བཟོ་བ་རི་བོ་དགེ་ལྡན་པ་ལ་ཞེན་ཆེ་བས། དཔོན་སློབ་གྲུབ་མཐའི་ཆགས་སྡང་གིས་མ་དུམས་པར་ལྷ་ཆེན་བཤོལ་བ་ལས་ཐབས་མི་འདུག་ཟེར་བ་ལ་སོགས་པའི་མི་སྙན་བསྒྲོག་པར་གྱུར་ཀྱང་། རྡོ་རྗེའི་ཆོས་སྐྱོང་བ་རྣམས་ཀྱི་འཕྲིན་ལས་ཀྱི་མཐའ་མ་བརྟུལ་བའི་དབང་གིས་ལྷ་བཟོ་བ་ལ་མི་འཚམ་པའི་རྨི་ལམ་འཇིགས་སུ་རུང་བ་དག་ཤར་ནས། བཀའ་བཞིན་འཚལ་བར་གསོལ་ཏེ། ཟླ་བ་དགུ་པའི་ཚེས་ཉི་ཤུའི་ཉིན་ལྷ་བཟོ་བས་མཐོ་གང་སྦར་བ་དང་བཅས་པའི་རུས་ཤིང་བཙུགས་པས། རུས་ཤིང་ལ་འཇའ་ཟུག་པ་སོགས་ཡ་མཚན་པའི་རྟགས་དུ་མ་བྱུང་བ་ནས་རིམ་གྱིས་བསྒྲུབས། བཟོ་ཕུད་ཀྱི་རྣལ་འབྱོར་དབང་ཕྱུག་ལུགས་བཏང་དུས་མེ་ཏོག་གི་ཆར་ལག་པས་འཛིན་ཐུབ་པ་བབས། བྲད་བདར་ཚར་བ་ལྟར་འཇམ་ཞིང་འཇའ་ཚོན་ཁ་དོག་སྣ་ལྔས་ཀླུབས་པས་ཡིད་འཕྲོག་པར་བྱོན་པ། ལྷ་བཟོ་བས་དེ་ཉིད་བཞུགས་པར་གསོལ་ཡང་མ་གནང་། གསེར་བཙོ་མ་དང་གཡུ་འཕྲ་དཔག་ཏུ་མེད་པས་བརྒྱན་པར་མཛད། གནས་དེ་ཉིད་ཀྱི་ལྕོང་བྱེ་མའི་དཀྱིལ་དུ་ལྷུང་བ་ལ་རྒྱུ་མཛད། ཟངས་ཁལ་ཉེར་ཅིག་གནན་ཏེ་གཙུག་ལག་ཁང་དེའི་རྟེན་གཙོ་ཐུབ་དབང་གི་སྐུ་རྒྱབ་ཐོ་བཅུ་པ་ལི་དམར་ལ་གྲང་གསེར་གསོལ་བ་འདི་ཡང་ཞར་ལས་བཞེངས། ལྷ་ཆེན་གྱི་ལུགས་ཚར་རྗེས་ལྷུ་ཕྲལ་ནས་ཁྱོགས་ལ་བཏེག་སྟེ་ནཱ་ལེནྡྲར་དྲངས་ནས་བཟོ་འཕྲོ་ཚགས་སུ་བཙུད། སྤྲ་ཚིལ་གྱིས་མ་ལང་བས་ལུག་གི་ཚིལ་བུ་བཞུས་པ་དར་ལ་བརྩགས་ནས་འཁྱགས་སུ་བཅུག་པ་ལེགས་པར་བརྡུངས་ཏེ་སྤྲ་བཟོ་བྱས་པ་ལས། ཧ་ཅང་ཐུག་ཆེས་པའི་དབང་གིས་ཟངས་ཁལ་དགུ་བརྒྱ་ལྷག་པ་ཙམ་སོང་། སྐུ་གསེར་ལ་གསེར་ཞོ་བདུན་བརྒྱ་དང་སུམ་ཅུ། དངུལ་ཆུ་ཞོ་ཉིས་སྟོང་ཉི་བརྒྱ་སོགས་བཟོ་རྒྱུ་གཞན་ཡང་འཕངས་པ་མེད་པར་བཏང་། གཏོང་བ་ལ་ལྷག་པར་གོམས་པས་ལྷ་བཟོ་བའི་ཡོན་རྫོངས་ལ་སོགས་པ་རྣམས་ནི་མི་བཟད་པའི་གཏེར་ལ་ལོངས་སྤྱོད་པ་ལྟར་སྙེ་ངོམས་པར་གནང་བས། ལུགས་སུ་བླུག་པའི་གསེར་སྐུ་ལ་གངས་ཅན་གྱི་ལྗོངས་ན་འདི་ལས་ཆེ་བ་མེད་པར་གྲགས་པའི་ཐུབ་དབང་གི་སྐུ་བྱིན་བརླབས་ཀྱི་གཟི་འོད་འབར་བ་འདི། ཁྱི་ལོ་ཟླ་བ་བཅུ་གཅིག་པའི་ནང་དུ་ཞབས་སུ་བྱོན། རིང་སྲེལ་རྣམ་པ་གསུམ་གྱིས་ཡོངས་སུ་གང་བར་མཛད་པ་སོགས་གཟུངས་བཞུགས་ཀྱི་ཡ་མཚན་བརྗོད་ཀྱི་མི་ལང་བ་ལ་སོགས་པ་རྣམས་ནི་དཀར་ཆག་ན་གསལ། དེའི་བཞུགས་གནས་ལ་གཙུག་ལག་ཁང་རྩེ་བསྒྲོན་ཏེ། ཐོག་སོ་བཏོང་པ་ཐིགས་ཁང་དང་བཅས་པ་མཛད། འདུ་ཁང་གི་ཐོག་ཀྱང་༼ལྕོག་༽ཕྱོགས་སྒོར་མོར་ཕུབ། ལོགས་བྲིས་སོགས་ཀྱིས་བརྒྱན་པར་མཛད་ནས་དངུལ་གདུང་ཀྱང་གཙང་ཁང་དུ་སྤྱན་དྲངས། རབ་ཏུ་གནས་པའི་ཆོ་ག་རྣམ་པར་དག་པ་རྗེ་ཉིད་ཀྱིས་མཛད་ཅིང་། ཤིས་པ་ལྷག་པར་སྐྱོང་བའི་དགའ་སྟོན་རྒྱ་ཆེན་པོ་དང་བཅས་པ་བསྒྲུབས། གསུང་གི་བརྟེན་ལ་ཐོག་མར་ཉིད་རང་གི་གསན་སྦྱོང་མཛད་པའི་གཞུང་རྣམས་གསེར་ལས་བཞེངས་པ་དང་། ཐམས་ཅད་མཁྱེན་པ་ཉིད་ཀྱི་བཀའ་འབུམ་ཤོག་སྐྱར་བཞེངས་པ་དང་བཅས་པས་བསྟན་འགྱུར་གྲས་ཀྱི་པུསྟི་བཅུ། དེ་རྗེས་ཤེས་རབ་ཀྱི་ཕ་རོལ་ཏུ་ཕྱིན་པ་རྒྱས་འབྲིང་བསྡུས་པ་གསུམ་དང་། རྒྱུད་སྡེ་དང་མདོ་སྡེ་སོགས་གཙོ་གང་ཆེ་བ་འགའ་ཞིག་དང་བཅས་པའི་གསེར་ཆོས་པོད་ཆེན་སུམ་ཅུ་སོ་གྲངས་ཙམ་དང་། ཐུགས་ཀྱི་རྟེན་ལ་འབུམ་མོ་ཆེ་བཞེངས། དུས་ཀྱི་མཆོད་པ་ཟླ་བ་བྱུང་ངོ་ཅོག་གི་ཚེས་བཅུ་བཞི་ལ་ཚོགས་སུ་མང་ཇ་དང་། དུས་ཆེན་བཟང་པོ་བསམ་གྱིས་མི་ཁྱབ་པ་དང་བཅས་པ་ཕྱག་སྦལ་ཉིད་ནས་རྒྱུན་མི་ཆད་པར་གཏོང་བ་སོགས་རྗེའི་དགོངས་པ་ཆོས་ཀྱི་དབྱིངས་སུ་བསྐང་བར་མཛད། ཉིད་ཀྱི་ཐུགས་དམ་དུ་དངུལ་གར་བླུགས་ཀྱི་སྒྲོལ་དཀར་རྩེ་འཁྲུ་གང་པ་རྒྱ་མཚོའི་དབུས་སུ་པད་སྡོང་ལ་བཞུགས་པ་སོགས་བཟོ་ཁྱད་ཀྱིས་འཕགས་ཤིང་། གཡུ་འཕྲ་བསམ་གྱིས་མི་ཁྱབ་པས་བརྒྱན་པ་དང་། ལམ་འབྲས་བརྒྱུད་པ་ཡོངས་སུ་ཚང་བའི་གསེར་སྐུ་ཁྲུ་ཚད་མ་འདི་བཞེངས་པར་བརྩམས་ཏེ། ཕྲོ་ཅན་རྣམས་སྐུའི་དབོན་པོ་ཆོས་རྒྱལ་མཚན་པ་ལ་བཀའ་གནང་ནས་བསྒྲུབས། གཞན་ཡང་འཇིགས་བྱེད་ལྷ་ཁང་དང་། མགོན་ཁང་ཕྱི་ནང་སོགས་ན་འབུར་སྐུ་ལོགས་བྲིས་དང་བཅས་པ་བསམ་གྱིས་མི་ཁྱབ་པ་བཞུགས་པ་ལ། ལོ་ཆེན་བསོད་ནམས་རྒྱ་མཚོའི་སྡེའི་ཕྱག་ལས་བདར་ཏེ། མདའི་བླ་བྲེས་སོགས་སྤྱན་གཟིགས་ཀྱི་བཀོད་པ་སྣ་ཚོགས་པས་མཛེས་པར་བྱས་པ་རྣམས་དང་། ལམ་འབྲས་ལྷ་ཁང་གི་ཐོག་དྲངས་ལོགས་བྲིས་ཡ་མཚན་ཅན་རྣམས་དང་། ཐུགས་དམ་ཐང་སྐུ་ངོ་མཚར་ཅན་དཔག་ཏུ་མེད་པ་རྣམས་དང་མཉེས་ཐང་ཆོས་རྫོང་དུ་ཐམས་ཅད་མཁྱེན་པ་བློ་གྲོས་བརྟན་པའི་སྐུ་གདུང་གི་བཞུགས་ཁང་ཟངས་གསེར་ལས་གྲུབ་པའི་རྣམ་རྒྱལ་མཆོད་རྟེན་མཐོ་བཅུ་ཡོད་པ་འདི་དང་། གཞན་ཡང་ཡུལ་ཕྱོགས་མང་པོར་རྟེན་གསུམ་བསམ་གྱིས་མི་ཁྱབ་པ་བཞེངས་པར་མཛད་པ་སོགས་བརྗོད་ཀྱིས་མི་ལང་ངོ་། །བསྟན་པ་ཡུན་རིང་གནས་པའི་གཞིར་བརྟེན། །མ་ལུས་དགེ་འདུན་འདུས་པའི་སྡེ་ཆེན་པོ། །ངོ་མཚར་སྐུ་གསུང་ཐུགས་རྟེན་དང་བཅས་པས། །ཡངས་པའི་ས་ཆེན་མཐའ་དག་ཁྱབ་པར་མཛད། །ཁྱོད་ཀྱི་སྙིང་སྟོབས་ཕྲག་པ་མཐོན་པོ་ལ། །ཡོངས་རྫོགས་བསྟན་པའི་ཁུར་ཆེན་རབ་བཟུང་སྟེ། །བར་ཆད་དགྲ་ལས་རྟག་ཏུ་རྒྱལ་བ་ཡི། །རྔ་ཆེན་སྲིད་པ་གསུམ་ན་ལྷ་ངེར་གྲག །ཀློག་སྤོང་ལས་ཀྱི་དཀྱིལ་འཁོར་ཡོངས་གང་ནས། །ཕན་བདེའི་འོད་དཀར་བྱེ་བ་ཕྲག་བརྒྱ་ཡིས། །ཐུབ་བསྟན་ནོར་འཛིན་མ་ལུས་བསལ་མཛད་ཀྱང་། །བདུད་གནས་མུན་པའི་གླིང་དུ་ཁྱོད་ཀྱིས་སྦས། །བསྟན་དང་འགྲོ་ལ་གང་ཕན་ས་ཡི་མདུད། །མཐའ་དག་ཐུགས་རྗེའི་དཔུང་པས་རབ་བཟུང་སྟེ། །དམ་ཆོས་ཀློག་པའི་དགའ་སྟོན་འགྱེད་མཁས་པ། །ཆོས་ཀྱི་ས་སྐྱོང་དབང་པོ་ཁྱོད་ལགས་སོ། །དེ་དག་ནི་བསྟན་པའི་གཞི་རྟེན་དུ་ཆོས་གྲྭ་ཆེ་བྲན་དང་དགེ་འདུན་གྱི་སྡེ་བཙུགས་ཤིང་སྐུ་གསུང་ཐུགས་ཀྱི་རྟེན་རྨད་དུ་བྱུང་བ་རྣམས་བསྒྲུབས་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།དེ་ལྟར་བསྟན་པ་དང་སེམས་ཅན་ལ་ཕན་བདེའི་མཛད་པ་ནམ་མཁའི་མཐའ་གྲུ་གཞལ་བ་ལྟ་བུས་གདུལ་བྱ་རྣམས་སྨིན་པར་མཛད་བཞིན་པའི་ངང་ནས། མཉེས་ཐང་དུ་སྐུ་ཁམས་ཅུང་ཟད་ངན་དུ་སོང་བའི་ཚུལ་བསྟན་ཏེ། གསེར་གདུང་ལ་རབ་ཏུ་གནས་པ་ལེགས་པར་བསྒྲུབས་ནས། སྟག་ལོ་ཧོར་ཟླ་དྲུག་པའི་ནང་དུ་ནཱ་ལེནྡྲར་དབྱར་ཆོས་འཛུགས་པར་ཐེགས་པའི་ཞར་ལ། པོ་ཏཱ་ལའི་ཤར་ཕྱོགས་ཀྱི་དགོན་གསར་དེར་ཕྱག་དྲུག་པའི་སྐུ་ལ་རབ་གནས་གནང་བས་ཕྱག་ནས་ཟུག་པ་དང་། མེ་ཏོག་གི་ཆར་བབས་པ་སོགས་བྱུང་། སྙིང་པོ་རྫོང་ཞོལ་དུ་ཞགས་མཛད་པས་གཟིམས་གུར་ལ་འཇའ་ཚོན་སྣ་ལྔ་གསུམ་རིམ་དུ་འཁོར་བ་བྱུང་། དེ་ནས་སྒོ་ལའི་ཐུར་འབེབས་པ་སྐུ་སྙེལ་བར་དགོངས་ཏེ་རིན་སྡིངས་ཀྱི་ཐད་ལ་ཕེབས། རྟོགས་ལྡན་རྡོར་བཀྲས་པས་མཇལ་དུས་སྐུ་ཁམས་ངན་པའི་ཚུལ་རྣམས་མ་བཟོད་པར་གདུང་ཤུགས་ཆེན་པོས་གསོལ་བ་བཏབ་པས་བྱིན་རླབས་ཀྱི་སྟོབས་ཀྱིས་དགེ་སྦྱོར་ལ་བོགས་ཆེར་ཐོན་པ་བྱུང་། དེ་ནས་གཟིམས་ཁང་གོང་མར་གདན་འཆའ་བར་མཛད། རྩེའི་དཀར་ཕེབས་སུ་ཡོལ་བའི་རིམ་པས་བསྐོར་ནས་བཞུགས། ཞག་བར་སྐུ་ངལ་བརྟེན་ཏེ། ཚེས་བཅུ་བཞི་ནས་དབྱར་ཆོས་ལྷོ་ཕྱོགས་ཀྱི་རབ་གསལ་ནས་གནང་བས། ཆོས་བཙུགས་པའི་ཉིན་ནམ་མཁའ་སྤྲིན་དང་བྲལ་བའི་མཐོངས་ནས་མེ་ཏོག་གི་ཆར་བབ་པ་ཉི་མའི་དཀྱིལ་འཁོར་གྱི་ཐད་དུ་ཕུབ་ཙམ་དཀར་པོ་ཤས་ཆེ་བའི་ཁ་དོག་སྣ་ཚོགས་འཁོར་ཞིང་ལྡིང་ཞིང་བབ་པ་ས་ལ་ལྷུང་ནས་ཀྱང་ཆེ་ཤོས་རྣམས་སེན་མོ་ཙམ། དེ་ལས་ཆུང་བའི་ཚོགས་བསམ་གྱིས་མི་ཁྱབ་པ་ཆོས་རྭ་བ་རྣམས་ཀྱིས་གཟུང་ནས་ཐུམ་བོར་གཏུམས་པ་མང་པོ་བྱུང་བས་ཀུན་ཡ་མཚན་པར་གྱུར་ཏོ། །རྔོག་བདེ་ཕུར་བཞུགས་དུས་མཚན་མོ་གཟིམས་གུར་འཇས་འཁོར་བའི་སྐད་ཆ་དེ་རི་བོ་དགེ་ལྡན་དུ་གྲགས་པ་ན། ཆོས་རྗེ་ཀུན་བཀྲས་པས་གསོལ་ཇ་ཇ་འདྲེན་དང་བཅས་ཏེ་མཚན་མོ་གཟིམས་གུར་ལ་འཇའ་ཟུག་པའི་ཚན་འདི་ལེགས་པར་མི་སེམ་པས། ཐུགས་དམ་དང་སྐུ་རིམ་ལ་ཐུགས་རྩོལ་གནང་དགོས་པའི་སྙན་བསྐུལ་འབུལ་བར་བྱ་བ་དཔོན་པོ་ནམ་མཁའ་ལྷུན་གྲུབ་པ་བཏང་བྱུང་དུས་བཀའ་ལུང་ལ། ན་ནིང་ཀག་སྔ་བསུ་ལ་མཚན་མ་ངན་པ་བྱུང་རུང་། ཕའི་སྲི་མ་སྒྲོལ་ན་སྔགས་པ་ཡོངས་ཀྱི་ཚེ་ལ་གནོད་དོགས་དགེ་སྦྱོར་གྱི་རྩལ་གྱིས་འཆི་བ་བཟློག་པ་ཡིན། ད་ལོ་རང་ཨེ་སྡོད་མི་ཤེས་གསུང་བ་སོགས་ཡེ་ཤེས་ཀྱི་གཟིགས་པས་དུས་མཁྱེན་པའི་བཀའ་ལུང་ཀྱང་གནང་། ཟླ་བ་བརྒྱད་པ་ཤར་ནས་སྐུ་མཚམས་ལ་བཞུགས། ཚེས་བརྒྱད་ལ་འཕན་ཡུལ་ལུང་པའི་སེར་མོ་བ་རྣམས་ལ་སྐུ་རིམ་གྱི་མང་ཇ་འགྱེད་བཅས་བཏང་བའི་ཚོགས་གྲོལ་ནས། ཆོས་ཁྲི་སྒང་དུ་འགྱེད་སྐལ་བགོད་པའི་ཚེ་ན་བཟའ་བེར་ཐུལ་སྐུ་དྲག་ཆགས་པ་ཞིག་འདུག་པ་ལ། གྲི་ཁ་བཏོད་པར་མ་སྤོབས་པའི་ཚེ། ཚུལ་སྒང་པ་བཟོད་པ་ན་རེ། སྐུ་དྲག་ཆགས་ལ་ཁོ་ནས་དུམ་བུར་བྱེད་པ་འོས་པ་ཡིན། སེན་མོ་ཙམ་ལས་མ་ཁེབ་རུང་དད་པའི་རྟེན་སུས་ཐོབ་རྒྱལ་བ་ཡིན་པས་བསིལ་བ་ཁོ་ནར་ཐག་ཆོད་ཟེར་བཞིན་པས། མགུལ་གོང་གི་ཐད་དུ་གྲི་བཙུགས་མ་ཐག ནམ་མཁའ་ནས་མེ་ཏོག་གི་ཆར་བབ་པ་སྟོན་གྱི་དུས་སུ་ཙམ་པ་ཀའི་ནགས་ཚལ་རླུང་གིས་བསྐྱོད་པ་ལྟར། གནམ་དང་ས་ཐམས་ཅད་དཀར་ཆེམ་ཆེམ་ཁྲ་མེར་མེར་དུ་གྱུར། དེ་ནས་རྩམས་ཏེ་ཉིན་རེ་བཞིན་མེ་ཏོག་གི་ཆར་ཁ་བ་བུ་ཡུག་འཚུབས་པ་ཙམ་བབ་པ་ན། ཕལ་ཆེར་གྱིས་བདག་ཉིད་ཆེན་པོ་འདི། དགོངས་པ་ཆོས་ཀྱི་དབྱིངས་སུ་སྙོམས་པར་ཞུགས་ཟིན་པར་ཐག་གཅོད་ཅིང་། དད་པའི་སྤུ་ལོང་རབ་ཏུ་གཡོས་པའི་མིག་མཆི་མས་བརླན་བཞིན་པར་གསོལ་བ་འདེབས་པ་ལ་བརྩོན་པར་བྱེད་དོ། །ཆོས་ཀྱི་རྗེ་ཆོས་རྒྱལ་མཚན་པས་ན་བཟའི་ཐུ་བ་སྐུ་དྲག་ཆེ་བའི་ཐད་ནས་གོས་ཁའི་བཞི་ཚལ་ལྷག་ཙམ་ཞིག་རིན་གྱིས་ཉོས་ནས་བརྒྱངས་ཏེ། རྗེའི་ཞལ་ལུང་དང་། ཤངས་སྣམ་སོགས་ཀྱིས་བྱུགས། ཞལ་ཆབ་འཐོར་བ་དང་། ཕྱག་གིས་ཡུན་རིང་དུ་བྱབ་པར་ཞུ་བ་སོགས་རྒྱུའི་བྱིན་བརླབས་རབ་ཏུ་གནས་པ་ཞུས་ཏེ། ཉིན་པར་རི་མོ་བྲིས་ཤིང་། མཚན་མོའི་ཆ་ལ་སྐུ་དྲུང་ཉིད་དུ་བཞུགས་སུ་གསོལ་ནས་གྲུབ་རྗེས་རབ་ཏུ་གནས་པའི་ཆོ་ག་དྲུང་ཉིད་དུ་ཞུས། སྐུ་ཇི་སྲིད་འཚོའི་རིང་ལ་ཉིན་རེ་བཞིན་ཕྱག་ནས་ལན་བདུན་བདུན་ཞུས་པས། སྐུ་དངོས་སུ་བཞུགས་པ་དང་ཁྱད་མེད་པའི་སྡེ་བརྒྱ་བྱིན་བརླབས་ཅན་གསུང་འབྱོན་མར་གྲགས་པའི་བྲིས་སྐུ་འདི་གྲུབ་ཅིང་། སྐུ་ཁམས་མཉེལ་བའི་སྐད་ཆ་དེ་དྭགས་པོར་གསན་ནས་འཐུན་མདར་མ་བྱས་དུས། གསེར་གྱི་རྡོ་རྗེ་སྐེད་པར་ཆག །གཡེར་པོ་ཆེ་ཡི་མོ་ལ་ངན། །ཉི་ཟླ་ས་ཡི་འོག་ཏུ་ལྷུང་། །ཟེར་བའི་མོ་བབས་པའི། སྐུ་རིམ་ལ་གྲུམ་ལུང་གི་གསེར་སོགས་ཆེན་མོ་ལན་གཉིས་དང་། དགོན་གསར་དུ་མང་ཇ་འགྱེད་བཅས་ལན་མང་པོ་དང་། མཚན་བརྗོད། སྒྲོལ་མ། ཤེས་སྙིང་། ཚེ་མདོ། གཏོར་མ་སྟེ། འབུམ་གཏེར་ལྔ་དང་། རྒྱས་འབྲིང་བསྡུས་གསུམ་མེ་མར་ལ་འདེགས་པའི་ཀློག་གྲྭ་བཞིའི་རྒྱུན་བཙུགས་པ། མཁའ་འགྲོ་ཆོས་སྐྱོང་གི་བསྐང་གསོ་དང་། གཞན་ཡང་མདོས་གཏོར་བསམ་གྱིས་མི་ཁྱབ་པ་སོགས་སྐུ་རིམ་རྒྱ་ཆེན་པོ་འབྲུག་མདའ་ཉིད་དུ་བསྒྲུབས་ནས། དགེ་བཤེས་འོད་ཟེར་དཔལ་བཟང་སྐུ་ཁམས་བསྐོར་བ་དང་། ཐུགས་དམ་སྐུ་རིམ་སོགས་ལ་ཐུགས་རྩོལ་ཞུ་བའི་སྙན་བསྐུལ་འབུལ་བར་ཞབས་དྲུང་དུ་སླེབ་པའི་ཚེ། བཀའ་ལུང་ལ། དགེ་སྦྱོང་བསོད་བཀྲས་ངེད་ལ་བརྩེ་དུངས་ཆེ་བའི་རིམ་གྲོ་བྱེད་པ་དང་སྙན་བསྐུལ་འདི་བཞིན་བཀུར་བ་རྗེས་སུ་ཡིད་རང་། ན་ནིང་ནས་ད་ལོའི་བར་དུ་ཚེ་བསྲིང་བ་འདི་ཡང་རྟེན་གསུམ་འཕྲོ་ཅན་རྣམས་ཀྱིས་ཞབས་རྟོག་གི་ཕྱིར་གྲྭ་བུ་སློབ་ཡོན་བདག་དད་འདུས་རྣམས་ལ་ཕན་དུ་རེ་བསྡད་པ་ཡིན། ཀུན་འབྱུང་གིས་བསྐྱེད་པའི་རྣམ་སྨིན་གྱི་ཕུང་པོ་འདི་ཇི་སྲིད་ཡོད་ཀྱི་རིང་ལ་ཕྱི་ནང་གི་འཚེ་བའི་གནས་སུ་གྱུར་པས། ནད་པའི་ལུས་ཡུན་རིང་ན་འཁོར་གཡོག་རྣམས་ཀྱང་སྙིང་རྗེ་བར་འདུག ངེད་རང་ཀྱང་འཇིང་པས་མགོ་མི་ཐེག་པའི་ལུས་འདི་འདྲ་དོར་ནས། ས་གཙང་ས་ཞིག་སུ་བཙུན་ཆུང་དབང་པོ་དྭངས་པོ་ཅིག་ཏུ་སྐྱེ་བ་བླངས། སློབ་གསར་བྱས་ནས་བསྟན་པ་ལ་ཕན་འདོགས་པ་དགའ་བར་འདུག དེ་ལྟ་ནའང་རིམ་གྲོ་བྱས་པ་དགེ་བའི་རྩ་བ་ཡིན་པས་སྐྱོན་མེད་ཅིང་ལེགས། དགེ་འདུན་གྱི་ཕྱོགས་སུ་སྦྱིན་གཏོང་རྒྱ་ཆེན་པོ་གྱིས་གསུང་བ་ཙམ་ལས། ཞལ་གྱིས་འཆེས་པར་མ་གནང་། དེ་ཕྱིར་དུ། ཐུགས་དམ་འབའ་ཞིག་ལ་བཞུགས་ནས། འཇིག་རྟེན་དང་འབྲེལ་བའི་བཀའ་ལུང་ཆེར་མི་གནང་། སྙུང་ཟུག་དྲག་པོ་བྱུང་བའི་དུས་སུའང་ཏིང་ངེ་འཛིན་ཁོ་ན་ལ་སྙོམས་པར་ཞུགས་ཏེ། ཆོས་ཀྱི་དབྱིངས་སུ་བསྲེ་བ་ལྷུར་མཛད། གསོལ་སྨན་སོགས་ཞུས་པའི་ཚེ་ནའང་། ངེད་ལ་ནི། སྨན་འདིས་ཕན་པ་དང་གནོད་པ་གང་ཡང་མེད་མོད་ཀྱི། རོ་མི་ཞིམ་པ་ཙམ་ནི་སྟོང་ཉིད་དུ་སྦྱངས་པས་དགེ་སྦྱོར་གྱི་གྲོགས་སུ་འགྲོ། ཁྱེད་རྣམས་བསམ་པ་གང་བའི་ཕྱིར་དུ་འཐུངས་པས་ཆོག་གསུང་བ་ཙམ་ལས། བཟའ་བར་གཏོགས་པའི་གསོལ་བ་སོགས་ནི་ཡེ་ནས་མི་བཞེས། མར་དཀར་དང་སྦྱར་བའི་གསོལ་ཐུག་རྔ་སུན་ཙམ་ལན་གཉིས་རེ་དང་། ཇ་ནག་སུན་ཆུང་ཆུང་གིས་དུས་གསུམ་དུ་སྐྱེམས་གསང་བར་མཛད། སྐུ་བསྲངས་ཏེ་སྤྱན་ཕྱེད་ཟིམ་གྱི་ཚུལ་དུ་མི་རྟོག་པ་འབའ་ཞིག་ལ་བཞུགས། སྐབས་ལ་ལར་གཟུངས་སྔགས་ཟབ་མོ་བཟླ་བའི་ཚུལ་ཀྱང་མཛད། ཐུན་མཚམས་སུ་ཐུགས་དམ་བདག་འཇུག་གི་རིམ་པ་རྣམས་དང་། མཆོད་གཏོར་བསྐང་གསོ་ལ་སོགས་པ་མཚན་བཅས་ཀྱི་ཐུགས་དམ་རྣམས་ཀྱང་སྐུ་ཁམས་སྙོམས་དུས་ཇི་ལྟར་མཛད་པ་ལས་ཅུང་ཟད་ཀྱང་མ་ཆག་པར་མཛད་པ་སོགས། ཞབས་འབྲིང་བ་རྣམས་མི་ངལ་བའི་ཐབས་ཀྱི་བཀའ་དྲིན་བསྩལ། སྐུའི་རིམ་གྲོ་རྒྱ་ཆེན་པོ་བསྒྲུབས་པའི་ལོངས་སྤྱོད་ཀྱི་ཡོ་ལང་རྣམ་ཐོས་ཀྱི་བུའི་འབྱོར་པ་ལྟ་བུས་འདུས་པའི་དགེ་འདུན་གྱི་ཚོགས་ཆེན་པོ་ནི་དབྱར་གྱི་རྒྱ་མཚོ་ལྟར་གང་བར་གྱུར་ཏོ། །ཉི་ཤུ་ལྔའི་ཉིན་སྨན་པའི་རྒྱལ་པོ་ཞལ་གཟིགས་དུས། སྨན་རྒྱལ་གྱི་མཆོད་པ་ཤོམས་གསུང་བཞིན་སྨོན་ལམ་མང་པོ་མཛད་པ་དང་བསྟོད་པ་མཛད་ནས། དེ་མ་ཐག་ཞལ་གཟིགས་ཐང་སྐུའི་བཀོད་པའང་སྐུ་ཅར་ལ་བཀའ་སྩལ། དེ་ཚུན་དུ་སྐུའི་རྣམ་འགྱུར། སྤྱན་གྱི་གཟིགས་སྟངས། གསུང་འབྱོན་གྱི་རིམ་པ་ལ་སོགས་གང་ལ་དཔགས་རུང་དག་པའི་སྣང་བ་འབའ་ཞིག་འཁོར་མར་ཤར་བའི་ཚུལ་མཛད་སྐྱིན་འདུག ཉི་ཤུ་དགུའི་ཉི་མ་ཟེར་ཁར་འོད་དཔག་མེད་གཙོ་འཁོར་ལྔ་ཞལ་གཟིགས་ནས་བསྟོད་པ་མཛད་དེ། ཞལ་གཟིགས་ཐང་སྐུའི་བཀོད་པ། ཆོས་རྗེ་ཀུན་དགའ་དཔལ་བ་ལ་བཀའ་བསྩལ། དེ་བཞིན་དུ་ཕྱག་ཐུགས་ཀར་ཐལ་མོ་སྦྱར་ནས་ཐུབ་དབང་ལ་མཆོད་པ་ཤོམས་གསུང་བ་དང་། རྣལ་འབྱོར་དབང་ཕྱུག་དང་། རྗེ་ས་ཆེན་དང་། ཆོས་རྗེ་བླ་མ་དམ་པ་སོགས་ལ་བསྟོད་པ་ཐུང་ཙམ་རེ་ཞལ་འདོན་དུ་མཛད་པ་དང་། བྱམས་པ་ལ་མཆོད་པ་ཤོམས་གསུང་བ་དང་། འཇམ་དབྱངས་ལ་མཆོད་པ་ཤོམས། སྒྲོལ་མ་ལ་མཆོད་པ་ཤོམས་གསུང་བ་དང་། ཆོས་རྗེ་ཐམས་ཅད་མཁྱེན་པ་ཕེབས་བྱུང་། ཕྱག་ཕུལ་གསུང་བ་དང་། ནམ་མཁའ་ལ་བལྟོས་དང་། ཅི་འདྲ་མཐོང་འདུག་གསུང་བ་སོགས་ལས། ཐ་མལ་པའི་བཀའ་ལུང་ནི་ཆེར་མི་སྣང་། སྐུ་མདུན་པ་རྣམས་ཀྱི་ཉམས་སྣང་ལའང་ལྷ་ཚོགས་མང་པོའི་དབུས་ན་ཡོད་པ་སྙམ་བྱེད་ཅིང་། ངལ་བའི་སྣང་བ་ནུབ་པ་ཙམ་བྱུང་། ཟླ་བ་དགུ་པའི་ཚེས་གསུམ་ལ། བླ་མའི་སྐུ་གང་འགྲུབ་རྣམས་ལ་རབ་གནས་ཀྱི་གྲབས་གྱིས་གསུང་བ་བཞིན། སྦྱང་བ་དང་གཟུངས་ཞུགས་བྱས་ནས། སྐུ་དྲུང་དུ་མཆོད་གྲལ་ལ་བསྒྲིགས། ཕྲོ་ཅན་རྣམས་ཀྱང་ཟངས་སྐུ་དང་། སྤྲ་བཟོ་སོགས་བསྒྲིགས། ཐུགས་དམ་ཐང་སྐུ་སོགས་ཕྱག་ནས་གནང་འོས་མཐའ་དག་བསགས། མཆོད་པ་རྒྱ་ཆེན་པོ་བཤམས་ནས་ཕྱག་ནས་གནང་བས་མེ་ཏོག་གི་ཆར་འབབ་བཞིན་པ་དེ་ཉིད་ཇེ་ཆེར་བབ་ཅིང་། ལྷོ་ནུབ་ཀྱི་རིའི་རྩེ་ནས་འཇའ་ཁ་དོག་སྣ་ལྔ་པ་ཞིག་བྱུང་བའི་སྣེ་མོ་གཟིམས་ཡོལ་ལ་ཐལ་བྱུང་དུ་ཕུག་ནས་རྗེའི་སྐུ་ལུས་དང་རྟེན་རྣམས་ལ་ཟུག་པ་བྱུང་། བཀའ་ལུང་ལ། ངེད་རང་རྣམས་ཇ་མཉམ་དུ་འཐུང་བ་དེ་ཡིད་དགའ་བར་འདུག་པས། ད་རེས་ཇ་དཀར་ཞིག་སྦྱོར་ལས། མི་འདི་རྣམས་ཤོག་གྱིས་གསུང་ནས། དྲུང་ཆེན་དཔལ་འབྱོར་རྒྱ་མཚོ་བ་དང་། སློབ་དཔོན་ལེགས་རྒྱམ་པ། རྗེ་ལོ་ཆེན། དབོན་པོ་རྣམ་གཉིས། སྐུ་ཞང་། ཉེར་གནས་དཔལ་ལྡན་བཀྲ་ཤིས། ཆོས་རྗེ་ཀུན་དགའ་དཔལ། བླ་མ་ཕུན་ཚོགས་པ་སོགས་སྐུ་འཁོར་བ་རྣམས་ཚོགས་པའི་དབུས་སུ། ངེད་ན་ནིང་ནས་འགྲོ་དགོས་རྒྱུ་ཡིན་ནའང་། གདུལ་བྱ་ལྷག་མ་མང་རབ་ཀྱི་དོན་བྱ་དགོས་ཡོད་པ་དང་། ཁྱེད་རྣམས་ལ་བརྩེ་བས་རྟེན་གསུམ་རྣམས་ཀྱི་ཞབས་ཏོག་མ་འགྲུབ་པའི་ཚུལ་བྱས་ཚེ་སྲིངས་པ་ཡིན། ད་ལོ་གདུལ་བྱ་མང་པོའི་དོན་གྲུབ་བྱུང་བས། ད་ནི་ཚེ་འདིར་བགྱིད་འོས་ཀྱི་བྱ་བ་ཕལ་ཆེར་ཚར། ཕྲན་ཚེགས་ཀྱི་འཕྲོ་ཅན་རྣམས་སྐྱེ་བ་ཕྱི་མ་ལ་ཨེ་འགྲུབ་ལྟ་བ་ཡིན། འཇིང་པས་མགོ་མི་ཐེག་ཅིང་ཟུག་ཟེར་འབའ་ཞིག་གི་གནས་སུ་གྱུར་པའི་ལུས་འདི་ལའང་ཞེན་པ་ལོག་བྱུང་། ནང་གཡོག་རྣམས་ཀྱང་འཕངས་པར་འདུག དུས་དིང་སང་གི་སྐྱེ་བོ་འདི་རྣམས་ཀྱི་སྤྱོད་པ་ལའང་ཡིད་འབྱུང་བར་གདའ། སྙིགས་མའི་དུས་འདིར་ཐོས་བསམ་སྒོམ་གསུམ། འཆད་རྩོད་རྩོམ་གསུམ་བྱ་བ་ལས་ཀྱི་འཁོར་ལོ་སོགས་སྒོ་མཐའ་དག་ནས་བསྟན་པ་དང་སེམས་ཅན་གྱི་དོན་རང་དཀྲིས་ཀྱིས་མ་བཅིངས་པར་བྱས་པའི་ལུགས་ཡིན། འཆི་བྲོད་ཀྱི་གདེང་ཨེ་ཡོད་མི་ཤེས་ཀྱང་། འཆི་བ་ལ་འཚེར་དགོས་པ་རང་ཀྱང་མེད། ཟས་མ་ཟོས་ནས་ཀྱང་ཡུན་རིང་བས་ད་ནི་མྱུར་དུ་འགྲོ་བ་ཡིན་ཁྱེད་རང་རྣམས་ཀྱང་ཐོས་བསམ་བསྒོམ་གསུམ་ལ་སོགས་པའི་སྒོ་ནས་ཚེ་འདི་ལ་ཆགས་མི་དགོས་པ་རེ་གྱིས་གསུང་བ་ལ། ཐམས་ཅད་མྱ་ངན་གྱི་ཁང་བུར་ཆུད་དེ། གདོང་འཆི་མས་སྦགས་ཤིང་སྨྲ་བ་ལྡབ་ལྡིབ་པོས་ཞབས་བརྟན་པར་བཞུགས་སུ་གསོལ་ཞེས་པ་ཙམ་ལས་ཅི་བྱའི་གཏོལ་དང་བྲལ་བར་བྱས་པ་ན། དྲུང་ཆེན་པོ་བས་སྤྱན་ཆབ་ཕྱིས་ནས་གསོལ་བ། སྐུ་ཚེ་འདིའི་རྣམ་དཀར་གྱི་མཛད་པ་མཐའ་དག་གྲུབ་གསུང་རུང་མ་གྲུབ་པ་མང་ཞིག་མཆིས། གཙོ་བོར་གདན་སའི་བཀོད་ལུགས། དགེར་དུ་གྲྭ་ཚང་གི་འཛིན་འབྲས། གཟིམས་ཁང་འོག་མ་མཆོད་གཞིས་དང་བཅས་པའི་བཀོད་པ་སོགས་བཀའ་ཆེམས་ཞིབ་པ་ཅིག་གནང་དགོས་ཞུས་དུས། ན་ནིང་ཕར་ལྷ་ཆེན་གྲུབ་འཕྲལ་ནས་སློབ་དཔོན་རྣམས་ཀྱིས་ཐོག་དྲངས། མི་སྣ་ཆོས་ཁྲིམས་རྣམས་དང་། སྦྱིན་བདག་རྣམས་བསགས་ནས་ངེད་ཀྱིས་བྱེད་པར་འོས་པའི་ཁུར་ཆེ་བ་རྣམས་གྲུབ་པས། ད་ནི་འགོལ་སིམ་པ་ཅིག་ལ་འདོད་དུངས་པར་ཡོད། གདན་ས་འདི་གལ་ཆེ་བར་འདུག་པས། ཆོས་རྗེ་དགེ་རྒྱལ་བ་ལས་འོས་པ་མེད། ཁོང་བསྐོ་བ་ཡིན་ཟེར་བ་བྱས་ཀྱང་། བཞུགས་ཁྲིའི་ཐོག་ཏུ་སྐུ་ཚེ་བསྒྲིལ་དགོས་ཟེར་བའི་ཨན་ཚུགས་ནན་ཆེས་པས་བསྐོ་མ་ཐུབ་པ་ཡིན། ཁོང་སྐུ་ཁམས་བཟང་རུང་ཡོད་ཙ་ན་སྤྱི་པས་བསྐོ་ཡོང་། ཁྱེད་རང་རྣམས་རྩིས་སྤྲོད་སྔར་བཀོད་པ་གང་བྱས་དེ་ཟོལ་མེད་པར་སྤྲོད། ངེད་ཚེ་འདིའི་སྣང་བ་ནུབ་ནས་ཡུན་རིང་པོ་སོང་། འཇིག་རྟེན་པའི་ཕ་རྒན་འཆི་ཁའི་ཁ་ཆེམས་འདྲ་བའི་རེ་བ་མ་བྱེད། ལམ་འབྲས་ཀྱི་བླ་མའི་སྐུ་འདི་རྣམས་འཕྲོ་ལ་མ་ལུས་པ་གྱིས། འདི་རྣམས་མ་གྲུབ་ན་ཤུལ་ན་མི་མ་བྱུང་བ་ཡིན་གསུང་བ་ལ། སྔར་གྱི་འགྲོ་ཚོད་ལ་དཔགས་ན་ཞལ་མི་བཞུགས་པའི་རྗེས་སུ་རང་དཀའ་ནད་ལ་གཏོང་ངམ་ཞུས་པས། སྤྱན་ཧུར་མཛད། ཨའུ་རྩི། ཚོགས་བདག་གི་སྐུ་མ་གི་ཚོ་ལ་གསོལ་བ་ཐོབ། གཏོར་མ་མ་ཆག་པར་ཕུལ། གཟིམས་ཁང་འོག་དུ་སྡོད་མི་དེ་ལྟོགས་པོ་མི་ཡོང་གསུང་བ་ཕེབས། སླར་ཡར་བཀའ་ཆེམས་ཡི་གེར་འཁོད་པ་ཅིག་ནན་གྱིས་ཞུས་པས། བཀའ་ཐོ་ཕྱག་བྲིས་མི་ཐུངས་པ་ཅིག་ཀྱང་གནང་། དེ་ནས་ཀྱང་ཕལ་ཆེར་ཐུགས་དམ་ལ་བཞུགས། ཐུན་མཚམས་སུ་སྔར་བཞིན་དག་པའི་སྣང་བ་འབའ་ཞིག་འཁྲུངས་པའི་རྣམ་འགྱུར་མཛད། ཚེས་བདུན་གྱི་ཉིན་ལྷོ་ཕྱོགས་སུ་རི་འབིར་བའི་སྒྲ་ཆེན་པོ་བྱུང་བ་རིམ་གྱིས་ནུབ་ངོས་སུ་ཡོལ་བ་དང་། ཕྱི་དྲོ་ཉི་མ་དང་ཟླ་བ་གཉིས་ཀ་འཇའ་ཚོན་ཅིག་གིས་འཁོར་བ་བྱུང་། མི་ཉག་དབག་སྟོན་གྱི་སྲོད་ལ་སྐོར་བ་བྱས་དུས། སྔུན་སྔུན་ལ་ཁྱེའུ་དང་བུ་མོ་རྒྱན་གྱིས་བརྒྱན་པ་འགའ་ཞིག་གླུ་ལེན་ཞིང་སྐོར་བ་བྱེད་འདུག་པས། ཐུགས་ཟོ་མ་གསོད་དོགས་ནས་སུ་ཡིན་ལྟ་བའི་ཕྱིར་རྗེས་བསྙགས་པས། སྐོར་བ་བདུན་བརྒྱད་ཀྱི་རིང་ཇེ་མགྱོགས་སུ་སོང་ནས་རྗེས་མ་ཟིན་པའི་ངང་དུ་གར་སོང་ཆ་མ་འཚལ་བ་བྱུང་། དེ་ནུབ་སྲོད་ལ་ས་གཡོས་ལན་གསུམ་དང་། ནམ་གུང་ལ་ལན་གཉིས་བྱུང་། ཐོ་རངས་ས་གཡོས་ཤིན་དུ་ཆེ་བ་ཞིག་བྱུང་བས། བླ་མ་ཕུན་ཚོགས་པ་དངངས་ཏེ་ཡོལ་བའི་ཕྱིར་ཕྱིན་པ་ན། ཤར་ཕྱོགས་ནས་འཇའ་དཀར་པོ་དར་ཡུག་བརྐྱང་བ་ལྟ་བུ་ཞིག་ཤར་བའི་རྩེ་མོ་གཉིས་སུ་གྱེས། ཅིག་ཆོས་ཁྲི་ལ་ཟུག ཅིག་གཟིམས་ཡོལ་ལ་ཟུག་འདུག་པས། ཆོས་རྗེ་ཀུན་དགའ་དཔལ་བ་ལ་བསྟན་དུས་ཡོལ་བ་ཐལ་བྱུང་དུ་ཕུག་ནས་རྗེའི་ཐུགས་ཀར་ཟུག་པ་མཐོང་། ནམ་མཁའ་དྭངས་ཤིང་སྐར་མ་བཀྲ་བ་ཉིད་ལས་སྐར་མདའ་མང་པོ་ཕྱོགས་ཕྱོགས་སུ་འཕོ་བར་བྱེད་དོ། །ནམ་ལངས་ཀར། རྗེའི་བཀའ་ལུང་ལ་མཆོད་བཤོམ་གཟབས་པ་ཅིག་གྱིས། མལ་སར་དགེ་སྦྱོར་བྱེད་པ་འདི་མི་བདེ་བ་འདུག་པས། བྱང་ཕྱོགས་ཀྱི་མཐོངས་འདིར་སུམ་གདན་གཉེ་འབོལ་ཞིག་ཤོམས་གསུང་ནས། ཚེས་བརྒྱད་ཀྱི་ནམ་གསལ་མ་ཐག་བཞུགས་གདན་དེ་ལ་བཞུགས། ཁྱེད་རང་གཉིས་ཕྱིར་སོང་། དགེ་སྦྱོར་ཚར་བའི་བརྡ་བྱུང་དུས་ཤོག་གསུང་ཞིང་། ལམ་ཟབ་བླ་མའི་ཐུགས་དམ་གསུང་གསལ་བར་བཞུགས། ཉི་མ་ཤར་མ་ཐག་གསོལ་ཐུག་གི་གྲབས་བྱས་ནས་ཐུགས་དམ་གྱི་བསེང་ལྟ་བར་ཕྱིན་དུས། སྤྱན་ཟིམ་མེར་བཞུགས་འདུག་པ་ལ་དལ་བུས་ཉམས་སད་པ་ན། ཅུང་ཟད་ཡིད་མ་ཆེས་པར། གཞན་རྣམས་ལ་སྦྲན་ནས་ཕྱིན་དུས་སྐུ་དྲང་པོར་བསྲངས། ཕྱག་ཐུགས་ཀར་བསྣོལ། ཞབས་རྡོ་རྗེ་སྐྱིལ་མོ་ཀྲུང་དུ་བཞུགས་ཏེ། དགོངས་པ་ཆོས་ཀྱི་དབྱིངས་སུ་ཞུགས་ཚར་འདུག་པས། ཅུང་ཟད་ཙམ་ནས་ག་པུར་ལ་སོགས་པའི་དྲི་བཟང་གི་སྐུ་ཡོག་པར་བྱས། དབུ་ལ་རིགས་ལྔ་དང་། སྐུ་ལ་རྣམ་སྦྱར་གསོལ། ཕྱག་ཏུ་རྡོར་དྲིལ་ཕུལ་ནས། སྐུའི་ངོ་བོ་ལ་བསྒུལ་བསྐྱོད་ཅུང་ཟད་ཀྱང་མ་བྱས་པས་སྔར་གྱི་བཞུགས་སྟངས་དེ་ཁོ་ནར་བཞུགས་སུ་གསོལ་ཏེ། མཆོད་པའི་སྤྲིན་གྱི་ཕུང་པོ་ལྷ་དང་མིའི་འཇིག་རྟེན་དུ་དཔེར་བྱ་བ་ལས་འདས་པ་ཙམ་རྒྱ་ཆེར་བཤམས་སོ། །དེའི་ཉིན་ནས་མེ་ཏོག་གི་ཆར་སྔར་བས་ཆེར་སོང་། གསེར་དང་དངུལ་ལས་བྱས་པའི་མེ་ཏོག་ཀྱང་མང་དུ་བབ་པས། ཕྱོགས་རྣམས་སུ་ནི་འཕན་ཡུལ་ལུང་པ་མེ་ཏོག་གིས་གང་འདུག་བྱ་བའི་གཏམ་གྲགས་པར་གྱུར་ཅིང་། རེ་ཤིག་གི་བར་གསང་ཐབས་ཀྱིས་སྐུའི་རིམ་གྲོ་ཡིན་པ་ལྟར། ཚོགས་སུ་མང་ཇ་དང་། ནང་དུ་བསྒྲུབ་མཆོད་སོགས་བྱེད་ཅིང་གསོལ་བ་བཏབ་པས། སྐུ་འོད་དང་གཟི་མདངས་རབ་ཏུ་རྒྱས་པའི་ཤངས་ནས་བྱང་སེམས་དཀར་དམར་གྱི་རྒྱུན་བབ་པས། སྐུ་མདུན་དུ་འཁྱིལ་བ་ཞག་རེ་བཞིན་བྱེ་མང་ལ་སོང་། ཞབས་ཀྱི་སོར་མོ་ཐམས་ཅད་བའི་ནུ་མ་ཇི་ལྟ་བ་བཞིན་དུ་གྱུར་འདུག་པ་ལ། བླ་མ་ཕུན་ཚོགས་པས་ཞལ་གཏད་ནས་འཇིབས་བས། སྔར་ཉམས་སུ་མ་མྱོང་བའི་རོ་ཞིམ་པོ་བརྗོད་མི་ཤེས་པ་ཞིག་ཞལ་དུ་བྱུང་བ་ན། ཆོས་རྗེ་ཀུན་དགའ་དཔལ་བས་ཀྱང་ཞབས་སོར་ལ་འཇིབས་པས་དེ་ཁོ་ན་ལྟར་བྱུང་ངོ་། །རྣམ་དཀར་ཞིང་འདིའི་མཛད་པ་ཡོངས་རྫོགས་ཚེ། །ས་ཆེན་རྣམ་པ་དྲུག་ཏུ་གཡོ་བྱེད་ཅིང་། །སྐར་མདའ་འཁྲུག་པའི་འོད་ཚོགས་ལྷབ་ལྷབ་འབར། །རི་བོ་འབིར་བའི་སྒྲ་ཆེན་ངུར་ངུར་སྒྲོག །ཁྱོད་ཐུགས་དངུལ་དཀར་དྭངས་པའི་མེ་ལོང་ནི། །གཉིས་སྣང་གཡའ་དང་བྲལ་བའི་དཀྱིལ་འཁོར་དེར། །ཡི་དམ་ལྷ་ཚོགས་མང་པོའི་སྣང་བརྙན་གཟུགས། །གཞོན་ནུ་མས་མཐོང་སྦྲ་བཞིན་ལྷག་གེར་གཟིགས། །གསེར་གྱི་གདུབ་བུས་མཛེས་པའི་འཆི་མེད་རྣམས། །པུཎྜ་རི་ཀའི་མེ་ཏོག་འཐོར་བྱེད་ཅིང་། །བཞིན་གྱི་འོད་ཀྱིས་ཕྱོགས་ཀུན་སྣང་བྱས་ནས། །བརྒྱ་བྱིན་གཞུ་ཡི་ལྡིང་ཁང་འགོད་ལ་བརྩོན། །ཧེ་རུ་ཀར་བཅས་དཔའ་བོ་རྣལ་འབྱོར་མས། །གདུགས་དཀར་བ་དན་གཡོབ་ཅིང་སྤྱན་དྲངས་པས། ཁྱོད་སྐུ་དེ་བཞིན་ཉིད་དུ་རབ་གཤེགས་ཏེ། །སྤྲུལ་སྐུའི་རང་གདངས་ཆོས་དབྱིངས་མཁའ་ལ་ཐིམ། །ཐུགས་རྗེའི་སྣང་གསལ་རྣམ་གྲོལ་གཟེབ་དུ་སོན། །འགྲོ་བའི་སྒྲོན་མེ་དུས་མིན་རླུང་གིས་བསད། །ཡིད་བཞིན་ནོར་བུ་ཞི་བའི་འདམ་དུ་བྱིང་། །ཕན་བདེའི་ཉིན་བྱེད་ནག་པོའི་སྤྲིན་གྱིས་བསྒྲིབས། །ཀྱེ་མ་ཀྱི་ཧུད་གདུལ་བྱ་དོན་མཐུན་རྣམས། །ཕྱོགས་སླད་འགྲོན་པོ་བཞིན་དུ་མུ་ཅོར་བསྒྲོག །ད་ནི་ཁྱོད་སྐུའི་དཔལ་དེ་སུ་ཡིས་མཐོང་། །ཁྱོད་གསུང་ཉན་པའི་གོ་སྐབས་དེ་ཡང་བཅོམ། །དམ་པའི་དོན་དུ་སྐྱེ་འཆི་ལས་གྲོལ་ཀྱང་། །རྟག་འཛིན་ཅན་གྱི་ཞེན་ལྟ་བཟློག་པའི་ཕྱིར། །རེ་འགའ་སྐྱེ་དང་ལ་ལར་འདའ་ཚུལ་སོགས། །སྒྱུ་འཕྲུལ་ཟློས་གར་བསྒྱུར་མཁས་ཁྱོད་ལགས་སོ། །དེ་ནས་ཚེས་བཅུ་བཞིའི་བར་དུ་བཞུགས་སྟངས་དེ་ཉིད་ལས་ཅུང་ཟད་ཀྱང་མ་གཡོས་ཤིང་། སྐུ་གཟི་མདངས་དང་འོད་དུ་མེ་རེ་བ་ཞལ་དངོས་སུ་བཞུགས་པ་ལྟར་གྱུར་ཅིང་། སྐུ་འཁྲིས་པ་དང་གསོལ་འདེབས་པ་རྣམས་ཀྱང་གཉིད་དང་རྨུགས་པ་མེད་ཅིང་རིག་པ་དྭངས་པས་དགེ་བ་ལ་ངང་གིས་འཇུག་པར་གྱུར་ཏོ། །ཚེས་བཅོ་ལྔའི་ཞོགས་པ་མཆོད་བཤོམ་ལ་ཕྱིན་དུས། སྐུ་གཡས་ཕྱོགས་སུ་ཡོ་ནས་རྡོ་རྗེ་དྲིལ་བུའི་ཕྱག་རྒྱའང་ཞིག སྐུའི་མདངས་ཀྱང་ཉམས་པ་སོགས་ཐུགས་དམ་གྲོལ་བའི་མཚན་མ་གསལ་བར་སྣང་བས་ཚེས་བཅུ་བདུན་ལ་འཕན་ཡུལ་གྱི་སྡེར་འདུ་འགྱེད་ཆེན་གཏང་ཉིན་ནམ་མཁའ་ལ་འཇའ་ཁ་དོག་སྣ་ཚོགས་པ། གདུགས་དང་རྒྱལ་མཚན་དང་བ་དན་ལ་སོགས་པའི་དབྱིབས་ཅན་གྱིས་བར་མཚམས་མེད་པར་གང་བའི་དབུས་ནས་མེ་ཏོག་གི་ཆར་སྔར་བས་ཆེ་བ་ཁ་དོག་ལྔ་ལྡན་དུ་འབབ་ཅིང་། རིན་པོ་ཆེའི་མེ་ཏོག་སྣ་ཚོགས་པ་ནམ་མཁའ་ལ་འོད་འབར་བར་བབ་པའི་ཚེ། མི་རྣམས་ཀྱིས་ཀྱང་ཧབ་ཤར་བཟུང་བ་ན། གསེར་ལས་བྱས་པའི་མེ་ཏོག་འདབ་མ་བཞི་པ་དང་། བརྒྱད་པ་ལ་སོགས་པ་ཡུ་བ་ཡོད་པ་དང་རིན་པོ་ཆེ་མིང་མི་ཤེས་པ་དེ་འདྲ་ལས་བྱས་པའི་འདབ་བཞི། འདབ་བརྒྱད་ཡུ་བ་ཅན་སོགས་ལག་ཏུ་ཟིན་པའང་མང་པོ་བྱུང་། ཉི་མ་སྔར་བས་ཀྱང་སུམ་འགྱུར་གྱིས་རིང་བ་ཙམ་དང་། འདུས་པའི་ཚོགས་ཆེན་པོ་རྣམས་ཀྱང་ཡིད་སྤྲོ་ཞིང་མྱ་ངན་གྱི་སྣང་བ་ནུབ་པ་བྱུང་། དེ་ནུབ་སློབ་དཔོན་ལེགས་རྒྱམ་པས་སྲེག་བླུགས་འབུལ་བའི་ཕྱག་ལེན་པ་མཛད་ཅིང་། མཆོད་པའི་སྤྲིན་གྱི་ཕུང་པོ་གྱ་ནོམ་པ་དང་། གདུང་ཁང་རྒྱན་དུ་མས་བརྒྱན་ཏེ་སྐུ་གདུང་ཞུགས་ལ་གཞེན་པར་མཛད་པ་ན། མེ་རང་འབར་བ་ལྟར་དུ་བ་མེད་ཅིང་། དྲི་ཞིམ་ལ་འོད་གསལ་བས་བག་ཕེབས་པ་འབར། ཟླ་བཅུ་པའི་ཚེས་བརྒྱད་ལ་ཚོགས་སུ་ཉིན་ཐུབ་ཀྱི་དགོང་ཇ་ཅུང་ཟད་ཕྱི་བར་བྱས་ཏེ། ཚོགས་མ་གྲོལ་བའི་བསེང་ལ་གདུང་ཁང་ཞལ་ཕྱེ་དུས་དབུ་ཐོད་སོགས་རྟེན་འགའ་ཞིག་སྤྱན་དྲངས་ཚར་ཙམ་གྱི་སྐབས་སུ་དགེ་འདུན་རྣམས་ཀྱིས་རིག ཚོགས་པ་གདུང་ཁང་ཞལ་འབྱེད་སར་ཕེབས་ནས་གདུང་རུས་སོགས་ཧབ་ཐོབ་དུ་ཁྱེར་བས་རྟེན་རིང་སྲེལ་ཕལ་ཆེ་བ་གྲྭ་པ་སོ་སོའི་ལག་ཏུ་བབས་ཏེ། དཔེར་ན། ཆོས་རྗེ་བློ་གྲོས་པའི་ཕྱག་ཏུ་གདུང་རུས་ལ་གུར་མགོན་གྱི་སྐུ་བྲིས་པ་ལྟ་བུ་བྱོན་པ་དང་། ཚུལ་ཁང་པ་བཟོད་པའི་ལག་ཏུ་གདུང་རུས་ལ་སྨན་རྒྱལ་གྱི་སྐུ་བྱོན་པ་དང་། བཀའ་བཅུ་བ་སངས་རྒྱས་དཔལ་གྱི་ལག་ཏུ་ཀྱེ་རྡོ་རྗེའི་སྐུ་དང་། དྭགས་པོ་དཔལ་ལྡན་རྒྱལ་མཚན་གྱི་ལག་ཏུ་ཞུན་ཐིགས་ལས་གྲུབ་པའི་རྣལ་འབྱོར་དབང་ཕྱུག་གི་སྐུ་བྱོན་པ་དང་། བོན་པོ་ཁྲོ་ཚང་གི་ལག་ཏུ་གདུང་རུས་ཀྱི་དུམ་བུ་རིང་སྲེལ་སུམ་ཅུ་ཙམ་ཕུང་པོར་དཔུངས་པ་ཞིག་བྱུང་བ། དུས་ཕྱིས་རིང་སྲེལ་སྟོང་ལྷག་ཙམ་དཔུངས་པ་མཆོད་རྟེན་གྱི་དབྱིབས་ཅན་ལ་རིང་སྲེལ་རྒྱུན་མི་ཆད་འཇོག་པར་གྱུར་པ་བབས་པ་ལྟ་བུའོ། །ཚོགས་པ་རྣམས་ཁོ་ཐག་ཆོད་རྗེས་ཞབས་འབྲིང་བ་རྣམས་ཀྱིས་ལྷག་གང་ལུས་ཉེར་ཙག་བྱས་ཏེ། གདུང་ཚྭ་བཏབ་ཅིང་རྟེན་ངོ་མཚར་ཆེ་བ་རྣམས་བསྔོས་བགྲང་བྱས་པ་ན། དབུ་ཐོད་རིལ་པོར་བྱོན་པའི་ཕྱི་ལ་ཨཥྚའི་ཡི་གེ་འབུར་དུ་དོད་པའི་བར་རྣམས་སུ་རིང་བསྲེལ་ཁ་དོག་སྣ་ཚོགས་པས་ཕྲ་བཏབ་པ་ལྟར་གང་ཞིང་། ནང་ན་དབུ་ཀླད་རིང་སྲེལ་གྱི་གོང་བུར་གྱུར་ནས་བཞུགས་པ། སྤྱན་གཡས་པའི་ཕུགས་ན་རིང་སྲེལ་སྲན་མ་འཕོས་པ་ཙམ་འོད་ཟེར་ཁ་དོག་ལྔ་འཕྲོ་བས་ཡིད་འཕྲོགས་པར་བྱས་པ་དང་། ཐུགས་ཀྱི་རྩེ་མོ་ལ་རིང་སྲེལ་སྲན་མ་ཙམ་གྱིས་བརྒྱན་ཞིང་དཀར་ནག་གི་མཚམས་སུ་རིང་སྲེལ་གྱི་དྲྭ་བས་སྤྲས་པ། མེའི་གནོད་པས་ཅུང་ཟད་ཀྱང་མ་ཉམས་པ་དང་། སྲིན་མཛུབ་ཡ་ཅིག་གི་ཚིག་པ་མེས་མ་ཚིག་པ་ཁམ་སང་ངེ་བ་ལ་སྤྱན་རས་གཟིགས་ཕྱག་བཞི་པ་དུང་ལྟར་དཀར་བ་འབུར་དུ་དོད་པ་དང་། དཔྱིའི་རུས་འདོག་ཅིག་གི་རྩེ་མོར་རིང་སྲེལ་བརྒྱ་ཕྲག་མང་པོ་ཕུང་པོར་དཔུངས་པ་མཆོད་རྟེན་གྱི་དབྱིབས་ཅན་དུ་བྱོན་པ་དང་། ཚེམས་ཀྱི་རྐང་ཅིག་ཆག་པའི་ནང་དུ་རིང་སྲེལ་གསུམ་འཛོམས་མཐའ་མེ་རིས་བསྐོར་བའི་དབྱིབས་ཅན་ནོར་བུ་འབར་བ་ལྟ་བུར་བྱོན་པ་དང་། གོང་དུ་སྨོས་པའི་སྨན་རྒྱལ། དགྱེས་རྡོར། རྣལ་འབྱོར་དབང་ཕྱུག་སོགས་དང་། རིང་སྲེལ་སིལ་མའང་གཏོར་ཐེབ་གང་ཙམ་བྱོན། གཞན་གྲྭ་པའི་ལག་ཏུ་བབས་པའི་རིང་སྲེལ་གྱི་ཚོགས་ནི་བགྲང་བར་མི་ནུས་སོ། །དུས་ཕྱིས་དབུ་ཐོད་གསེར་གདུང་དུ་བཞུགས་དུས་དབུ་ཀླད་ཀྱི་ནང་ནས། རྒྱུ་རིང་སྲེལ་ལས་གྲུབ་ཅིང་། ཁ་དོག་ཉ་ཕྱིས་དང་འདྲ་བ་ལྕགས་སྐུད་བས་ཀྱང་བསྲ་བ་སོག་ཚིགས་ཀྱི་དབྱིབས་ཅན་སོར་བཞི་ཙམ་ཞིག མཁྱེན་རབ་ཆོས་རྗེའི་ཕྱག་ཏུ་བྱོན་པས། དཀའ་ལུང་ལ་འདི་ནི་རྩ་དབུ་མའི་ཡར་སྣ་སྟེ་ས་ཐོབ་པ་མ་གཏོགས་གཞན་ལ་འདི་འདྲ་མི་འབྱོན། ང་རང་ལ་ཐུགས་རྗེས་བཟུང་བ་ཡིན་གསུང་ནས་ཕྱག་ཏུ་བསྣམས་པ་ལ་སོག་མ། མདོར་ན་ངོ་མཚར་བའི་རྟེན་གསུམ་བསམ་པའི་རྭ་བ་ལས་འདས་པ་བྱོན་ཏེ། ས་སྐྱ་པཎྜི་ཏ་མ་གཏོགས་བདག་ཉིད་ཆེན་པོ་འདི་བས་གྲོངས་རྟགས་ཡ་མཚན་ཆེ་བ་བོད་དུ་མ་བྱོན་པར་གྲགས་པའང་ཡིན་ནོ། །ཚེས་བཅུ་གསུམ་ལ་སྐུ་ཚིགས་ཀྱི་མང་ཇའི་ཚོགས་སུ་གདུང་རུས་དང་གདུང་ཚྭ་འགྱེ་བས་གདུང་ཚྭ་ལ་རིང་སྲེལ་བྱོན་པའང་མང་དུ་བྱུང་ཞིང་། གླིང་ནམ་མཁའ་རིན་ཆེན་གྱི་ལག་ཏུ་གདུང་ཚྭའི་རྩེ་མོར་རིང་སྲེལ་ཡུངས་ཀར་ཙམ་པ་ཁ་དོག་མི་ཅིག་པ་ལྔ་བརྩེགས་པ་ཞིག་བྱུང་བ། གླིང་བླ་མ་དྲུང་པའི་ཕྱག་དུ་ཕུལ་བས་རིང་སྲེལ་མང་དུ་འཛགས་པའི་ཐུམ་པོ་ནས་ཇི་ཙམ་བྱིན་ཡང་ཟད་མི་ཤེས་པར་གྱུར་པ་བྱུང་། ཚོགས་གྲོལ་རྗེས་དགེ་འདུན་རྣམས་ཆོས་ཁྲི་སྒང་དུ་བཞུགས་པ་ལ། རབ་གསལ་ནས་ཐུགས་དང་དབུ་ཐོད་སོགས་མཇལ་ཀ་བཏང་དུས། འཇའ་འོད་དང་མེ་ཏོག་གི་ཆར་ཧ་ཅང་མང་ཆེས་པས་འདུས་པ་ཐམས་ཅད་ལ་མ་དག་པའི་སྣང་བ་ནུབ་པ་བྱུང་ཞིང་། དེ་ནས་བཟུང་སྟེ་ཟླ་བ་གཅིག་ལྷག་ཙམ་དུ་དབུ་ཐོད་གར་བཞུགས་ཀྱི་སྟེང་གི་ནམ་མཁའ་ལ་འཇའ་ཚོན་གདུགས་འདྲ་བ་བརྒྱད་དགུ་ཙམ་བརྩེགས་པ་ཞིག་དུས་འཁོར་མར་བྱུང་། སླར་ནཱ་ལེནྡ་ཉིད་ཀྱིས་ཐོགས་དྲངས་དབུས་གཙང་གི་ཆོས་སྡེ་ཐམས་ཅད་དུ་དགོངས་རྫོགས་རྒྱ་ཆེན་པོ་བསྒྲུབས། གསང་ཕུར་དགོངས་རྫོགས་བཏང་དུས་ནཱ་ལེནྡར་ཇི་ལྟར་བྱུང་བ་དང་ཆ་འདྲ་བའི་འཇའ་འོད་དང་། མེ་ཏོག་གི་ཆར་ལ་སོགས་པ་བྱུང་བས་ཀུན་ཀྱང་དད་པའི་དབང་པོ་རབ་ཏུ་རྟས་པར་གྱུར་ཏོ། །དེ་ནས་བཀའ་ལུང་ཇི་ལྟ་བ་བཞིན། མཁས་གྲུབ་ཆེན་པོ་དགེ་བ་རྒྱལ་མཚན་པ་གདན་སར་སྤྱན་དྲངས་ཏེ་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བ་སོགས་བསྟན་པ་དང་སེམས་ཅན་དཔག་ཏུ་མེད་པའི་དོན་མཛད་ལ། ཆོས་རྗེ་ཆོས་རྒྱལ་མཚན་པས་གཟིམས་ཁང་འོག་གི་ཐུགས་ཁུར་བཞེས་ཏེ། ནང་རྟེན་ལ་བྱམས་འཇམ་དབྱངས་ཀྱི་གསེར་སྐུ་ཁྱད་པར་ཅན་ཟུང་དང་། ལམ་འབྲས་བརྒྱུད་པ་རྣམས་ཚགས་སུ་བཙུད། དབུ་ཐོད་ཡིད་བཞིན་གྱི་ནོར་བུ་རིན་པོ་ཆེའི་བཞུགས་ཁང་དུ་ཟངས་གསེར་ལས་གྲུབ་པའི་རྣམ་རྒྱལ་མཆོད་རྟེན་ཕྲ་ཚོགས་དཔག་ཏུ་མེད་པས་བརྒྱན་པ་བུམ་པར་དངུལ་གར་བླུགས་ཀྱི་སྐུ་འདྲ་རིན་པོ་ཆེ་བཞུགས་པ་དང་བཅས་པ་བསྒྲུབས། མཆོད་པའི་སྤྲིན་ཕུང་སྨྲ་བསམ་གྱི་རྭ་བ་ལས་འདས་པ་བཀོད་ནས། གཟིམས་ཁང་ལ་གསེར་གྱི་གྷ་ཊི་རས་བརྒྱན་པ་སོགས་ཀྱང་མཛད། ཐོན་ནས་སྤྲུལ་པའི་སྐུ་སྤྱན་དྲངས་ཏེ། གསན་སྦྱོང་མཛད་པའི་ཚུལ་སྟོན་པར་གསོལ་བ་དང་། ཉིད་རང་གིས་མདོ་སྔགས་ཀྱི་ཆོས་འཁོར་རྒྱ་ཆེན་པོ་བསྐོར་བ་སོགས་བསྟན་པ་ལ་ཕྱག་བྲིས་སུ་མཛད། བསྟན་པའི་མངའ་བདག་དྲུང་ཆེན་དཔལ་འབྱོར་རྒྱ་མཚོ་བས། གྲྭ་ཚང་ཆེན་པོར་བཀའ་ཆེན་བཞིས་གཙོ་བྱས་པའི་སྡེ་སྣོད་རབ་འབྱམས་མང་པོ་ལ་གསུང་རྒྱུན་ཇི་ལྟ་བ་བཞིན་འཆད་ཉན་མཛད་ཅིང་། སློབ་དཔོན་ནམ་སྙིང་པ། ཆོས་རྗེ་བསོད་བཟང་པ། མཁས་གྲུབ་ཆེན་པོ་ཤེས་རབ་དབང་ཕྱུག་སོགས་འཆད་ཉན་ལ་བཀོས་ནས། ཕྱོགས་ཕྱོགས་སུ་ཆོས་བར་བསྐོར་བས་བློ་གསལ་དཔག་ཏུ་མེད་པའི་དོན་གྲུབ་སྟེ། མཁས་གྲུབ་ཀྱི་སློབ་མས་ས་ཐམས་ཅད་གང་བར་མཛད། རྡོ་རྗེ་འཛིན་པ་ཆེན་པོ་སློབ་དཔོན་ལེགས་རྒྱམ་པས་ནཱ་ལེནྡཉིད་དུ་གསང་སྔགས་ཀྱི་གསུང་རྒྱུན་ལེགས་པར་བཟུང་ནས། བླ་མ་རིན་བཟང་པ་སོགས་འཆད་ཉན་ལ་བསྐོས། གཞན་ཡང་ཕྱོགས་དང་ཕྱོགས་རྣམས་སུ་མཁས་གྲུབ་ཀྱི་བུ་སློབ་གནས་ཀྱི་སྐར་མ་ལྟར་འཕན་ཞིང་རགས་པར་བཞུགས་པ་རྣམས་ཀྱིས་ཀློག་སྤོང་ལས་ཀྱི་འཁོར་ལོ་ཅི་རིགས་པའི་སྒོ་ནས་བསྟན་པ་བསྐྱངས་པས། དིང་སང་གི་བར་དུ་འཕྲིན་ལས་རྣམ་པར་དཀར་བའི་རྒྱུན་གྱིས་བསྟན་པ་དང་། སེམས་ཅན་མང་པོའི་དོན་རྒྱ་ཆེན་པོ་འབྱུང་བཞིན་པ་འདི་ཡིན་ལ། དུས་ཕྱིས་བདག་འདྲ་བས་ཀྱང་། གཟིམས་ཁང་འོག་མར་མདོ་སྔགས་ཀྱི་བཤད་ཉན་དང་། སྒྲུབ་པ་ལ་ཅི་ནུས་ཀྱིས་འབད་ཅིང་། སྐུ་སྐྱེ་རིན་པོ་ཆེའི་དགོངས་རྫོགས། མཆོད་འབུལ་སོགས་སྔོན་གྱི་སྲོལ་ཇི་ལྟ་བ་བཞིན་བསྒྲུབས་པའི་ཐོག་ཏུ། གསང་ཕུ་ཡན། ངམ་རིངས་མན་གྱི་ཀློག་པའི་གྲྭ་ཇི་སྙེད་ཅིག་མཆིས་སོ་ཚལ་དུ་མ་ལ་ཇ་སོགས་བསྙེན་བཀུར་དང་། སྐུ་གསུང་ཐུགས་ཀྱི་རྟེན་འགའ་ཞིག་སྒྲུབས། ཁྱད་པར་ལམ་འབྲས་བརྒྱུད་པའི་རྟེན་གཙོ་དང་། ཆོས་ཀྱི་རྗེ་ཁུ་དབོན་གསུམ་ཀའི་དགོངས་པ་རྫོགས་ཐབས་སུ། ཀུན་མཁྱེན་བཀྲ་ཤིས་རྣམ་པར་རྒྱལ་བའི་སྐུ་འདྲ་རིན་པོ་ཆེ་སྐུ་ཚད་དང་མཉམ་པའི་གསེར་སྐུ་མཐོང་བ་དོན་ལྡན་བཞེངས་ནས། སངས་རྒྱས་ཀྱི་འཕེལ་གདུང་སྟོང་ཕྲག་ལྷག་ཙམ་གོང་བུར་འདྲིལ་བའི་ངོ་མཚར་ཅན་དང་། ཀུན་མཁྱེན་ཉིད་ཀྱི་དབུ་ཐོད་ཀྱི་དུམ་བུ་རིང་སྲེལ་ཤེལ་ལྟ་བུ་ཉེར་གཅིག་གིས་སྤྲས་པ་དང་། གཞན་ཡང་སྐུ་གསུང་ཐུགས་ཀྱི་རྟེན་དང་། རིང་སྲེལ་རབ་ཏུ་མང་པོ། ཁུ་དབོན་རྗེས་མ་གཉིས་ཀྱི་གདུང་ཚྭ་གཙོ་བོར་གྱུར་པའི་རིང་སྲེལ་རྣམ་པ་གསུམ་གྱིས་བྱུར་པོར་གང་ཞིང་རབ་ཏུ་གནས་པ་ལན་མང་དུ་བྱས་པ་འདི་བཞེངས་སུ་གསོལ། སླད་དུ་ཡང་། བསྟན་པ་དང་སེམས་ཅན་ལ་ཕན་པར་འདོད་པའི་འདུན་པ་ཆེས་ཆེར་འཕེལ་བཞིན་པར་མཆིས་སོ། །ཁྱོད་སྐུ་ཞི་བའི་ཁང་བཟང་རྩེར་འཁོད་ཀྱང་། །འགྲོ་བློའི་ས་གཞི་ཨིནྡྲ་ནི་ལའི་ངོས། །ངོ་མཚར་མཛད་པའི་རི་མོས་རྣམ་བཀྲ་བ། །དེས་ནི་ཐར་པའི་ལམ་བཟང་གསལ་བར་བསྟན། །ཁྱོད་གསུང་རབ་སྙན་ལྷ་ཡི་རྔ་བོ་ཆེ། །སྐྱེ་དགུའི་ཡིད་ཀྱི་མཁའ་ལ་རབ་བསྒྲོག་པ། །ཆོས་སྡོམ་རྣམ་བཞི་རིགས་པའི་འགྱུར་ཁུགས་ཅན། །དེས་ནི་འགྲོ་ཀུན་བག་མེད་གཉིད་ལས་སློང་། །ཁྱོད་ཐུགས་སྙིང་རྗེ་ཆེན་པོའི་སྤྲིན་ཕུང་ལས། །དམ་ཆོས་བདུད་རྩིའི་ཟིམ་ཆར་ཟབ་མོ་དེས། །སྲིད་འདིར་ཕན་བདེའི་ལོ་ཐོག་རབ་རྒྱས་ཏེ། །རྣམ་གྲོལ་འབྲས་བུའི་གཡུར་ཟ་ལྡེམ་པར་མཛད། །ཚངས་དང་ཉི་མ་ནོར་བུ་ཇི་བཞིན་དུ། །འབད་མེད་འཕྲིན་ལས་མཆོག་གི་འོད་ཟེར་ནི། །མཁའ་ཁྱབ་མཁའ་ཡི་མཐའ་ལས་ཆེར་དགོངས་ཤིང་། །རྟག་ཏུ་ཕན་དགོངས་མངའ་བ་ཁྱོད་ལགས་སོ། །དེ་དག་ནི་རྣམ་པར་འབད་པའི་མཛད་པ་མཐའ་དག་ཡོངས་སུ་རྫོགས་ཤིང་འཕྲིན་ལས་རྒྱུན་མི་ཆད་པའི་ཚུལ་ཆེ་ལོང་ཙམ་བརྗོད་པའི་གཏམ་གྱི་རྦ་རླབས་གྱེན་དུ་བསྐྱོད་པའི་རིམ་པའོ།། །།དེ་ལྟར་ཡོན་ཏན་ནོར་བུས་ཡོངས་གང་ཞིང་། །ངོ་མཚར་མཛད་པའི་དབའ་རླབས་ཆེར་གཡོ་བ། །རྣམ་ཐར་མ་དྲོས་དབང་པོའི་འཇུག་ངོགས་ནས། །ཆུ་ཐིགས་ཙམ་ཞིག་དད་པའི་སྐྲ་རྩེས་བླངས། །ཁྱོད་ཀྱི་རྣམ་ཐར་ནམ་མཁའི་མཐའ་འདྲ་བ། །བློ་ལྡན་འདབ་བཟང་གིས་ཀྱང་མི་རྟོགས་ན། །བདག་བློ་བུང་བ་གཞོན་ནུའི་ཤོག་རྩལ་གྱིས། །ཆ་ཡི་ཆ་ཙམ་རྟོགས་པར་ག་ལ་ནུས། །འོན་ཀྱང་འབྲུག་གི་རྔ་ཆེན་སྒྲོག་པའི་ཚེ། །གཙུག་ལྡན་སྙན་པའི་ཀླུ་དབྱངས་ལེན་པ་ལྟར། །ཁྱུང་ཆེན་མཁའ་ལ་ལྡིང་བའི་འཇུག་ངོགས་སུ། །སྦྲང་བུའང་འདབ་མ་གཡོ་བར་མི་བྱེད་དམ། །མཐོང་ཐོས་རེག་དང་འདྲེན་པ་ཙམ་གྱིས་ཀྱང་། །སྲིད་པའི་ཆུ་ཀླུང་མ་ལུས་སྐེམས་བྱེད་པ། །ཁྱོད་སྐུ་ཡིད་བཞིན་ནོར་བུའི་ཡོན་ཏན་དེ། །རྟག་ཏུ་ལན་གཅིག་མིན་པར་ཡིད་ལ་བརྣག །དེ་སླད་ཚིག་སྦྱོར་དམན་དང་མ་རྟོགས་དང་། །ལོག་རྟོག་ཐེ་ཚོམ་དྲི་མས་སྦགས་པ་ལས། །རྙོག་མར་བྱས་གང་བཟོད་པའི་ཡིད་བཞིན་དབང་། །ཆུ་དྭངས་ནོར་བུའི་འོད་ཀྱིས་དྭངས་པར་མཛོད། །འདིར་འབད་ལས་བྱུང་དགེ་བའི་ཕུང་པོ་ནི། །ཁ་བ་དུང་དང་ཆུ་ཤེལ་ཀུ་མུ་ད། །གངས་རི་ལྟར་དཀར་ཅུང་ཟད་ཐོག་པ་དེས། །འགྲོ་བློའི་མུན་པ་རྟག་ཏུ་སངས་གྱུར་ཅིག །ཅེས་པ་དཔལ་ལྡན་བླ་མ་དམ་པའི་རྣམ་ཐར་ངོ་མཚར་གྱི་རྒྱ་མཚོ་ཟད་མི་ཤེས་པའི་ཡོན་ཏན་གྱི་གཏེར་ཞེས་བྱ་བ་འདི་ནི། རྗེ་བཙུན་དམ་པ་དེ་ཉིད་ལ་མི་ཕྱེད་པའི་དད་པ་མངའ་བ་མང་དུ་ཐོས་ཤིང་རིགས་པར་སྨྲ་བའི་བཤེས་གཉེན་ཆེན་པོ་བཀའ་བཅུ་འཛིན་པ་དགེ་འདུན་གྲགས་པས་ནན་ཏན་དུ་བསྐུལ་བ་ལ་བརྟེན་ནས། ཤར་དྭགས་པོའི་པཎྜི་ཏ་གསུམ་པ་དཔལ་ཕྱོགས་ཐམས་ཅད་ལས་རྣམ་པར་རྒྱལ་བའི་ལྷ་མིང་གཞན་མང་དུ་ཐོས་པའི་དགེ་སློང་ཆོས་སྨྲ་བ་ཀརྨ་འཕྲིན་ལས་པ་ཞེས་བྱ་བས། ལྕགས་མོ་ལུག་གི་ལོ་ཧོར་ཟླ་བདུན་པའི་ཡར་ཚེས་བཟང་པོ་ཟླ་བའི་དཀྱིལ་འཁོར་ཡོངས་སུ་གང་བའི་དུས་དགེ་བ་ལ། ཐུབ་བསྟན་གྱི་ཆུ་བོ་མཐའ་དག་ཡོངས་སུ་འདུ་བའི་གདན་ས་ཆེན་པོ་ཤྲཱི་ན་ལེནྡའི་གཟིམས་ཁང་འོག་མ་བཀྲ་ཤིས་མཐོང་སྨོན་གྱི་འཇིགས་བྱེད་ལྷ་ཁང་དུ་སྦྱར་བའི་ཡི་གེ་པ་ནི་ལུང་རིགས་སྨྲ་བ་གྲགས་པ་རྒྱལ་པོས་བགྱིས་པ་སྟེ། འདིས་ཀྱང་བསྟན་པ་དང་སེམས་ཅན་ལ་ཕན་བདེ་དཔག་ཏུ་མེད་པ་འབྱུང་བའི་རྒྱུར་གྱུར་ཅིག། ༈ །།བཀྲ་ཤིས་རྣམ་རྒྱལ་གངྒཱའི་ཆུ་རྒྱུན་ལས། །རྣམ་མཐར་ངོ་མཚར་རྒྱ་མཚོའི་ཆུ་གཏེར་འདི། །ཡོན་ཏན་གདེངས་ཅན་དུ་མ་བརྩེ་དགའི་གྲོགས། །དཔལ་ལྡན་གངས་ཅན་དབང་པོའི་མཐུ་ལས་སོ། །ཐུབ་བསྟན་གསལ་བྱེད་རིང་ལུགས་འཛིན་རྣམས་ཀུན། །སླད་ནས་དམ་པའི་ཚུལ་བཟང་བསྒྲུབ་པ་དང་། །མཁས་རྣམས་དགའ་བདེའི་སྣང་བ་འགྱེད་ཕྱིར་དུ། །ངོ་མཚར་པར་གྱི་ཉིན་བྱེད་དེང་འདིར་ཤར། །ཤར་ཞིང་སྐྱེས་ཆེན་མང་པོ་བལྟམས་པའི་གནས། །སློབ་དཔོན་ཆེན་པོའི་ལུང་བསྟན་རྒྱལ་པོའི་རིགས། །སྐུ་རབ་པ་དེ་ཆོས་རྒྱལ་གང་དེ་ཡིས། །མི་ནུབ་བསྟན་པའི་རྒྱལ་མཚན་འཛིན་ཕྱིར་བསྒྲུབས། །ལག་ཐིལ་ལྟར་མཉམ་རྩེ་ལེའི་དྭོག་ས་འདིར། །ཐུབ་པའི་ལག་སོར་མཛེས་པའི་རི་བོང་ཅན། །བརྐོས་ཀྱི་རིགས་བྱེད་བརྩེར་སོན་དགོས་ཡགས་ཀྱིས། །ཐུབ་བསྟན་ཀུནྡའི་གཉེན་བྱིན་དགའ་བས་ལོང་། །འདི་བགྱིས་དགེ་བ་བདུད་རྩིའི་ཆུ་རྒྱུན་དེས། །བློ་གྲོས་གསེར་གྱི་བུམ་པར་ལེགས་སོན་ཏེ། །ལོག་ལྟའི་དྲི་མ་མ་ལུས་དག་གྱུར་ནས། །ཀུན་མཁྱེན་རྒྱལ་བའི་གོ་འཕང་ཐོབ་པར་ཤོག། །།